**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 12 Ιανουαρίου 2021, ημέρα Τρίτη και ώρα 17.40΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής κυρίου Κωνσταντίνου Γκιουλέκα, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εξωτερικών: «Έγκριση σχεδίων συμβάσεων στον τομέα της Άμυνας».

Στη συνεδρίαση παρέστησαν: ο Υπουργός Εθνικής Άμυνας, κ. Νικόλαος Παναγιωτόπουλος, ο Υφυπουργός Εθνικής Άμυνας, κ. Αλκιβιάδης Στεφανής, ο Αρχηγός ΓΕΕΘΑ, κ. Κωνσταντίνος Φλώρος, Στρατηγός, ο Αρχηγός ΓΕΑ, κ. Γεώργιος Μπλιούμης, Αντιπτέραρχος, ο Γενικός Διευθυντής της Γενικής Διεύθυνσης Αμυντικών Εξοπλισμών και Επενδύσεων (ΓΔΑΕΕ), κ. Θεόδωρος Λάγιος, καθώς και αρμόδιοι υπηρεσιακοί παράγοντες.

             O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι κ.κ. Βουλευτές: Αναστασιάδης Σάββας, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Μπούγας Ιωάννης, Κεδίκογλου Συμεών (Σίμος), Κεφαλογιάννη ΄Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Βρούτσης Ιωάννης, Χατζηβασιλείου Αναστάσιος (Τάσος), Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Συντυχάκης Εμμανουήλ, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κυρίες και κύριοι συνάδελφοι, αρχίζει τη συνεδρίαση, η δεύτερη κατά σειράν σήμερα της Επιτροπής μας, η πρώτη φυσικά για το αντικείμενο που θα μας απασχολήσει, που είναι η επεξεργασία και εξέταση του σχεδίου νόμου του Υπουργείου Εθνικής Άμυνας με τίτλο: «Έγκριση σχεδίων συμβάσεων στον τομέα της Άμυνας».

Να πω κατ’ αρχήν σε όσους δεν ήταν εδώ στην προηγούμενη συνεδρίαση, καλή χρονιά, χρόνια πολλά, να ευχηθούμε και στις Ένοπλες Δυνάμεις μας να είναι μια ήσυχη χρονιά, μια ήρεμη χρονιά και βέβαια να επαναλάβουμε, ότι η εμπιστοσύνη μας προς εσάς είναι απόλυτη και αμέριστη, γι’ αυτό που κάνετε και συνεχίζετε να κάνετε για τον τόπο μας, για την πατρίδα.

Θα προχωρήσουμε λίγο τώρα στη διαδικασία. Το νομοσχέδιο αυτό έρχεται με τη διαδικασία του επείγοντος. Επομένως, προβλέπεται για τη διαδικασία του επείγοντος να γίνει συζήτηση σε τρεις συνεδριάσεις και θα μπει, απ’ ότι με ενημέρωσαν, στη Βουλή στην Ολομέλεια την Πέμπτη. Επομένως, η πρώτη συνεδρίαση γίνεται σήμερα, δυστυχώς κατατέθηκε πολύ αργά χθες το νομοσχέδιο και ξέρω ότι δημιουργήθηκαν και προβλήματα, σε ότι αφορά στην ενημέρωση των εκπροσώπων των Κομμάτων και θα παρακαλούσα στο σημείο αυτό, αν έχετε την καλοσύνη, να ειδοποιήσετε τον κ. Κεγκέρογλου να έρθει. Θα μου επιτρέψετε για λόγους τάξεως να περιμένουμε και το συνάδελφο για να μην προχωρήσουμε σε συζήτηση επί της διαδικασίας χωρίς να είναι εκπρόσωπος ενός από τα Κόμματα της Βουλής. Επομένως, θα προχωρήσουμε τώρα λίγο στη συζήτηση για το πώς θα την οργανώσουμε, προκειμένου να μπούμε στη διαδικασία της ολοκλήρωσης έως και την αυριανή ημέρα, για να μπορέσει να μπει το νομοσχέδιο την Πέμπτη και επειδή έχουμε και την άλλη παράλληλη διαδικασία για το νομοσχέδιο του Υπουργείου Εξωτερικών για τα ζητήματα της αιγιαλίτιδας ζώνης και της επέκτασης των χωρικών μας υδάτων από τα 6 στα 12 μίλια στην περιοχή του Ιονίου πελάγους, γι’ αυτό το λόγο θα πρέπει να μπορέσουμε να βρούμε τον τρόπο με τον οποίο θα συνεδριάσει η Επιτροπή μας αυτή την εβδομάδα. Η άλλη Επιτροπή έχει συμφωνηθεί να συνεχίσει τις συνεδριάσεις για το Υπουργείο των Εξωτερικών, την Πέμπτη στις 9 το πρωί- γιατί με παρατήρηση, πολύ εύστοχη του πρώην Προέδρου της Βουλής, του κ. Νίκου Βούτση, είναι σημαντικό να μπορέσουμε να έχουμε την άνεση και ζήτησα και από το Προεδρείο, κύριε Πρόεδρε, να ξεκινήσει η Ολομέλεια λίγο αργότερα για το νομοσχέδιο αυτό που θα μας απασχολήσει για τα Rafale, οπότε να έχουμε και τον επαρκή χρόνο να ολοκληρώσουμε τη διαδικασία και το ίδιο θα πάμε και την Παρασκευή το πρωί για το νομοσχέδιο του Υπουργείου των Εξωτερικών, δηλαδή θα συνεδριάσουμε στις 9 για να μπορέσουμε να ολοκληρώσουμε τη διαδικασία, καλώς εχόντων των πραγμάτων, πριν από την έναρξη της προ ημερησίας διατάξεως συζήτησης, για τα θέματα της πανδημίας. Το κάνουμε αυτό, για να μπορέσουν και οι συνάδελφοι που είναι και εκτός Αθηνών να φύγουν.

Επιτρέψτε μου, την ευαισθησία αυτή, επειδή είμαι και εγώ συνάδελφος εκτός Αθηνών, από την περιφέρεια της Θεσσαλονίκης, να πω με πικρία ότι πολλές φορές διαπιστώναμε σε διάφορες κοινοβουλευτικές περιόδους, κάποιες συνεδριάσεις, Δευτέρα, στις 8:00΄ κ.λπ.., παρακαλούσαμε λίγο να σεβαστούν και το πρόγραμμα των άλλων συναδέλφων, όταν δεν ήταν άκρως επείγον. Φυσικά για τα επείγοντα θέματα δεν υπάρχει ούτε μέρα, ούτε ώρα συνεδρίασης ακατάλληλη. Όταν υπήρχαν θέματα μιας καθημερινής διαδικασίας να μπορούσαν να επιστρέψουν από τις περιφέρειές τους οι συνάδελφοι, για να συνεδριάσουν εδώ.

Επίσης, να πούμε ότι στην προηγούμενη συνεδρίαση, την ώρα που ολοκληρώθηκε η διαδικασία, δεν παρίστατο εδώ ο κ. Μυλωνάκης, από την Ελληνική Λύση.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Ήμασταν κάτω και βλέπαμε τη Σύμβαση των Rafale. το πρόστιμο δύο πολιτικοί. Είμαστε θετικοί, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προέδρος της Επιτροπής):** Το είχατε ξεκαθάρισε στην τοποθέτησή σας, ούτως ή άλλως, κύριε Μυλωνάκη.

Επίσης και ο κ. Λοβέρδος το είχε ξεκαθαρίσει ως Εισηγητής του Κινήματος Αλλαγής.

Σας ενημερώνω ότι την Πέμπτη, το πρωί, με την έναρξη της συνεδρίασης, στην κατ’ άρθρον συζήτηση, θα τοποθετείτε και τυπικά εκεί, για το θέμα πρακτικών.

Τώρα να προχωρήσουμε στη διαδικασία. Επειδή χαρακτηρίστηκε το νομοσχέδιο ως επείγον. Θα παρακαλούσα, λοιπόν, πρώτα να δώσουμε το λόγο στον Υπουργό Εθνικής Άμυνας, τον κ. Παναγιωτόπουλο, να μας εξηγήσει τους λόγους, για τους οποίους χαρακτηρίζεται το νομοσχέδιο ως επείγον, τουλάχιστον, σύμφωνα με την προβλεπόμενη διαδικασία, με το άρθρο 110 σε συνδυασμό με το 89.

Παρακαλώ, κύριε Υπουργέ, θέλετε να πάρετε το λόγο για το θέμα αυτό, να δικαιολογήσετε το χαρακτήρα του επείγοντος;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Έχω καμία αντίρρηση.

Νομίζω λίγο πολύ τα ζητήματα αυτά τα είχαμε εξηγήσει και στην συνεδρίαση της Επιτροπής Εξοπλιστικών, που οι περισσότεροι εκ των συναδέλφων ήταν παρόντες, της 17/12/2020, που είναι μια εκτενής και σε βάθος συζήτηση επί της ουσίας, για την προμήθεια των αεροσκαφών Rafale.

Προφανώς, κρίναμε ότι το νομοσχέδιο πρέπει να έρθει με τη διαδικασία του επείγοντος, διότι είναι επείγουσα ανάγκη να αναβαθμιστεί η μαχητική ικανότητα και αποτρεπτική ισχύς των Ενόπλων Δυνάμεων και, μάλιστα, σε μία περίοδο που χαρακτηρίζεται από στοιχεία εντάσεις και κρίσεις με τη γείτονα χώρα. Αυτή ήταν και η δικαιολογητική βάση, για να προχωρήσουμε με ταχύτατους ρυθμούς στην απόκτηση αυτών των 18 αεροσκαφών.

Εξηγήθηκε εκτενώς ο οδικός χάρτης της διαδικασίας ότι, δηλαδή, η Επιτροπή Εξοπλιστικών 17/12/2020, είχε τον χαρακτήρα της εκτενούς ενημέρωσης επί της ουσίας της απόκτησης των αεροσκαφών. Δεν είχε τον χαρακτήρα έγκρισης Υποπρογράμματος. Νομίζω ότι αυτό το ξεκαθάρισα με κάθε σαφήνεια. Θα ερχόμασταν, όπως ερχόμαστε σήμερα, κατά την αρχή του έτους άμα τη επανεκκίνηση των εργασιών του Κοινοβουλίου να ψηφίσουμε ή να φέρουμε προς ψήφιση ενώπιον του Σώματος τον νόμο, που είναι το κανονιστικό πλαίσιο αυτής της προμήθειας των τριών συμβάσεων, δηλαδή, που στην ουσία συνιστούν αυτήν την προμήθεια αεροσκαφών, συστήματος εν συνεχεία υποστήριξη των όπλων αυτών.

Από κει και πέρα, καταλαβαίνω τις ενστάσεις κάποιων συναδέλφων όσον αφορά την κατάθεση αυτού του νομοσχεδίου, δηλαδή, στην ουσία των τριών συμβάσεων, χθες. Το καταλαβαίνω είναι λίγος χρόνος, αλλά νομίζω ότι συμφωνούμε όλοι και αυτές οι νομοθετικές πρωτοβουλίες - θα έλεγα - ότι έχουν από μόνες τους κάποιο στοιχείο κατεπείγοντος, κάποιο στοιχείο βιασύνης ότι δεν μπορεί να χαθεί άλλος χρόνος.

Νομίζω ότι το καταλαβαίνουμε αυτό, τους εθνικούς λόγους, για τους οποίους πρέπει να πάμε γρήγορα. Αυτό, τουλάχιστον, χαρακτήρισε τη δική μας προσπάθεια και κάνω λόγο για μία συνολική προσπάθεια, σε επίπεδο πολιτικής και στρατιωτικής ηγεσίας. Δεν θα μπορούσε αλλιώς να βγει αυτή άσκηση, δηλαδή, στην ουσία σε τέσσερις μήνες από την έναρξη των συζητήσεων να έχουμε έτοιμες συμβάσεις και, μάλιστα, τρεις συμβάσεις, οι οποίες ήταν περίπλοκες συμβάσεις ως προς τη διαπραγμάτευση, ως προς την τελική διαμόρφωσή τους, για την προώθηση αυτών των οπλικών συστημάτων. Ασφαλώς και είναι αναγκαία, απαραίτητα και αλλάζουν συσχετισμούς ισχύος όσον αφορά το πεδίο, αλλά και το ισοζύγιο αεροπορικής ισχύος, μεταξύ Ελλάδος και Τουρκίας.

Επομένως, θεωρώ ότι υπάρχουν οι προϋποθέσεις για να συζητήσουμε το νομοσχέδιο αυτό με τη διαδικασία του επείγοντος. Είχα κάνει λόγο αν θυμάστε στην συζήτηση του Δεκεμβρίου, για διαδικασίες κατεπείγοντος, όμως, οι διαδικασίες του επείγοντος, για τις οποίες δεν έχω άλλωστε καμία αντίρρηση, θα δώσουν μία επιπλέον ευκαιρία για ακόμα περισσότερη συζήτηση, εκτενέστερη συζήτηση, αφού η διαδικασία στις Επιτροπές θα συμπεριλαμβάνει τρεις συζητήσεις, μέχρι την Ολομέλεια της Πέμπτης. Επομένως, θεωρώ ότι υπάρχει το περιθώριο μελέτης των συμβάσεων, με τα πάρα πολλά τεχνικά στοιχεία, κάποια από τα οποία είναι και απόρρητα –θα το συζητήσουμε αργότερα αυτό- τα ειδικά στοιχεία, τα τεχνικά στοιχεία. Θέλω να θυμίσω ότι από πλευράς μας οι συμβάσεις αυτές σε ηλεκτρονική μορφή τέθηκαν στη διάθεση της Βουλής των Ελλήνων την προηγούμενη εβδομάδα. Δεν είχε βέβαια τότε διαμορφωθεί στην τελική του μορφή το νομοσχέδιο. Οι συμβάσεις όμως ήρθαν, επομένως τέθηκαν στη διάθεση όλων των συναδέλφων και βέβαια υπάρχει και η σημερινή και η αυριανή ημέρα, προκειμένου να γίνει με όλες τις δυσκολίες του χρόνου και τα στενά περιθώρια, που αναμφισβήτητα υπάρχουν, ακόμα ενδελεχέστερη μελέτη αυτών.

Επομένως, με δεδομένα όλα αυτά που περιέγραψα, νομίζω ότι υπάρχουν οι λόγοι της διαδικασίας επείγοντος και καλό θα ήταν να προχωρήσουμε στην συζήτηση. Άλλωστε, είναι εδώ για μια ακόμη φορά όπως ήταν και στη συζήτηση του Δεκεμβρίου όλη η αρμόδια πλευρά της Στρατιωτικής Ηγεσίας, προκειμένου να παράσχουν εξηγήσεις σε κάθε απορία που μπορεί να προκύψει, ιδίως επί τεχνικών θεμάτων, παρά το γεγονός ότι δόθηκαν πάρα πολλές απαντήσεις και είμαι σίγουρος ότι οι συνάδελφοι το θυμούνται, επί αυτών των θεμάτων και στην συζήτηση του Δεκεμβρίου. Ευχαριστώ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ πολύ, κύριε Υπουργέ. Στο σημείο αυτό να περάσουμε λίγο στους Εισηγητές των Κομμάτων για να τοποθετηθούν και να τοποθετηθούν πρώτα οι Εισηγητές κατ’ αρχήν για το θέμα αυτό, βέβαια με την επισήμανση ότι πράγματι κατατέθηκε το νομοσχέδιο πολύ αργά, ο κύριος Κεγκέρογλου μου είπε ότι υπήρχε κάποιο πρόβλημα σχετικά με την ενημέρωση για το απόρρητο μέρος. Νομίζω ότι τακτοποιήθηκε. Δυστυχώς είναι πολύ πιεσμένες οι προθεσμίες, είναι απόλυτα αντιληπτό.

Ο κύριος Μακάριος Λαζαρίδης, Εισηγητής της Πλειοψηφίας έχει το λόγο, επί της διαδικασίας του επείγοντος.

**ΜΑΚΑΡΙΟΣ ΛΑΖΑΡΙΔΗΣ (Εισηγητής της Πλειοψηφίας):** Ευχαριστώ πάρα πολύ. Κύριε Πρόεδρε, κύριε Υπουργέ, κυρίες και κύριοι συνάδελφοι, θα είμαι πάρα πολύ σύντομος. Νομίζω ότι ο Υπουργός, ο συνάδελφός μου Νίκος Παναγιωτόπουλος, εξήγησε πάρα πολύ καθαρά για το γιατί πρέπει και γιατί είναι επείγον να προχωρήσουμε με αυτή τη διαδικασία μέσα σε αυτές τις μέρες. Σίγουρα το γεγονός ότι μέχρι την ψήφιση της του νομοσχεδίου την προσεχή Πέμπτη θα υπάρξουν και άλλες δύο συνεδριάσεις πέρα από τη σημερινή, τρεις δηλαδή συνολικά, κύριε Πρόεδρε, νομίζω ότι θα μας δώσει την δυνατότητα να αναλύσουμε πλήρως την προμήθεια των 18 μαχητικών Rafale και βεβαίως των όπλων τους, ούτως ώστε να καταδειχτεί η ταχύτητα, με την οποία πρέπει να κινηθούμε, με δεδομένα τα χαρακτηριστικά, που έχουμε στην ευρύτερη περιοχή. Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ, κύριε Λαζαρίδη.

Κατ’ αρχήν να ξεκαθαρίσουμε κάτι σε ό,τι αφορά στο Προεδρείο της Επιτροπής. Το θέμα θα εξαντληθεί, όσο χρόνο και αν χρειαστεί να πάρουμε, μέσα στην προβλεπόμενη διαδικασία, προκειμένου να ολοκληρώσουμε, όπως πρέπει την ενδελεχή αυτή η διαδικασία μέχρι το τέλος, για να πάρουμε τις αποφάσεις μας. Άρα, δεν τίθεται θέμα χρόνου. Όσος χρόνος κι αν χρειαστεί, με την ανοχή όλων μας, αυτός θα δοθεί. Αυτό το λέω προκαταβολικά, για να μη δημιουργηθεί οποιαδήποτε εντύπωση ότι λόγω του πεπιεσμένου χρόνου, θα γίνει μία διαδικασία συνοπτική. Κάθε άλλο.

Από την πλευρά του ΣΥΡΙΖΑ, είναι Εισηγητής ο κ. Τσίπρας, αλλά θα λάβει το λόγο για λογαριασμό του κ. Τσίπρα και του ΣΥΡΙΖΑ ο κ. Δρίτσας.

Ο κ. Δρίτσας έχει το λόγο.

**ΘΕΟΔΩΡΟΣ ΔΡΙΤΣΑΣ:** Κύριε Πρόεδρε, καταρχήν, προς εσάς, προς τον κ. Υπουργό, προς τον κ. Υφυπουργό, τους συναδέρφους, τον Αρχηγό του Γενικού Επιτελείου Ενόπλων Δυνάμεων, τον κ. Αρχηγό του Γενικού Επιτελείου Αεροπορίας, τους Αξιωματικούς Επιτελείς, τον Διευθυντή της ΓΔΑΕΕ και το προσωπικό της Βουλής, τις καλύτερες ευχές μας για την καινούργια χρονιά. Καλή δύναμη και στο έργο μας και στις προσωπικές επιδιώξεις της καθεμιάς και του καθενός.

Δεν είναι πειστική η εξήγηση, που έδωσε ο κ. Υπουργός. Δεν υπάρχει κανένας λόγος - τουλάχιστον προφανής - που να αιτιολογεί. Αν πρόκειται, κ. Υπουργέ, να υπάρχει κάτι άλλο, να διακόψουμε, να μπούμε σε μια εμπιστευτική διαδικασία, να κλείσουν τα μικρόφωνα οι κάμερες, οι πόρτες και να μας εξηγήσει ο κ. Υπουργός, ενδεχομένως, αν υπάρχει κάποιος άλλος λόγος. Δεν υπάρχει καμία, μα καμία για τόσο σοβαρό θέμα - από αυτά που είπε ο κ. Υπουργός - επαρκής εξήγηση, γιατί «πρέπει, να έρθει με τη διαδικασία του επείγοντος», πολύ περισσότερο που συζητήθηκε και το ενδεχόμενο του κατεπείγοντος. Προς θεού, όσο κι αν είναι κρίσιμες οι στιγμές δεν είναι ζήτημα μιας εβδομάδας η στρατηγική ανάπτυξης του σχεδιασμού των εξοπλιστικών προγραμμάτων. Δε μπορεί, να το αποδεχτεί αυτό κανένας νους. Ούτε ο κοινός νους, ούτε ο εξειδικευμένος νους.

Από αυτή την άποψη θα ήθελα μια σαφέστερη εξήγηση. Αυτό μοιάζει με πρόσκληση σε συναγερμό ή όπως το λένε στις Ένοπλες Δυνάμεις «Ασκήσεις πυκνής τάξεως», για να μην το πω «καψώνι». Δεν τηρούνται ούτε και οι προϋποθέσεις του επείγοντος. Χθες το βράδυ ήρθε η πρόσκληση, ούτε το εικοσιτετράωρο. Πολύ περισσότερο που υπάρχουν αναγκαίες διαδικασίες ενημέρωσης, οι οποίες μέσα από αυτή τη διαδικασία της απόρρητης ενημέρωσης ενός μόνο βουλευτή από κάθε Κόμμα δεν μπορεί, να δώσει πληρότητα ενημέρωσης και αξιολόγησης και, ταυτόχρονα, όταν ήρθε το θέμα στην Επιτροπή Εξοπλιστικών Προγραμμάτων και Συμβάσεων και θεωρήσαμε εκεί ότι θέλουμε τη σύμβαση, θέλουμε τα άλλα στοιχεία, μας είπαν «αυτά θα έρθουν, όταν έρθουν κανονικά, τώρα ήρθε για μια πρώτη ενημέρωση, για την έκφραση γνώμης θα κληθείτε ξανά» και η Επιτροπή Εξοπλιστικών Προγραμμάτων και Συμβάσεων δε συν εκλήθη γι’ αυτό το θέμα τώρα, για να εκφέρει γνώμη. Έχω την εντύπωση ότι αυτά είναι εκτός Κανονισμού. Δεν ξέρω, αν υπάρχει μια νομική ερμηνεία, που να το υπερβαίνει, αλλά, κανονικά, έστω κι αν έρχεται με νόμο, χωρίς γνώμη της Επιτροπής Εξοπλιστικών Προγραμμάτων και Συμβάσεων δεν μπορεί, να εισαχθεί ένα εξοπλιστικό πρόγραμμα στη Βουλή των Ελλήνων. Ας μη ξαναγυρίσουμε πίσω στις δεκαετίες του 1980 και του 1990, προς θεού. Όχι ότι είναι πανάκεια η λειτουργία της Επιτροπής Εξοπλιστικών, αλλά δίνει κάποια εχέγγυα.

Υπό αυτή την έννοια, παρακαλώ, να εξεταστούν όλα τα δεδομένα, να μπει σε κανονική διαδικασία, διότι η ενημέρωσή μας - όση ώρα και να κάτσουμε εδώ υπό αυτές τις συνθήκες - θα είναι ελλιπέστατη. Ψήφος των Κομμάτων για εξοπλιστικά προγράμματα που καθορίζουν την άμυνα της χώρας, την αποτρεπτική ισχύ, το μέλλον της ελληνικής οικονομίας, τη συνοχή του ελληνικού λαού, είναι υπεύθυνη θέση των Κομμάτων, δεν είναι μια ψήφος, επειδή, γενικώς, θέλουμε, να ενισχύσουμε την άμυνα της χώρας. Ξέρουμε πολύ καλά, όλοι ομονοούμε προς αυτή την κατεύθυνση, αλλά «πως», «τι», «με τι προτεραιότητες», «με τι δεδομένα» και «τι» είναι πάρα πολύ σοβαρό ζήτημα. Μην ευτελίζουμε τώρα την κοινοβουλευτική διαδικασία τόσο πολύ.

Εγώ, θα ήθελα, εάν υπάρχουν άλλοι λόγοι, να ειπωθούν έστω και σε εμπιστευτική διαδικασία. Οι λόγοι που εκτέθηκαν μέχρι τώρα δεν είναι επαρκείς.

Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ, κ. Δρίτσα.

Το λόγο έχει ο κ. Υπουργός.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Πολύ γρήγορα να πω, με βάση αυτά που είπε ο αξιότιμος κ. Δρίτσας, το Δεκέμβρη, αν θυμάστε είχα περιγράψει τον οδικό χάρτη της διαδικασίας και δεν είχα προαναγγείλει κύριε Δρίτσα δεύτερη συνεδρίαση της Επιτροπής Εξοπλιστικών. Αυτό, διότι είπαμε πολύ σαφώς ότι θα έρθει νόμος. Συνεδρίαση δεύτερη της Επιτροπής , γίνεται προκειμένου να εγκριθούν κάποια υποπρογράμματα. Εδώ είπαμε ότι δεν θα φέρουμε υποπρογράμματα και μάλιστα εξηγήσαμε και τους λόγους. Δηλαδή, λόγω των αποκλίσεων από την κείμενη νομοθεσία, που έπρεπε να εξοπλιστούν με την τυπική ισχύ ειδικού νόμου, δεν θα φέρναμε τα δύο αυτά υποπρογράμματα κάτω από το πρίσμα της εξέτασης Επιτροπής Εξοπλιστικών, αλλά θα φέρναμε νόμο. Προηγούμενα υπάρχουν. Πέρυσι, το Δεκέμβριο, είχαμε εγκρίνει με την ίδια διαδικασία, δηλαδή εισαγωγή νόμου προς ψήφιση, την εν συνεχεία υποστήριξη των μιράζ 2000 - 5 και τα ανταλλακτικά τους τα οποία εν πάση περιπτώσει έλειπαν, διότι από το 2012 δεν υπήρχε σύμβαση εν συνέχεια υποστήριξης. Έτσι και πάλι λόγω προβλημάτων που ανέκυψαν κατά τις διαπραγματεύσεις με τις κατασκευάστριες εταιρείες τις γαλλικές, κρίναμε ότι έπρεπε αυτό να έρθει και να εγκριθεί από την Επιτροπή Άμυνας πάλι με την ψήφιση νόμου, χωρίς να φέρουμε το υποπρόγραμμα της εν συνεχεία υποστήριξης των ανταλλακτικών μιράζ 2000 - 5. Ομοίως και σήμερα, για να διασκεδάσω ανησυχίες, δεν υπάρχει λόγος άλλος εμπιστευτικός, για να πάμε γρήγορα σε αυτήν την προμήθεια.

Το απόρρητο μέρος της συνεδρίασης αυτής, κύριε Πρόεδρε, θα μπορούσαμε να το συμφωνήσουμε και κάνω τη πρόταση, αύριο ίσως κατά την τρίτη συζήτηση, όπου θα δοθούν όλες οι απαραίτητες εξηγήσεις, σχετικά με κάποια ειδικά τεχνικά σημεία της προμήθειας σχετικά με τα όπλα, σχετικά με τις τιμές, μια και υπήρχαν εύλογες απορίες συναδέλφων σχετικά με το ύψος και την τιμή των αεροσκαφών αυτών καινούργια, μεταχειρισμένα κ.λ.π.., αυτά θα μπορούσαμε να τα συζητήσουμε χωρίς δημοσιότητα δεδομένου ότι υπάρχει ζήτημα υπηρεσιακού απορρήτου και για λόγους ασφαλείας, αλλά και για λόγους άλλους που δεν επιτρέπουμε τη δημοσιοποίηση αυτών των στοιχείων. Φυσικά θα αναλυθούν όλα στους συναδέλφους.

Από κει και πέρα, εγώ θα σας προέτρεπα, να μην πάμε σε αναβολές. Εδώ ο καιρός δεν είναι για αναβολές, είναι για επισπεύσεις. Στο βαθμό, που νομίζω ότι όλοι επιθυμούν, υπάρχει αυτή η πρόσβαση στην ενημέρωση, όπως έγινε εκτενώς και το Δεκέμβριο θα γίνει εκτενώς και σήμερα και αύριο ακόμα και μεθαύριο. Ναι, κατατέθηκε αργά το νομοσχέδιο. Αν με ρωτάτε προσωπικά, θα προτιμούσα να είχε κατατεθεί μέσα στο Σαββατοκύριακο να υπάρχει κάποιος χρόνος πρόσβασης ευχερέστερης, αλλά πάλι υπάρχει χρόνος. Σας είπα όλα αυτά γίνονται υπό την διαδικασία του να επισπεύσουμε, να τρέξουμε, να ολοκληρώσουμε και αυτό το μεγάλο εξοπλιστικό πρόγραμμα. Με όρους, βέβαια όχι συσκότισης, αλλά απόλυτης πρόσβασης όλων των στοιχείων στους συναδέλφους που θέλουν να ενημερωθούν. Δεν κρύβουμε τίποτα από κανένα και εξηγήσεις θα παρασχεθούν επί όλων των σημείων των συμβάσεων. Δόθηκαν ήδη, θα έλεγα, στη συζήτηση του Δεκεμβρίου αρκετές εξηγήσεις, ιδίως επί των αποκλίσεων από την κείμενη νομοθεσία όπως προέκυψαν αυτές από την εκτενέστατη και ταχύτατη διαπραγμάτευση. Από εδώ και πέρα, νομίζω όμως, ότι πρέπει να συνεχίσουμε.

Θα μπορούσαμε να φέρουμε ένα νόμο που είχε ένα άρθρο, εγκριτικό των συμβάσεων και εξουσιοδοτικό για τις υπογραφές με 3.000, 4.000 σελίδες παραρτήματα, τα τεχνικά μέρη των συμβάσεων. Επιλέγουμε, μία διαφορετική οδό. Να φέρουμε ένα νόμο που περιέχει σε κάθε άρθρο τις εγκριτικές συμβάσεις, τουλάχιστον κατά το μη απόρρητο αυτών μέρος, προκειμένου να υπάρξει εξαρχής και το σχετικό στοιχείο της διαφάνειας σε όλο το μήκος και πλάτος αυτής της διαδικασίας. Αλλά, τα απόρρητα σημεία να είναι προσβάσιμα προς τους συναδέλφους, όπως προβλέπεται από αυτές τις διαδικασίες. Στο κάτω κάτω έχουν και προηγούμενα στο παρελθόν εγκρίσεις τέτοιου είδους συμβάσεων και θα τα πούμε εκτενέστερα όταν μπούμε στην ουσία.

Νομίζω, όμως, ότι δεδομένου ότι δεν αποκρύπτεται κάτι από κανέναn και υπάρχει απόλυτη πρόσβαση για ικανό χρονικό διάστημα στα στοιχεία αυτής της Σύμβασης, πρέπει να προχωρήσουμε. Θυμίζω ότι υπάρχει και η διαδικασία του προ συμβατικού ελέγχου από το Ελεγκτικό Συνέδριο. Το Ελεγκτικό Συνέδριο, κρίναμε ότι είναι απαραίτητο να εμπλακεί στη διαδικασία για ακόμα περισσότερους λόγους διαφάνειας. Στην ουσία, ο προ συμβατικός έλεγχος αρχίζει με την ψήφιση του νόμου, την Πέμπτη. Το Ελεγκτικό Συνέδριο καλείται να αποφανθεί πάρα πολύ γρήγορα πάλι με, ίσως, ασυνήθιστες ταχύτητες για τα ελληνικά δεδομένα, επί αυτού του εξοπλιστικού. Μόλις παρασχεθεί η έγκριση του Ελεγκτικού στον προ συμβατικό έλεγχο, ανοίγει ο δρόμος πλέον για να έρθει η κατασκευάστρια εταιρεία, η Dassault, και να υπογράψει με τον εξουσιοδοτημένο εκπρόσωπό του Υπουργείου Εθνικής Άμυνας. Παράλληλα, να έρθει ενδεχομένως και η Γαλλίδα Υπουργός Άμυνας, για να παραστεί σ’ αυτήν τη διαδικασία των υπογραφών. Και αυτό, επίσης, γίνεται υπό την πίεση χρόνου, γιατί θέλουμε και εκεί να πάμε γρήγορα. Είχαμε προσδιορίσει έναν οδικό χάρτη μέχρι το τέλος του έτους. Πάμε μέχρι το τέλος του πρώτου μήνα του νέου έτους, αλλά νομίζω ότι είναι σκόπιμο να τρέξουμε γρήγορα. Για τον λόγο, δηλαδή, του ότι η γαλλική πλευρά περιμένει να ξεκαθαρίσουν οι διαδικασίες με τον σωστό τρόπο όμως, που σημαίνει προ συμβατικός Ελεγκτικού και όχι παράληψη αυτού, προκειμένου να επισφραγιστεί με αυτόν τον τρόπο και η στρατηγική σχέση μεταξύ των δύο χωρών, η οποία άλλωστε έχει αμφισβητηθεί αρκετά αυτό το διάστημα στο εσωτερικό της χώρας. Σε κάθε περίπτωση, όμως, αυτό δεν αφορά το Σώμα.

Νομίζω ότι περιέγραψα ένα πλαίσιο, το οποίο δικαιολογεί το ταχύτατο της διαδικασίας, όπως άλλωστε ταχύτατη ήταν και η διαδικασία, μέχρι να φτάσουμε σε αυτό το σημείο και να φέρουμε στο Σώμα προς έγκριση τις συμβάσεις. Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Κυρίες και κύριοι συνάδελφοι, σίγουρα πρόκειται για μία πάρα πολύ σημαντική συνεδρίαση. Βέβαια, το θέμα της διαδικασίας είναι το πρώτο.

Τον λόγο έχει ο Ειδικός Αγορητής του Κινήματος Αλλαγής, ο κύριος Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής)**: Κύριε Πρόεδρε, για τα διαδικαστικά ζητήματα που αφορούν την κοινοβουλευτική διαδικασία, νομίζω βάλτε κατά πλειοψηφία και προχωρούμε. Τα ζητήματα, όμως, είναι πολιτικά. Πολιτικές συμφωνίες και πολιτικές διαφωνίες, τόσο για την ουσία των συμβάσεων όσο και για τη γενικότερη διαδικασία και τον σχεδιασμό, για την αμυντική θωράκιση της χώρας. Αυτά, όμως, θα τα πούμε στις τοποθετήσεις μας και επειδή εμείς δεν θέλουμε να συμβάλλουμε αλλά ούτε ένα δευτερόλεπτο στην καθυστέρηση συζήτησης αυτού του νομοσχεδίου που ούτως η άλλως Κυβέρνηση το έφερε πολύ καθυστερημένα, θα παρακαλούσαμε να ξεκινήσει η διαδικασία κατά πλειοψηφία, τώρα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Θα ολοκληρώσουμε, όμως, τον κύκλο των Εισηγητών για να τοποθετηθούν επί του θέματος του επείγοντος όλοι.

Το λόγο έχει ο κ. Παφίλης από την πλευρά του Κομμουνιστικού Κόμματος.

**ΑΘΑΝΑΣΙΟΣ ΠΑΦΙΛΗΣ**: Για να συνεννοηθούμε τώρα η διαδικασία είναι απαράδεκτη. Κύριε Υπουργέ, βάλτε κάτω τις μέρες και τις ώρες, τα νομοσχέδια, το ένα πάνω στο άλλο, τη διαδικασία των επιτροπών. Είναι ασφυξία. Ειδικά οι μικρές κοινοβουλευτικές ομάδες. Αύριο έχει νομοσχέδιο. Την Πέμπτη έρχονται τα RAFALE. Παράλληλα, είναι οι Επιτροπές. Δεν είναι κατάσταση αυτή. Και δεν νομίζω ότι θα υπήρξε καταστροφή για μια βδομάδα. Εκτός αν υπάρχουν και άλλοι λόγοι που διαψεύδονται, για να υπάρχουν, τους οποίους όλοι αντιλαμβανόμαστε. Αλλά αφού αντιλαμβανόμαστε όλοι τους άλλους λόγους - άσχετα αν συμφωνεί ή διαφωνεί ο καθένας -τουλάχιστον να μην αναλωνόμαστε σε δικαιολογίες. Πρακτικά σας το λέω. Δεν γίνεται να τρέχουμε από το πρωί μέχρι το βράδυ σε συνεδριάσεις. Θα μπορούσε να υπάρξει μία πιο ευέλικτη αντιμετώπιση, αλλά έχουν οριστεί και άλλες ημερομηνίες. Αυτά είναι τα ουσιαστικά.

Επομένως, καλό είναι να πούμε ότι μας δεσμεύει κάτι και προχωράμε. Το δεύτερο είναι η ουσία και θέλω να κάνω ένα σχόλιο μόνο ότι, αν ορισμένοι προσπαθούν να πιαστούν από την διαδικασία, δεν γίνεται γιατί συμφωνούν για την ουσία. Ότι υπάρχουν ζητήματα υπάρχουν, αλλά τώρα σε μισή ώρα να διαβάσει τρείς τόμους ο Νίκος Παπαναστάσης. Τουλάχιστον να είμαστε λίγο λογικοί τρεις τόμους σε μισή ώρα. Πόσες σελίδες. Όχι ότι θα φωτιστούν όλα αυτά και θα τα διαβάσουμε, δεν προλαβαίνεις ότι μηχανισμό και να έχεις. Επομένως, εντάξει προχωράμε κατά πλειοψηφία στη διαδικασία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Πάντως σε ότι αφορά στο θέμα του επείγοντος ή όχι.

**ΑΘΑΝΑΣΙΟΣ ΠΑΦΙΛΗΣ:** Εμείς πάντως θα πω μια λέξη μόνο, εμείς λέμε ότι είμαστε υπέρ της στήριξης της εθνικής άμυνας και όχι της νατοϊκής.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Απόλυτα κατανοητό θα παρακαλέσω και τον Ειδικό Γραμματέα της Βουλής τον κύριο Μπαγιώκο, εφόσον προχωρήσουμε, παρακαλώ να προβλέψετε να υπάρχει κάποιος συνεργάτης σας στο γραφείο της εμπιστοσύνης σας για να μπορούν οι εκπρόσωποι των κομμάτων αν χρειαστεί και το βράδυ ή αύριο νωρίτερα το πρωί οποιαδήποτε ώρα, να έχουν πρόσβαση έως ότου χρειαστεί και όπου χρειαστεί.

Το λόγο έχει ο κύριος Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης-ΚΥΡΙΑΚΟΣ ΒΕΛΟΠΟΥΛΟΣ):** Καταρχάς θέλω να ευχηθώ στο Υπουργείο Άμυνας στον Υπουργό στον Υφυπουργό στους Αρχηγούς και στους Αξιωματικούς των Ενόπλων Δυνάμεων και τα στελέχη και το στρατιωτικό και πολιτικό προσωπικό χρόνια πολλά καλή χρονιά με υγεία. Εγώ θα συμφωνήσω με τον κύριο Παφίλη στο τελευταίο που είπε όλοι είμαστε υπέρ της εθνικής άμυνας, δεν νομίζω να υπάρχει Έλληνας ο οποίος να μην είναι υπέρ της εθνικής άμυνας. Η αργοπορία κύριε Υπουργέ, η αλήθεια είναι από τη μία είναι χαρακτηριστική. Έπρεπε πριν τα Χριστούγεννα να έχει έρθει το νομοσχέδιο αυτό. Η κατάσταση γνωρίζετε καλύτερα από τον καθένα ότι είναι απελπιστική. Ο τούρκος τρέχει εμείς αργοπορούμε.

Η αλήθεια είναι πάντως ότι ήρθε με τη μορφή του κατεπείγοντος και ορισμένα πράγματα τα οποία είπε και ο κύριος Δρίτσας είναι αλήθεια, όμως έχουμε το χρόνο κύριε Δρίτσα και νομίζω ότι πρέπει να το καταλάβουμε όλοι ότι και τις δύο επόμενες και τη σημερινή συνεδρίαση αλλά και στην Ολομέλεια, να πούμε αυτά τα οποία θέλει ο καθένας να πει την άποψή του και να πάει μέσα στο δωμάτιο των απορρήτων και στον Ειδικό Γραμματέα ο οποίος είναι εκεί όλο το εικοσιτετράωρο, και νομίζω ότι μπορούμε να ρίξουμε όσες ματιές θέλουμε στα τεχνικά χαρακτηριστικά, στις τιμές και στις συμβάσεις γενικότερα.

Νομίζω ότι πρέπει να προχωρήσει η διαδικασία και να υπογραφούν οι συμβάσεις να φύγουν διότι ο χρόνος στενεύει, το εξάμηνο στενεύει και θα μας πιάνει ο Αύγουστος κύριε Υπουργέ και θα αρχίσουμε Σεπτέμβριο- Οκτώβριο να έρθει το πρώτο εδώ πέρα. Όσο και να μην το θέλουμε στο τέλος ξέρετε πάρα πολύ καλά ότι οι καθυστερήσεις αυτά έχουν.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ασφαλώς και όλοι ενδιαφερόμαστε, για την εθνική άμυνα και αυτό είναι ένα μήνυμα που πρέπει να εκπέμψουμε από εδώ μέσα προς τον ελληνικό λαό που μας παρακολουθεί. Τώρα, τα θέματα της διαδικασίας μπορεί ο καθένας να έχει τις απόψεις του και φυσικά γι’ αυτό συζητούμε τώρα.

Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Με δύο λόγια κύριε Πρόεδρε,γιατί τα είπαν οι συνάδελφοι προηγουμένως. Το νομοσχέδιο είναι εδώ δεν νομίζω ότι μπορεί να το πάρει πίσω. Πρέπει να το αντιμετωπίσουμε ως κατεπείγον δεν έχουν άλλο τρόπο να το αντιμετωπίσουμε. Εμένα κύριε Υπουργέ δε με πείσατε γιατί είπατε μια φράση ότι δεν υπάρχει κάποιος άλλος λόγος που το φέρνετε με τη μορφή του κατεπείγοντος. Από τη στιγμή που δεν υπάρχει άλλος λόγος θα μπορούσαμε να το πάμε τη Δευτέρα, γιατί πραγματικά αυτό που ο κύριος Παφίλης, προηγουμένως είναι γεγονός οι Βουλευτές όχι απλώς πιέζονται, δεν έχουμε χρόνο. Τα όσα έχετε κάτω ως απόρρητα έχουν τεράστιο όγκο. Ποιος θα προλάβει να ρίξει έστω και μια ματιά σοβαρή και να έρθει μέσα στην αίθουσα και να είναι σοβαρός πάνω στα έδρανα όταν ανέβει να εκπροσωπήσει το κόμμα του όχι τον εαυτό του αυτό λέω. Θα μπορούσε ίσως κύριε Πρόεδρε να υπάρξει μία παράταση για τη Δευτέρα. Δεν χαλάει ο κόσμος για μια βδομάδα τελικά.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής) :** Ευχαριστούμε πολύ κυρία Σακοράφα.

Λοιπόν, ακούσαμε την άποψη των κομμάτων, ολοκληρώσαμε τον κύκλο των Εισηγητών. Κατ’ αρχήν, σε ότι αφορά στη διαδικασία του επείγοντος, από τις τοποθετήσεις τεκμαίρεται, ότι προχωρούμε με αυτή τη διαδικασία, απ’ ότι ακούσαμε από όλους τους Εισηγητές συνολικά.

Σε ότι αφορά στο θέμα των απορρήτων. Με ενημέρωσε τώρα ο Ειδικός Γραμματέας της Βουλής, ο κύριος Μπαγιώκος, ότι σήμερα, ως τα μεσάνυχτα και αν χρειαστεί, κυρία και κύριοι συνάδελφοι και ό,τι ώρα, ακόμη και μετά τα μεσάνυχτα, θα ζητήσουμε να παραμείνει ανοιχτό το γραφείο και οποιοσδήποτε χρειαστεί να κάνει χρήση του χρόνου, για να δουλέψει οποιαδήποτε ώρα. Καταλαβαίνουμε το επείγον της διαδικασίας από τη μία και από την άλλη, το σημαντικό είναι, όλοι να είμαστε απολύτως ενημερωμένοι, για να προχωρήσουμε σ’ αυτό το πολύ σημαντικό βήμα.

Το δεύτερο. Για να διευκολύνω τη διαδικασία, θα ήθελα να θέσω υπόψη σας μια πρόταση. Ρώτησε προηγουμένως, ο Εισηγητής της Μειοψηφίας, ο κ. Τσίπρας, τι πρόκειται να γίνει αύριο. Θα έχουμε δύο συνεδριάσεις. Ο Πρόεδρος της Βουλής μού ζήτησε να έχουμε υποβάλει την Έκθεση της Επιτροπής μας ως τις 19.00’ το απόγευμα. Θα παρακαλέσω τον κύριο Πρόεδρο, αν μπορούμε να το παρατείνουμε λίγο. Αντί για 10.00’ το πρωί, ας πούμε, και 13.00’, για να προλάβουν να ενημερωθούν όλοι οι συνάδελφοι και κυρίως οι συνάδελφοι από τα μικρότερα σε αριθμητική δύναμη κόμματα - βουλευτών εννοώ - που έχουν πολλαπλές ασχολίες και είναι απόλυτα λογικό, θέλετε να κάνουμε αντί για 10.00’ το πρωί μία συνεδρίαση και 13.00’ το μεσημέρι - εφόσον μπορείτε και εσείς κύριε Υπουργέ και η υπόλοιπη Ηγεσία, Πολιτική και Στρατιωτική - να το κάνουμε στις 13.00’ και στις 16.00’ το απόγευμα, για να υπάρχει περιθώριο και το πρωί να ενημερωθείτε όλοι εκτενέστερα;

Ορίστε κύριε Υπουργέ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας) :** Εγώ πολύ γρήγορα θα ζητούσα μόνο, κύριε Πρόεδρε, να ορίσουμε ένα μέρος της αυριανής συνεδρίασης, να διεξαχθεί, χωρίς δημοσιότητα, προκειμένου εκεί να αναλυθούν κάποια δεδομένα που χαρακτηρίζονται απόρρητα. Κυρίως, αυτά που έχουν να κάνουν με τεχνικά ζητήματα, όπλα κ.λπ., αλλά και με τιμές. Γιατί είχαν ζητήσει συνάδελφοι να διευκρινίσουμε ζητήματα κόστους, συγκριτικά κ.λπ.. Αυτά καλό είναι να συζητούνται μεταξύ μας, χωρίς δημοσιότητα. Ίσως το δεύτερο ή τρίτο, είναι στην ευχέρεια σας να προσδιορίσετε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής) :** Επομένως, σύμφωνα με την πρόταση αυτή, ορίζουμε τη 2η συνεδρίαση αύριο στις 13.00΄και την 3η συνεδρίαση αύριο στις 16.00’.

**ΜΑΚΑΡΙΟΣ ΛΑΖΑΡΙΔΗΣ (Εισηγητής της Πλειοψηφίας) :** Κύριε Πρόεδρε και στις 12.00’ θα μπορούσαμε να βάλουμε τη συνεδρίαση, οπότε μέχρι τις 16.00’ να υπάρχει ένα διάστημα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής) :** Κύριε συνάδελφε, επειδή είναι και το νομοσχέδιο στην Ολομέλεια, παρακαλώ ας ορίσουμε την συνεδρίαση για τις 13.00’.

Τώρα, σε ό,τι αφορά σ’ αυτό το οποίο έθεσε ο κύριος Υπουργός. Επειδή υπάρχουν ευαίσθητα και απόρρητα στοιχεία, η πρόταση είναι η εξής : η 3η συνεδρίαση, αύριο, δηλαδή, μετά τις 16.00’, να είναι συνεδρίαση που θα γίνει κεκλεισμένων των θυρών. Βεβαίως, αυτό κυρία και κύριοι συνάδελφοι, σημαίνει ότι οι συνάδελφοι μας, οι οποίοι είναι με WebEx - και το λέω, για να ακούνε και οι συνάδελφοι που είναι συνδεδεμένοι, λόγω της πανδημίας, με το WebEx - δεν θα μπορούν να παρακολουθήσουν την 3η συνεδρίαση. Αναγκαστικά, θα πρέπει να ενημερωθούν από τους Εισηγητές και τους εκπροσώπους των κομμάτων, που θα βρίσκονται μέσα στην αίθουσα. Γιατί αλλιώς, καταλαβαίνετε ότι η διαδικασία του απορρήτου «πάει περίπατο». Δεν μπορεί να κλείνουμε τις θύρες και να βγαίνουμε στο διαδίκτυο να συζητούμε όλα αυτά τα θέματα.

Άρα, λοιπόν, η 3η συνεδρίαση, εφόσον δεν υπάρχει αντίρρηση, θα γίνει στις 16.00’ αύριο το απόγευμα. Θα είναι συνεδρίαση που θα γίνει κεκλεισμένων των θυρών. Επομένως- οι συνάδελφοι που μας παρακολουθείτε από το WebEx - σας πληροφορώ ότι το ενδιαφέρον είναι τεράστιο. Η λίστα των συναδέλφων είναι εδώ, είναι περίπου 25 με 30 συνάδελφοι που έχουν ζητήσει να μιλήσουν, πέραν βεβαίως των Εισηγητών. Καταλαβαίνετε, κύριε Υπουργέ, και όλοι οι συνάδελφοι, ότι θα είναι μακρά η νύχτα. Αναγκαστικά θα πρέπει να μοιράσουμε τον χρόνο σήμερα και αύριο, θα πρότεινα, στην πρώτη συνεδρίαση. Εν πάση περιπτώσει, θα το δούμε στην πορεία.

Άρα, λοιπόν, με τη διαδικασία του επείγοντος, αποφασίσαμε αύριο το μεσημέρι τη 2η συνεδρίαση, αύριο το απόγευμα την 3η συνεδρίαση κεκλεισμένων των θυρών.

Ξεκινούμε τώρα τη διαδικασία και δίνουμε το λόγο στον Εισηγητή της Πλειοψηφίας, κ. Μακάριο Λαζαρίδη.

**ΜΑΚΑΡΙΟΣ ΛΑΖΑΡΙΔΗΣ(Εισηγητής της Πλειοψηφίας):** Ευχαριστώ, κύριε Πρόεδρε, κύριε Υπουργέ, κυρία και κύριοι συνάδελφοι, αφού ευχηθώ σε όλες και όλους μια καλή, υγιή, παραγωγική και ελπιδοφόρα χρονιά, επιτρέψτε μου, να ξεκινήσω την εισήγησή μου κάνοντας ένα σύντομο σχόλιο.

Νομίζω, ότι παρά την αντικειμενική δυσκολία της συγκυρίας και τη συνεχιζόμενη επίμονη μάχη με την πανδημία, η Επιτροπή μας ξεκίνησε πολύ παραγωγικά φέτος, με νομοθετικό έργο που συμβάλλει ουσιαστικά στην εμβάθυνση την επέκταση και την ενδυνάμωση της εθνικής μας ισχύος. Και αυτό αποτυπώνει μια αχτίδα αισιοδοξίας συνολικά για τη χώρα μας -ή καλύτερα δυο θα έλεγα- από τη μία σήμερα το μεσημέρι, ξεκινήσαμε τη συζήτηση, για την κύρωση της επέκτασης των χωρικών μας υδάτων στο Ιόνιο, με το σχέδιο νόμου, για τον καθορισμό του εύρους της αιγιαλίτιδα ζώνης στη θαλάσσια περιοχή του Ιονίου και των Ιονίων νήσων, μέχρι το ακρωτήριο Ταίναρο της Πελοποννήσου. Κάνουμε ένα οφειλόμενο εθνικό βήμα, που μεγαλώνει και χωρά, πάντα σύμφωνα με τα όσα προβλέπει το διεθνές δίκαιο και ειδικότερα η σύμβαση των Ηνωμένων Εθνών για το δίκαιο της θάλασσας.

Και επιτρέψτε μου, να σημειώσω, ότι οι κρίσιμες εθνικές επιλογές πρέπει, να γίνονται στο σωστό χρόνο, στις κατάλληλες συνθήκες και από την άλλη τώρα με τη συζήτηση για την προμήθεια των γαλλικών μαχητικών αεροσκαφών RAFALE και των όπλων τους για την Πολεμική Αεροπορία μετά του συναφούς εξοπλισμού και υπηρεσιών υποστήριξης εισαγωγή και σχεδίων συμβάσεων για έγκριση από τη Βουλή των Ελλήνων.

Σήμερα, λοιπόν, κυρίες και κύριοι συνάδελφοι, είναι μια σπουδαία μέρα για τις Ελληνικές Ένοπλες Δυνάμεις, ειδικά για την Πολεμική Αεροπορία μας. Ξεκινάμε τη διαδικασία έγκρισης της προμήθειας 18 μαχητικών αεροσκαφών RAFALE και μάλιστα κάποια από αυτά του πιο προηγμένου τύπου. Δεν νομίζω, ότι μπορεί κάποιος σε αυτή την αίθουσα να διαφωνήσει ότι αυτά είναι απαραίτητα για την ισχυροποίηση της χώρας μας, ιδιαίτερα στην τρέχουσα ευαίσθητη συγκυρία, για τα εθνικά μας θέματα, όπως όλοι είμαστε σε θέση να γνωρίζουμε.

Σήμερα, λοιπόν, βρισκόμαστε εδώ για να εγκρίνουμε τρία σχέδια συμβάσεων προμήθειας, τα οποία αφορούν, στην απόκτηση 6 καινούργιων και 12 μεταχειρισμένων μαχητικών αεροσκαφών τύπου RAFALE και των όπλων τους, στα συναφή είδη και τις υπηρεσίες, στην εν συνεχεία υποστήριξή τους FOLLOW ON SUPPORT, μεταξύ του Υπουργείου Εθνικής Άμυνας και των κατασκευαστριών εταιρειών των ανωτέρω οπλικών συστημάτων.

Και είμαι στην ευχάριστη θέση, να εισηγούμαι το εν λόγω σχέδιο νόμου για μια σειρά από λόγους.

Πρώτον, γιατί οχυρώνοντας την άμυνά μας, κατοχυρώνουμε τις προϋποθέσεις της ειρήνης. Όλοι μας εδώ, αλλά και ολόκληρη η ελληνική κοινωνία είμαστε κοινωνοί μιας συνεχούς και κλιμακούμενης προκλητικότητας και επιθετικότητας από τη γείτονα χώρα.

Κανείς από εμάς δεν πρέπει να έχει αυταπάτες, για να λειτουργήσει η αποτροπή, να αποδώσει τα μέγιστα η διπλωματία, πρέπει η αμυντική θωράκιση μας να είναι στο καλύτερο δυνατό επιχειρησιακό επίπεδο ποιοτικά και ποσοτικά.

Δεύτερον, το εν λόγω σχέδιο νόμου, αποδεικνύει για μία ακόμη φορά την αποτελεσματικότητα και τη συνέπεια λόγων και έργων της Κυβέρνησης του Κυριάκου Μητσοτάκη. Από τη στιγμή που η προμήθεια αεροσκαφών, αποτελεί αναγνωρισμένη ανάγκη στο πλαίσιο του στρατηγικού μας σχεδιασμού η Κυβέρνηση μερίμνησε, ώστε σε μόνον τέσσερις μήνες να έρθει η Συμφωνία στη Βουλή, προς κύρωση.

Και μπορώ να σας διαβεβαιώσω, ότι δεν έχουμε πει ακόμα την τελευταία μας λέξη, ως Κυβέρνηση, αναφορικά με την ενίσχυση των ελληνικών Ενόπλων Δυνάμεων, αλλά θα έχουμε χρόνο, να αναφερθούμε στο θέμα στο εγγύτερο μέλλον.

Αναφορικά με τις συμβάσεις που έχουμε μπροστά μας επαναλαμβάνω ότι είναι ένα πραγματικό επίτευγμα αυτό που πετύχαμε. Σε εξαιρετικά μικρό χρονικό διάστημα από την εκκίνηση της όλης διαδικασίας, κυρώνουμε και σε λίγους μήνες θα έχουμε και τα απτά αποτελέσματα αυτής της κύρωσης. Την ένταξη, δηλαδή, των πρώτων έξι μαχητικών Rafale στο οπλοστάσιο της Πολεμικής μας Αεροπορίας.

Σημειώνω ενδεικτικά ότι στις 19 Αυγούστου 2020 το Γενικό Επιτελείο Αεροπορίας απέστειλε αίτημα παροχής στοιχείων, τιμής και διαθεσιμότητας στην εταιρεία Dassault. Την 1η Σεπτεμβρίου 2020 οι εταιρείες Dassault και MBDA-France γνωστοποίησαν την εμπορική προσφορά τους, αναφορικά με τα μαχητικά και τα όπλα τους αντίστοιχα. Στις 8 Σεπτεμβρίου 2020 απεστάλη από τη Γενική Διεύθυνση Αμυντικών Εξοπλισμών και Επενδύσεων αίτημα, για λήψη προσφοράς στις κατασκευάστριες εταιρείες, με σκοπό την εξέταση των όρων και των προϋποθέσεων συμφωνίας στο πλαίσιο της Εθνικής νομοθεσίας. Στις 14 Σεπτεμβρίου 2020 πραγματοποιήθηκε συνάντηση εκπροσώπων της ΓΔΑΕΕ και της εταιρείας Dassault με αντικείμενο συζήτησης τις απαιτήσεις της ελληνικής πλευράς επί της προμήθειας των αεροσκαφών.

Οι διαβουλεύσεις με την εταιρεία Dassault, ξεκίνησαν στις 21 Σεπτεμβρίου 2020 και με την εταιρεία MBDA στις 14 Οκτωβρίου 2020, με σκοπό τη σύνταξη κοινά αποδεκτού σχεδίου σύμβασης. Στη συνέχεια, είχαμε διαπραγμάτευση με έντονες διαφοροποιήσεις κυριολεκτικά σε ρυθμούς αγώνα 100 μέτρων, ένα πραγματικά ασφυκτικό χρονοδιάγραμμα, που αποδεικνύει περίτρανα την ικανότητα και την αποτελεσματικότητα των υπηρεσιακών εκπροσώπων μας. Θέλω με αυτή την ευκαιρία, να συγχαρώ όσες και όσους εργάστηκαν στα επιτελεία ΓΕΕΘΑ και ΓΕΑ και βεβαίως, στη Γενική Διεύθυνση Αμυντικών Εξοπλισμών και Επενδύσεων, αλλά και να εξάρω την ξεκάθαρη πολιτική βούληση, την επιμονή και τις απόλυτα στοχευμένες κινήσεις της πολιτικής ηγεσίας. Επιτρέψτε μου να συγχαρώ επομένως από αυτό εδώ το βήμα, ιδιαιτέρως τον πολιτικό προϊστάμενο των Ελληνικών Ενόπλων Δυνάμεων, τον Υπουργό Εθνικής Άμυνας κ. Νίκο Παναγιωτόπουλο. Γνωρίζω πολύ καλά την προσπάθεια, που έχει καταβάλει όλο αυτό το χρονικό διάστημα.

Βρισκόμαστε σήμερα εδώ, γιατί αυτή η προσπάθεια είναι ταυτόχρονα ατομική, συλλογική και πάνω απ’ όλα εθνική. Η διαδικασία αυτή αποδεικνύει ταυτόχρονα και το βάθος της στρατηγικής συνεργασίας της χώρας μας με τη φίλη χώρα Γαλλία. Και μπορεί κάποιοι κυνικοί να σκεφτούν, μα η Γαλλία όπλα πουλάει, κέρδος έχει. Ναι, αλλά δεν είχε κανένα λόγο ούτε να βιαστεί ούτε να κάνει πίσω, όπως έκανε σε αυτές τις επίμονες διαπραγματεύσεις ή ακόμα και να προτάξει άλλες δικές της γεωπολιτικές προτεραιότητες. Και εκ των πραγμάτων, είχαμε απτά δείγματα, για την ευελιξία που επέδειξε η χώρα αυτή και την καλή διάθεση να δεχτούν οι εμπλεκόμενοι τα επιχειρήματα της ελληνικής πλευράς σε μία σκληρή αλλά καλόπιστη διαπραγμάτευση.

Τι καταφέραμε για την Ελλάδα. Καταφέραμε να καμφθούν οι αντιστάσεις που αφορούσαν στους όρους πληρωμών στις εγγυητικές επιστολές, στη διαδικασία παραλαβής συμβατικού αντικειμένου, στην επιβολή προστίμου λόγω εκπρόθεσμης παράδοσης, στην επιβολή διοικητικών κυρώσεων, λόγω καθυστερημένης παράδοσης, στην ευθύνη έναντι τρίτων και στους όρους διαιτησίας και επίλυσης διαφορών. Όλες οι διαφοροποιήσεις σε θέματα νομικής φύσεως, είτε αυτές αφορούσαν διαφορές με την ισχύουσα νομοθεσία, είτε αξιώσεις που γεννήθηκαν και προβλήθηκαν κατά τη διαδικασία των διαπραγματεύσεων, αλλά και οι διαφορές επί των επιχειρησιακών και τεχνικών απαιτήσεων, αντιμετωπίστηκαν επιτυχώς και από τα δύο μέρη, κάτω από το πρίσμα των ανωτέρω προϋποθέσεων.

Το αποτέλεσμα των διαπραγματεύσεων αποτυπώνεται στα προτεινόμενα προς έγκριση σχέδια συμβάσεων. Αυτά περιλαμβάνουν διατάξεις, που εισάγουν απαραίτητες λειτουργικές παρεκκλίσεις από την ισχύουσα νομοθεσία ή ειδικότερες ρυθμίσεις.

Ουσιαστικά αυτό που καλούμαστε να κάνουμε είναι απλά να δεχτούμε το γεγονός ότι η ίδια η Σύμβαση αποτελεί το νομικό πλαίσιο που καλούμαστε να εγκρίνουμε και ασφαλώς όλοι μας σε αυτή την αίθουσα μπορούμε να συναισθανθούμε και να αντιληφθούμε ότι η αποστολή μας είναι να καταστήσουμε εφικτή αυτή τη σημαντικότατη ενίσχυση των Ενόπλων Δυνάμεων προς όφελος, προς άμεσο όφελος θα έλεγα, της πατρίδας μας. Αντιλαμβάνεστε ότι για προφανείς λόγους στην παρούσα εισήγηση δεν θα εισέλθω σε τεχνικά και επιχειρησιακά ευαίσθητους όρους, είναι, όμως, δεδομένη η ενίσχυση της Πολεμικής μας Αεροπορίας όπως αυτή περιγράφεται στις σχετικές Συμβάσεις μέσα από την απόκτηση και την εξασφάλιση της υποστήριξής τους, αλλά και από την απόκτηση των όπλων που θα φοράνε και δεν παρέχονται από τις κατασκευάστριες εταιρείες «DASSAULT AVIATION», «SAFRAN AIRCRAFT ENGINES» και «THALES DMS FRANCE», αλλά από μία άλλη εταιρεία, την «MBDA» που τα κατασκευάζει.

Δεν έχουμε να κάνουμε μόνο με προμήθεια νέων όπλων. Παράλληλα υποστηρίζουμε και αναβαθμίζουμε υπάρχοντα, όπως τους πυραύλους«SCALP», τους «Exocet» και τους «MICA»**.** Έτσι αυτά θα αξιοποιούνται όχι μόνον από τα MIRAGE τύπου 2000/-5, όπως συμβαίνει μέχρι σήμερα, αλλά και από τα νέα μαχητικά αεροσκάφη τύπου «RAFALE»και το μεγάλο επίτευγμα, κυρίες και κύριοι συνάδελφοι, είναι ότι ταυτόχρονα με την παράδοση των αεροσκαφών, προβλέπεται να έχουμε και τα όπλα, δηλαδή τα μαχητικά μας θα έρθουν μαζί με όλων των τύπων τα βλήματα και αυτή είναι εξαιρετική είδηση για την επιχειρησιακή τους απόδοση και για του λόγου το αληθές θα παραθέσω τα λόγια κάποιου που προφανώς είναι πιο αντικειμενικός από όλους μας και είναι πιο αντικειμενικός από όλους μας γιατί απλά ανήκει στο «απέναντι» στρατόπεδο. Λέει, λοιπόν στοHaber Turk, ο Τούρκος καθηγητής Διεθνών Σχέσεων, Οζγκιούρ Τορεπί λέξει, «όταν συζητάμε για τα εξοπλιστικά προγράμματα της Ελλάδας, όλοι αναφέρουν τα 18 μαχητικά της Γαλλίας τα οποία θα αγοράσει ή τα δικά μας, 24 μαχητικά F-35 τα οποία θέλει να πάρει» τα οποία πλέον δεν είναι δικά τους μετά το εμπάργκο των Ηνωμένων Πολιτειών, «είναι σημαντικά», συνεχίζει ο Τούρκος καθηγητής, «όμως αυτά που παραβλέπουμε και παραβλέπουμε τους πυραύλους που αγοράζει, αγοράζει τους πυραύλους «Meteor» από τη Γαλλία με 400 εκατομμύρια δολάρια».

Κυρίες και κύριοι συνάδελφοι, ολοκληρώνοντας την εισήγησή μου θα ήθελα να πω το εξής. Φτάνει σε εμάς μια διαδικασία που παρά το σύντομο της διάρκειάς της περιέχει πολύ κόπο και πολλή δουλειά και πετυχαίνει πολλά αποτελέσματα. Μία διαδικασία που έγινε πολύ γρήγορα, αλλά ταυτόχρονα και με τη δέουσα επιμέλεια, με ευελιξία και προσαρμοστικότητα, χωρίς να θυσιάζεται η ακεραιότητα και η αποτελεσματικότητα σε κανένα επίπεδο, αλλά - και το τονίζω- με όρους που διασφαλίζουν τη διαφάνεια, γιατί όσο αδιαπραγμάτευτη είναι η εθνική μας κυριαρχία και η εδαφική ακεραιότητα για όλους μας άλλο τόσο είναι και η λογοδοσία, για τα χρήματα των Ελλήνων φορολογουμένων και για όσους ψάχνουν ανάμεσα στις γραμμές το μόνο που θα βρείτε είναι η ανάγνωση του εθνικού μας συμφέροντος.

Σας καλώ, λοιπόν, όλοι μαζί να εγκρίνουμε τις εν λόγω Συμβάσεις που επιτυγχάνουν το εθνικά απαιτητό, την άμεση, επείγουσα θα έλεγα, έλευση των αεροσκαφών μαζί με τα όπλα τους, Συμβάσεις που πέρα από τη διασφάλιση των εθνικών μας συμφερόντων επιτυγχάνουν ταυτόχρονα τους καλύτερους δυνατούς όρους με αποτελεσματικότητα και ταχύτητα και εγγυώνται τη νομιμότητα και τη διαφάνεια, που πρέπει να αφορά μιας τέτοιας σπουδαιότητας προμήθεια.

Καλή χρονιά, σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον κύριο Λαζαρίδη.

Κυρίες και κύριοι συνάδελφοι στο σημείο αυτό να πω ότι επικοινώνησα με τον Πρόεδρο της Βουλής, θα υποβάλλουμε την Έκθεση αύριο το βράδυ στις 10. Παρατείναμε το χρόνο, για να μπορούμε να ολοκληρώσουμε τη διαδικασία με άνεση.

Δεύτερον, με ενημέρωσε τώρα ο συνεργάτης μας για την ηλεκτρονική σύνδεση των συναδέλφων ότι τίθενται κάποια ζητήματα στη διαδικασία - τώρα όμως μου το είπανε - από τον κύριο Δαβάκη και την κυρία Αναγνωστοπούλου, όσον αφορά στην τρίτη διαδικασία που θα γίνει κεκλεισμένων των θυρών.

Θα ήθελα να ξεκαθαρίσω και να εξηγήσω, κυρίως προς τους συναδέλφους που είναι συνδεδεμένοι με το webex, ότι δεν μπορεί να γίνει απόρρητη διαδικασία, μέσα από το διαδίκτυο, αλλά θα κάνω μία απόπειρα, χωρίς να μπορώ να εγγυηθώ τίποτα, εάν το πρόγραμμα της Βουλής, επιτρέψει να μεταφέρουμε την τρίτη συνεδρίαση από την Αίθουσα της Γερουσίας στην Αίθουσα της Ολομέλειας, όπου επιτρέπεται παρουσία περισσότερων συναδέλφων, σε συνεννόηση με τις κοινοβουλευτικές ομάδες, εάν μπορεί να γίνει κάτι τέτοιο.

**ΠΟΛΛΟΙ ΒΟΥΛΕΥΤΕΣ:** Ομιλούν εκτός μικροφώνου.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής):** Παράκληση, το λέω αυτό γιατί τώρα με ενημέρωσαν κύριε Δαβάκη, ότι θέσατε ζητήματα διαδικαστικά, όπως και η κυρία Αναγνωστοπούλου, δεν μου το είχαν πει νωρίτερα για να πάρετε το λόγο την ώρα που συζητούσαμε για τη διαδικασία.

Το λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ: (Προέδρος των Εξοπλιστικών):** Κύριε Πρόεδρε, είπατε προηγουμένως ότι την τρίτη συνεδρίαση, εμείς οι έξω, επειδή θα ζητηθούν κρίσιμης σημασίας ζητήματα για το όπλο, θα ρωτήσουμε τους παριστάμενους Βουλευτές. Ισχύει αυτό; Άκουσα καλά;

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Είπα ότι όλες οι κοινοβουλευτικές ομάδες έχουν αποφασίσει ποιοι θα είναι οι Εισηγητές του νομοσχεδίου και ποιος ακόμη θα εκπροσωπεί την κοινοβουλευτική ομάδα μέσα στη διαδικασία για να μπορέσει να γίνει απόρρητη, για να μπορέσει να γίνει συνεδρίαση με τους όρους του απορρήτου μοιραία θα πρέπει αυτοί οι συνάδελφοι να επιφορτιστούν με την ευθύνη να ενημερώσουν τους άλλους συναδέλφους που δεν θα μπορούν να παρακολουθήσουν τη συνεδρίαση.

**ΑΘΑΝΑΣΙΟΣ ΔΑΒΑΚΗΣ: (Προέδρος των Εξοπλιστικών):** Δηλαδή, ο έκαστος εξ ημών Βουλευτής θα ρωτάει ο ένας τον άλλον τι ειπώθηκε στην τρίτη συνεδρίαση; Αυτά είναι πρωτόγνωρα πράγματα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Επιτρέψτε μου, η πανδημία είναι πράγματι πρωτόγνωρη και έχετε δίκιο. Δεν καθορίζω εγώ τους όρους. Κύριε Δαβάκη, σας παρακαλώ. Κύριε Δαβάκη, μισό λεπτό σας παρακαλώ πολύ. Ζούμε κάτω από όρους πανδημίας, μας έχουν επιβάλει συγκεκριμένους περιορισμούς, ούτε είναι πρόθεση δική μου ούτε κανενός. Κύριε Δαβάκη, τώρα αν θέλετε να συζητήσουμε γιατί η πανδημία επιβάλλει την παρουσία συγκεκριμένου αριθμού ατόμων, ρωτήστε τους γιατρούς, δεν ξέρω τι να σας πω. Αυτό μας ανακοίνωσε το Προεδρείο της Βουλής.

**ΑΘΑΝΑΣΙΟΣ ΔΑΒΑΚΗΣ: (Προέδρος των Εξοπλιστικών):** Δεν έχω ευχέρεια ομιλίας όπως εσείς, αφήστε με να μιλήσω, δεν έχω μιλήσει ούτε ένα λεπτό.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής):** Μιλήστε ,αλλά εκπλήσσεστε γιατί απαγορεύεται να είναι παραπάνω άτομα.

**ΑΘΑΝΑΣΙΟΣ ΔΑΒΑΚΗΣ: (Προέδρος των Εξοπλιστικών):** Ένα κρίσιμο οπλικό σύστημα, το οποίο, ως Πρόεδρος της Επιτροπής Εξοπλιστικών το λέω, δεν αναλύθηκε όπως έπρεπε στην Επιτροπή και ερχόμαστε σήμερα στην άλλη Επιτροπή Εξωτερικών και Άμυνας να το φέρουμε με τη διαδικασία του απορρήτου. Πιστεύω, ότι πρέπει να συγκληθεί αύριο η Επιτροπή Εξοπλιστικών κάποια στιγμή, να συζητηθούν αυτά τα οποία είναι απόρρητα και να προχωρήσουμε μετά στη διαδικασία μας, όπως γίνεται.

Δεν μπορεί να υπάρχει αυτή η διαδικασία, να μπαίνει η μια Επιτροπή στα χωράφια της άλλης. Δεν μπορεί δηλαδή, να υπάρχει, εφόσον δεν καλύφθηκε στην προηγούμενη συνεδρίαση της Επιτροπής Εξοπλιστικών και δεν καλύφθηκαν τα τεχνικά ζητήματα του όπλου, πρέπει να συγκληθεί η Επιτροπή Εξοπλιστικών και αναλυτικά να ειπωθούν αυτά στην τρίτη συνεδρίαση, τα οποία λέτε ότι δεν πρέπει να ζητηθούν και να μην συμμετάσχουμε εμείς γιατί είναι απόρρητα. Δηλαδή, να υπάρξει, ξαναλέω, σύγκληση της Επιτροπής Εξοπλιστικών ενδιαμέσως, να γίνει η συζήτηση, για λίγη ώρα και μετά να προχωρήσουμε αποχωρούν τες εμείς στα παραθυράκια μας για να συζητήσουμε το άλλο θέμα. Έτσι πρέπει να γίνει κύριε Πρόεδρε. Δεν είναι δυνατόν να ρωτάει ο κάθε συνάδελφος, για το ζήτημα το οποίο θα τεθεί στην τρίτη συνεδρίαση. Τι είναι αυτά τα πράγματα;

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Με συγχωρείτε, αυτά τα πράγματα είναι η διαδικασία που αποφασίστηκε στην Επιτροπή και την όποια διαδικασία εισηγήθηκε ο Υπουργός Εθνικής Άμυνας, ο κύριος. Παναγιωτόπουλος. Παρακαλώ πάρα πολύ τώρα μη γυρίζουμε τη διαδικασία πίσω. Αυτή την εισήγηση έκανε ο Υπουργός Εθνικής Άμυνας. Τι να σας πω τώρα, γιατί έκανε αυτή την εισήγηση; Τι μου λέτε τώρα;

**ΑΘΑΝΑΣΙΟΣ ΔΑΒΑΚΗΣ (Προέδρος των Εξοπλιστικών)::** Δηλαδή, η Επιτροπή Εξωτερικών και Άμυνας η οποία θα ασχοληθεί για το θέμα αυτό θα ενημερωθεί μερικώς και εμμέσως από συναδέλφους βουλευτές και αν ενημερωθεί; Εγώ, λοιπόν, θα έρθω αύριο τότε μέσα, για να μπορέσω να ενημερωθώ και ως Πρόεδρος της Επιτροπής Εξοπλιστικών.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε Δαβάκη, επιτρέψτε μου να πω, τους περιορισμούς της πανδημίας τους ορίζουν οι γιατροί. Τι θέλετε να κάνουμε τώρα; Δεν μπορούμε να το ανατρέψουμε αυτό.

**ΑΘΑΝΑΣΙΟΣ ΔΑΒΑΚΗΣ: (Προέδρος των Εξοπλιστικών):** Ο Υπουργός κάνει τον ορισμό της συζητήσεως του νομοσχεδίου.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τώρα παράκληση, μην συνεχίσουμε.

Κύριε Δαβάκη, σας παρακαλώ πάρα πολύ.

**ΑΘΑΝΑΣΙΟΣ ΔΑΒΑΚΗΣ: (Προέδρος των Εξοπλιστικών):** Προτείνωνα προσκληθούν τα μέλη της Επιτροπής, να συγκληθεί ενδιαμέσως εμβόλιμα η Επιτροπή Εξοπλιστικών και να ειπωθούν τα απόρρητα, κ. Πρόεδρε, στην οποία μετέχετε κι εσείς.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε Δαβάκη, σας παρακαλώ να μην μετατρέψουμε τη διαδικασία της συνεδρίασης της Επιτροπής σε μία κατ΄ιδίαν συζήτηση, παράκληση. Σας εξήγησα, συζητήθηκε το θέμα, γιατί εισάγεται με αυτή τη διαδικασία το νομοσχέδιο, για την προμήθεια των 18 γαλλικών μαχητικών αεροσκαφών. Τοποθετήθηκε, προηγουμένως, ο Υπουργός. Τοποθετήθηκαν οι Εισηγητές των κομμάτων. Εξήγησε τον λόγο, για τον οποίο έρχεται με αυτό τον τρόπο και έχουμε προχωρήσει τη διαδικασία. Τώρα, ξέρω ότι είναι πάρα πολύ άσχημο το να γίνεται μία επιλογή, αυτό, όμως, το θέμα της επιλογής, αφορά στις κοινοβουλευτικές ομάδες.

**ΑΘΑΝΑΣΙΟΣ ΔΑΒΑΚΗΣ(Προέδρος των Εξοπλιστικών)::** Κύριε Πρόεδρε, αντιλαμβάνεστε τι μου λέτε;

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας παρακαλώ, κύριε Δαβάκη επιτέλους. Δεν θα κάνουμε διεξοδική συζήτηση οι δυο μας. Επιτρέψτε μου, σας παρακαλώ πολύ. Τι θα πει αν αντιλαμβάνομαι τι λέω; Αντιλαμβάνομαι ότι η κοινοβουλευτική ομάδα της Νέας Δημοκρατίας όρισε συγκεκριμένους συναδέλφους. Εάν θέλετε διαμαρτυρηθείτε στην κοινοβουλευτική σας ομάδα, όχι στην Επιτροπή. Δεν επέλεξα εγώ ποιοι συνάδελφοι θα βρίσκονται εδώ, αλλά σας παρακαλώ πάρα πολύ να προχωρήσουμε τη διαδικασία. Δεν είναι δυνατόν τώρα να καθόμαστε ένα τέταρτο να συζητούμε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Συγγνώμη**,** κ. Πρόεδρε …

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Στο σημείο αυτό θα διακόψουμε για 10 λεπτά, προκειμένου να μπορέσουμε να βρούμε μία άκρη με τις κοινοβουλευτικές ομάδες, για να αποφασίσουν ποιοι είναι αυτοί που θα εκπροσωπήσουν τα κόμματα εδώ. Το γιατί είναι τόσοι ρωτήστε τις υγειονομικές υπηρεσίες. Δεν είναι δικό μας θέμα. Διακόπτουμε για δέκα λεπτά.

*(Στο σημείο αυτό έγινε διακοπή της συνεδρίασης)*

**(ΜΕΤΑ ΤΗ ΔΙΑΚΟΠΗ)**

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κυρίες και κύριοι συνάδελφοι, συνάδελφοι και όσοι είστε παρόντες και όσοι είστε συνδεδεμένοι μέσω Webex. Κατέβηκα στον Πρόεδρο της Βουλής, προσπαθήσαμε να βρούμε μία λύση για το μέρος το απόρρητο. Σε κάθε περίπτωση ξεκαθαρίζουμε κάτι: Οι περιορισμοί τίθενται από τις υγειονομικές υπηρεσίες.

Οι υπεύθυνοι για να ορίσουν ποιοι από τις Κοινοβουλευτικές Ομάδες παρίστανται σε κάθε συνεδρίαση είναι οι γραμματείς των Κοινοβουλευτικών Ομάδων. Ξεκαθαρίζουμε εμείς ως Επιτροπή, δεν έχουμε καμία σχέση με την επιλογή των Βουλευτών που θα συμμετάσχουν στη συνεδρίαση μας.

Επειδή όμως αντιλαμβάνομαι το πολύ άσχημο κάποιοι να μπορούν να παρακολουθήσουν και κάποιοι όχι, προσπαθήσαμε να βρούμε μία λύση, και τη λύση μας την πρόσφερε με πρότασή του ο Υπουργός Άμυνας. Επειδή δεν υπάρχει άλλη αίθουσα στη Βουλή για να συνεδριάσουμε με τη φυσική παρουσία των μελών της Επιτροπής Εξωτερικών Υποθέσεων και Εθνικής Άμυνας της Βουλής των Ελλήνων- διότι αύριο συζητείται στην Ολομέλεια το νομοσχέδιο το ΑΣΕΠ και γι’ αυτό το λόγο η Ολομέλεια θα είναι συνεχώς κατειλημμένη από τους συναδέλφους, που θα παρακολουθήσουν, θα συμμετάσχουν στη διαδικασία- αποφασίστηκε το εξής και απευθύνομαι σε όλους τους συναδέλφους.

Η απόρρητη συνεδρίαση θα γίνει αύριο στη μία ώρα μετά το μεσημέρι στην αίθουσα «Καποδίστριας» στο Υπουργείο Εθνικής Άμυνας. Θα μαζευτούμε εκεί μία παρά πέντε, στη μία θα ξεκινήσουμε, αμέσως και θα τελειώσουμε τη διαδικασία. Ο κύριος Υπουργός είπε, ότι χρειάζεστε περίπου μισή ώρα να αναπτύξει τα ευαίσθητα αυτά θέματα, που πρέπει να τα συζητήσουμε «κεκλεισμένων των θυρών» και στις τέσσερις η ώρα θα επανέλθουμε εδώ για να συνεχίσουμε τη διαδικασία.

Επιτρέψτε μου όμως στο σημείο αυτό να κάνω μια παρατήρηση, γιατί καταρχήν και εγώ είμαι αρκετά χρόνια στο Κοινοβούλιο και ο συνάδελφος με τον οποίο προηγουμένως είχαμε την έντονη ηλεκτρονική συζήτηση, ο κ. Δαβάκης και πολλοί άλλοι. Επαναλαμβάνω, η πρόθεσή μας να ακολουθήσουμε την άλφα ή τη βήτα διαδικασία, τέθηκε σε συζήτηση εδώ μέσα. Ακούστηκαν όλες οι απόψεις και μετά καταλήξαμε ως Επιτροπή, τι διαδικασία θα ακολουθήσουμε. Το γιατί η Κυβέρνηση αποφάσισε να φέρει με νομοσχέδιο, με τη μορφή νόμου δηλαδή και όχι προμήθειας, αυτή τη διαδικασία, δεν είναι θέμα που το ορίζει η Επιτροπή μας. Είναι θέμα που το ορίζει η Κυβέρνηση. Νομίζω πως αυτό είναι απολύτως κατανοητό, συζητήθηκε και προχωρούμε, λοιπόν στη διαδικασία, χωρίς περαιτέρω χρονοτριβές.

Το λόγο έχει ο κ.Υπουργός.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Διευκρινίστε παρακαλώ, ότι η λύση αυτή έχει το πλεονέκτημα, να μπορούν να προσκληθούν και να παραστούν όλα τα μέλη της Επιτροπής Εξωτερικών και Άμυνας, πολλά εκ των οποίων έχουν τη διπλή ιδιότητα να είναι και μέλη της Επιτροπής Εξοπλιστικών. Μιλάμε, λοιπόν, για όλα τα μέλη, χωρίς επιλογή λόγω υγειονομικών και τα λοιπά και νομίζω, ότι αυτό είναι προς τη σωστή κατεύθυνση, για την αίθουσα «Καποδίστριας» αύριο το μεσημέρι.

Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Επαναλαμβάνεται η διακοπείσα συνεδρίαση και επαναλαμβάνω αυτό το οποίο είπαμε και από την αρχή. Η επιλογή, για το πώς θα έρθει το ζήτημα της προμήθειας των 18 γαλλικών αεροσκαφών, δεν είναι επιλογή της Επιτροπής μας. Για κάποιους λόγους, προκριθεί αυτή η επιλογή. Συζητήθηκε εδώ, γιατί έρχεται με αυτό τον τρόπο, εάν θα ακολουθήσουμε τη διαδικασία του επείγοντος και αφού αποφασίσαμε, προχωρήσαμε στη διαδικασία. Σε ότι αφορά στη φυσική παρουσία επαναλαμβάνουμε, αυτό είναι ευθύνη των Κοινοβουλευτικών Ομάδων. Δεν έχουμε καμία ανάμειξη στην επιλογή των Βουλευτών.

Σε ότι αφορά στο ζήτημα της ενημέρωσης, για τις ευαίσθητες πληροφορίες, που πρέπει όλα αυτά να γίνουν με την τήρηση της απόρρητης διαδικασίας, δηλαδή ακολουθώντας τη διαδικασία της συνεδρίασης κεκλεισμένων των θυρών, συζήτησα με τον Πρόεδρο της Βουλής τι άλλες εναλλακτικές λύσεις έχουμε. Αύριο η Ολομέλεια της Βουλής είναι κατειλημμένη γιατί συζητείται στην Ολομέλεια το νομοσχέδιο του ΑΣΕΠ, το οποίο προβλέπεται να συζητηθεί για αρκετές ώρες. Μετά από όλο αυτό, τελικά βρέθηκε η εξής λύση. Αύριο το μεσημέρι στη μία η ώρα έχουμε τη δεύτερη συνεδρίαση. Η δεύτερη, λοιπόν, συνεδρίαση, δεν θα γίνει στη Βουλή, διότι δεν μπορούμε να εξασφαλίσουμε την φυσική παρουσία όλων των συναδέλφων, αλλά θα γίνει στην αίθουσα «Καποδίστριας» στο Υπουργείο Εθνικής Άμυνας, για να μπορεί να τηρηθεί η απόρρητη διαδικασία και εκεί να ενημερωθούν όλα τα μέλη της Επιτροπής Εξωτερικών και Άμυνας, γιατί επιμείναμε ότι αυτό δεν είναι μια διαδικασία, που αφορά μόνο στα μέλη της Επιτροπής Εξοπλισμών, αλλά σε όλα τα μέλη της Επιτροπής Άμυνας και Εξωτερικών Υποθέσεων της Βουλής.

Για το λόγο αυτό, η τελική απόφαση για την αυριανή συνεδρίαση του επείγοντος νομοσχεδίου είναι η εξής: Στη μία η ώρα όλοι οι συνάδελφοι θα πάρετε τη σχετική πρόσκληση, αλλά το ανακοινώνουμε από τώρα, θα έρθετε στην Αίθουσα «Καποδίστριας» του Υπουργείου Άμυνας, όπου έχουμε συνεδριάσει και πάλι, για να ενημερωθούμε για τα ευαίσθητα στοιχεία και στις τέσσερις η ώρα θα έχει τελειώσει αυτή η διαδικασία για τα απόρρητα στοιχεία.

Ο Υπουργός υπολογίζει ότι θέλει μισή ώρα για τη δική του ενημέρωση.

Θα τελειώσουμε τη διαδικασία και στις τέσσερις θα επανέλθουμε στο φυσικό μας χώρο, στην Αίθουσα της Γερουσίας, για την 3η δημόσια συνεδρίαση.

Παρακαλέσαμε τον Πρόεδρο της Βουλής η Έκθεση να συνταχθεί και να υποβληθεί μετά το πέρας της 3ης συνεδρίασης.

Κύριοι συνάδελφοι, δεν υπάρχει άλλος τρόπος να βρεθεί λύση.

**ΑΘΑΝΑΣΙΟΣ ΔΑΒΑΚΗΣ: (Προέδρος των Εξοπλιστικών):** Κύριε Πρόεδρε, μπορώ να έχω το λόγο;

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε Δαβάκη, προκρίθηκε αυτή η διαδικασία, συζητήσαμε με τους Εισηγητές. Νομίζω ότι με αυτό τον τρόπο όλα τα μέλη της Επιτροπής, μπορούν …..

Το λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ (Προέδρος των Εξοπλιστικών)::** Κύριε Πρόεδρε, επειδή τυχαίνει να είμαι ο Πρόεδρος της Επιτροπής Εξοπλιστικών Προγραμμάτων, ζήτησα από τη στιγμή που δεν καλυφθήκαν κρίσιμες παράμετροι του εξοπλιστικού προγράμματος στην προηγούμενη συνεδρίαση της Επιτροπή, στην οποία εσείς προεδρεύετε, να συνεδριάσει εκ νέου, εμβόλιμα και λόγω πανδημίας, για να τεθούν τα απόρρητα ζητήματα. Μας είπατε προηγουμένως ότι θα ρωτάει ο ένας τον άλλον στην 3η συνεδρίαση τι ειπώθηκε από εμάς, οι οποίοι δεν μετέχουμε στην αίθουσα της Γερουσίας.

Αυτό που λέτε τώρα, να συνεδριάσουμε στο Υπουργείο είναι μία άλλη υπόθεση, για την οποία δεν μπορώ να πω τίποτα. Αντιλαμβάνεστε ότι η δική μου ένσταση προεκλήθη εξαετίας του γεγονότος ότι αποφασίσατε να μεταβάλλετε την Επιτροπή Εξωτερικών και Άμυνας για λίγο σε Επιτροπή Εξοπλιστικών Προγραμμάτων.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Επιτρέψτε μου, κύριε Δαβάκη. Η επιλογή του τρόπου με τον οποίο εισάγεται το θέμα της προμήθειας, δεν είναι ούτε δικός σας, ούτε δικό μου, είναι επιλογή της Κυβέρνησης. Ας μη το συνεχίσουμε άλλο. Δεν πάει με το σύστημα προμηθειών, έρχεται ως νομοσχέδιο. Γιατί έρχεται ως νομοσχέδιο; Δεν είμαι αρμόδιος να σας απαντήσω. Μην επιμένετε πάνω σε αυτό, δεν έχω τίποτα άλλο να σας πω.

Παρακαλώ πάρα πολύ, νομίζω ότι με αυτή τη λύση δεν θα υπάρχει κανένας συνάδελφος, ο οποίος δεν θα μπορέσει να παρακολουθήσει τη διαδικασία. Εξαντλήθηκε κάθε περιθώριο. Συνεχίζουμε τη διαδικασία.

Το λόγο έχει ο κ. Τσίπρας.

**ΓΕΩΡΓΙΟΣ ΤΣΙΠΡΑΣ (Εισηγητής της Μειοψηφίας):** Κύριε Πρόεδρε, αξιότιμοι κύριοι Υπουργοί, εκπρόσωποι των Ενόπλων Δυνάμεων, καταρχάς, ανεξαρτήτως ποιανού είναι η ευθύνη, αν είναι του Υπουργείου Άμυνας και του Υπουργού ή αν είναι της υπόλοιπης κυβέρνησης, υπάρχει ένα πρόβλημα σε όλες τις τελευταίες διαδικασίες. Δηλαδή, έρχονται ουσιαστικότατα και πολύ μεγάλο είναι ζητήματα, όχι μόνο από την άποψης της οικονομικής διάστασης, αλλά και από άλλες σοβαρές διαστάσεις και οι χρόνοι είναι εξαιρετικά περιορισμένοι, διαδικασία επείγοντος κ.λπ.. Κάπου πρέπει να υπάρξει ένα στοπ.

Δεν μπορούμε να συνεχίσουμε προχωράμε, έτσι.

Δεν έγινε μια φορά, έγινε πολλές φορές.

Νομίζω ότι και από τη συζήτηση που προηγήθηκε επί της διαδικασίας φαίνεται να υπάρχει πρόβλημα. Δεν μπορούμε να συζητάμε, για παράδειγμα, για την προμήθεια Rafale και να μην έχει επί της συζήτηση και σε βάθος η Επιτροπή Εξοπλιστικών.

Δεν γίνεται.

Δεν έχει σημασία εδώ διαδικαστικά, εάν οπωσδήποτε, πρέπει να προηγηθεί γνωμοδότηση ή όχι.

Σας λέω ότι είναι μια διαδικασία, η οποία δεν είναι σοβαρή.

Κάπου πρέπει να υπάρξει ένα στοπ στη διαδικασία του επείγοντος, για τόσο σημαντικές αποφάσεις.

Σας καλώ για μια ακόμα φορά, αν θέλετε, να το σκεφτείτε.

Δεν είναι πρόβλημα η μια βδομάδα. Θα σας μιλήσουμε με τη γλώσσα της αλήθειας. Καθυστερήσαμε πάνω από ενάμιση χρόνο ως τώρα σε σχέση με τα Mirage.

Ξέρετε πολύ καλά τι λέω και για τις αποφάσεις που υπήρχαν πριν. Δεν θα μας χαλάσει μια εβδομά για τα Rafale.

Παρακαλώ πολύ και τις υπόλοιπες πολιτικές δυνάμεις, είναι εδώ και ο κ. Κεγκέρογλου, δεν μπορούμε να δίνουμε άφεση αμαρτιών για όλη αυτή τη διαδικασία στην Κυβέρνηση. Υπάρχουν ορισμένα όρια.

Έρχομαι στην ουσία του ζητήματος. Κατ’ αρχήν, το γεγονός ότι αντιμετωπίζουμε ιδιαίτερη κατάσταση στα ελληνοτουρκικά και είναι ιδιαίτερη συγκυρία, σε καμία περίπτωση σε καμία των περιπτώσεων, δεν μας δίνει την πολυτέλεια ή το ελεύθερο ή το περιθώριο στην Κυβέρνηση, στο Κράτος, στη χώρα, να αντιμετωπίζει με ένα πιο χαλαρό, πιο μεγάλο τρόπο το θέμα των δαπανών για την άμυνα, ακόμη και αν αυτές αυξάνονται. Ίσα-ίσα το γεγονός ότι διανύουμε μια τέτοια περίοδο, πρέπει να μας κάνει ακόμα πιο προσεκτικούς σε ζητήματα οικονομίας, να κάνουμε οικονομίες, να διατηρούμε τις προτεραιότητες στις επιλογές, τις οποίες κάνουμε και να είμαστε ακόμα πιο σφιχτοί και σκληροί στις διαπραγματεύσεις και στις συμβάσεις, οι οποίες γίνονται. Δεν γινόμαστε πιο χαλαροί αυτή την περίοδο, γινόμαστε ακόμα πιο σφιχτοί.

Επιτρέψτε μου να πω εδώ, κύριε Υπουργέ ότι παρά το γεγονός και έχουμε τοποθετηθεί με αρκετή σαφήνεια, γι’ αυτό και είμαστε επί της αρχής θετικοί στην επιλογή που γίνεται για τα Rafal, αρκεί πάντα να μην ανατρέπονται οι μεγάλες προτεραιότητες που υπήρχαν σε ό,τι αφορά στην εθνική μας άμυνα -έχουμε αναφερθεί ξανά στο ζήτημα αυτό- η σύμβαση, την οποία διαβάσαμε, σήμερα, γιατί το άλλο κείμενο που έχουμε στα χέρια μας είναι αρκετά γενικόλογο, είναι εξαιρετικά προβληματική. Γνωρίζουμε τις δυνατότητες των Ενόπλων Δυνάμεων, γνωρίζουμε τις δυνατότητες του Υπουργείου να διαπραγματεύεται, γνωρίζουμε τους Γάλλους, αλλά αυτό το οποίο μας έχετε φέρει, είναι εξαιρετικά προβληματικό.

Θα μπω στην ουσία, μην μπαίνω σε λεπτομέρειες, ελπίζω να τα δούμε και αύριο στη 1:00΄. Πρώτον, συνολικά αυτό το οποίο μελετήσαμε είναι κατάφωρα προς το συμφέρον των Γαλλικών εταιρειών, χωρίς να διασφαλίζει παρά ελάχιστα τα συμφέροντα του Ελληνικού Δημοσίου. Δεν είναι σαφές το τελικό κόστος, καθόσον προβλέπει αναπροσαρμογή, στην ουσία αυθαίρετη. Είναι εξαιρετικά εμπροσθοβαρής η χρηματοδότηση της σύμβασης και σε καμία περίπτωση δεν συμβαδίζει με τις συμβατικές παραδόσεις υλικού. Τρίτον, δεν εξασφαλίζει την ποιοτική παράδοση των υλικών.

Δεν μπορώ να γίνω πιο συγκεκριμένος, θα γίνουμε αύριο στη 1.00΄, αλλά καταλαβαίνει ο κύριος. Υπουργός και το Υπουργείο πολύ καλά τι λέω. Υπάρχουν μέσα διατυπώσεις, οι οποίες δεν έχουν ξανακάνει την εμφάνισή τους σε συμβάσεις γύρω από το ζήτημα του τι παραλαμβάνουμε. Τέλος, ακόμη και στην περίπτωση που υπάρχει πρόβλημα στο παραδοθέν υλικό, δεν υπάρχει υποχρέωση, επί της ουσίας υποχρέωση με τον έναν ή άλλο τρόπο, αποκατάστασης. Δεν αναφέρεται με σαφήνεια ούτε καν και χωρίς σαφήνεια, το τι ακριβώς παραλαμβάνουμε. Όχι σε ό,τι αφορά τα καινούργια, σε ό,τι αφορά τα μεταχειρισμένα. Δεν μπαίνω σε λεπτομέρειες. Μπορούμε να το πούμε μετά τη 1.00΄, αλλά νομίζω ότι σε αυτό είμαι σαφέστατος. Δηλαδή, εάν είχαμε να αγοράσουμε ένα μεταχειρισμένο αυτοκίνητο, όταν αγοράζει κανείς ένα μεταχειρισμένο αυτοκίνητο, απαιτεί να ξέρει πόσα χιλιόμετρα έχει κάνει, αν έχει τρακάρει ποτέ, αν του άλλαξαν το αμάξωμα, τον άξονα, είναι βασικά στοιχεία για να αγοράσει κανείς ένα μεταχειρισμένο. Αλλιώς δεν αγοράζεις μεταχειρισμένο. Οι εγγυήσεις είναι εξαιρετικά χαμηλές και για τα καινούργια και για τα μεταχειρισμένα. Σε ό,τι αφορά την εκπαίδευση, οι εγγυήσεις και τα πιστοποιητικά που παρέχονται, είναι εξαιρετικά ελλιπή -δεν μπορώ και εδώ να μπω σε λεπτομέρειες- και δεν αποσαφηνίζεται, παρότι προφορικά μας είχε απαντηθεί σε μία προηγούμενη ενημερωτική συνεδρίαση της Επιτροπής των Εξοπλιστικών, αν έχουν ίδια διαμόρφωση τα παλιά και τα καινούργια. Αυτά είναι τα βασικά στοιχεία κριτικής σε ό,τι αφορά το είδος της σύμβασης, αλλά έχουμε και συνέχεια.

Δεν υπάρχει καμία πρόβλεψη συμμετοχής της ελληνικής Αμυντικής Βιομηχανίας, σε κανένα πεδίο και για κανένα από τα 18 αεροσκάφη.

Αφήνω το θέμα των όπλων αύριο στη 13:00`.

Ερώτηση η οποία δεν έχει απαντηθεί: Εάν το ΥΠΕΘΑ έχει εξετάσει το, αν οι υπάρχουσες υποδομές και εγκαταστάσεις, μπορούν, να καλύψουν τις απαιτήσεις του νέου οπλικού συστήματος ή αν η κάλυψη των απαιτήσεων αυτών θα σημαίνει παραπέρα απαιτήσεις οικονομικές - δηλαδή πέρα από τα 2 και κάτι δισεκατομμύρια, για τα οποία συζητάμε.

Δεν απαντάται μέσα στη σύμβαση το θέμα των παλιών Mirage, για τα οποία έχει γίνει λόγος από εσάς, που είναι σημαντικό ζήτημα για δύο λόγους. Πρώτον, αν θα μπορέσουν να υποστηριχθούν τα καινούργια αεροσκάφη. Γνωρίζετε πολύ καλύτερα από μένα το θέμα των τεραστίων αναγκών σε προσωπικό – αριθμητικά, δηλαδή - που απαιτείται, αλλά είναι και η οικονομική διάσταση. Δηλαδή, αν πάνε τα παλιά σε μία άλλη σύμβαση διαφορετική από την υπάρχουσα, «το πουλάκι πέταξε» στο πόσο μπορείς, να πιέσεις, να απαιτήσεις, ώστε να υπάρχει επί της ουσίας μείωση κόστους.

Τέλος, υπάρχουν μία σειρά άλλων σημείων λεκτικών, για τα οποία δε θα αναφερθώ εδώ. Μπορούμε, να τα πούμε αύριο στη 13:00`, αλλά συνολικά μιλώντας, για τη σύμβαση είναι μία σύμβαση, η οποία έχει πολύ μεγάλα κενά, τα οποία δεν έχουν ξαναεμφανιστεί.

Εδώ, θέλω, να σημειώσω ότι και λόγω της διαδικασίας του επείγοντος και λόγω των κενών που υπάρχουν, γνωρίζουμε όλοι μας πολύ καλά, το πως έχουν γίνει κατά το παρελθόν, έχουν μετατραπεί συμβάσεις σε «οχήματα» ανόμων συμφερόντων. Ο ίδιος ο Πρωθυπουργός, ο κ. Μητσοτάκης, σε αυτό που ήταν σαν έκθεση της ΔΕΘ τον περασμένο Σεπτέμβριο, αναφέρθηκε, ακριβώς, στο πολύ αμαρτωλό παρελθόν που έχουν οι συμβάσεις, για οπλικά συστήματα, είτε με την έννοια του εάν οδήγησαν σε καταστάσεις αδιαφάνειας και διαφθοράς, είτε με την έννοια ότι δεν έγιναν εύστοχες επιλογές. Εδώ, δεν τίθεται θέμα εύστοχης επιλογής, για το θέμα της επιλογής των RAFALE, τίθεται, όμως, θέμα εύστοχων επιλογών σε ό,τι αφορά στις συμβάσεις κι αν αυτές, τελικά, θα εφαρμοστούν με ένα θετικό για το Ελληνικό Δημόσιο τρόπο και, βέβαια, αφήνει τεράστια κενά, σε ό,τι αφορά στην πρώτη διαπίστωση του Πρωθυπουργού το θέμα της αδιαφάνειας και της διαφθοράς.

Εν ολίγοις, εάν μεν όλα τα πράγματα πάνε καλά, δηλαδή, εάν παραδοθούν 18 αεροσκάφη, όπως, ακριβώς, θα θέλαμε, να έχουν παραδοθεί και καλυφθούν τα πάντα, ακόμη κι αν δεν τους υποχρεώνει η σύμβαση - γιατί δεν τους υποχρεώνει η σύμβαση - ούτε γάτα ούτε ζημιά. Εάν κάτι από αυτά πάει κακώς, αυτό είναι σε βάρος του Ελληνικού Δημοσίου. Είναι σε βάρος του Ελληνικού Δημοσίου και, μάλιστα, κατά τρόπο, που εξαιτίας των ποσών που συζητάμε, είναι πολύ μεγάλο το πρόβλημα και την ίδια στιγμή που θέλουμε γρήγορα, να καλύψουμε ένα κενό, ένα έλλειμμα, το οποίο έχουν οι Ελληνικές Ένοπλες Δυνάμεις.

Υπό τις παρούσες συνθήκες, εγώ, θέλω, να επαναλάβω ότι δεν πρέπει, να συμπεριφέρεστε ως Κυβέρνηση, προσπαθώντας να αποτρέψετε τη δική μας συναίνεση. Πρέπει να έχουμε συναίνεση σε τόσο μεγάλα ζητήματα και το έχουν ανάγκη και Οι Ένοπλες Δυνάμεις και σας παρακαλούμε, να επιστρέψει πίσω η σύμβαση, έχοντας καλύψει, εάν όχι το σύνολο, κάποια πολύ βασικά ζητήματα που τα θεωρούμε απαράδεκτα, που υπάρχουν μέσα στη σύμβαση και δεν υπήρξαν ξανά στο παρελθόν.

Σας ευχαριστώ πολύ και περιμένουμε την απάντησή σας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε τον κ. Τσίπρα.

Το λόγο έχει ο κ. Κεγκέρογλου από το Κίνημα Αλλαγής.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής):** Κυρίες και κύριοι συνάδελφοι, τα ζητήματα είναι πολιτικά και μέσα στην πολιτική συζήτηση τα τοποθετούμε εμείς και όχι στη διαδικαστική. Σε τίτλο η θέση μας είναι: «Ναι, στην προμήθεια των RAFALE, αλλά απόλυτη διασφάλιση του δημοσίου συμφέροντος και της συνεργασίας με την Ελληνική Αμυντική Βιομηχανία ιδιωτική και κρατική».

Κυρίες και κύριοι συνάδελφοι, η κλιμάκωση της επιθετικότητας της Τουρκίας, στην οποία αναφέρονται όλοι την προηγούμενη περίοδο, σε συνδυασμό με τη φoβικότητα της Ευρωπαϊκής Ένωσης. να επιβάλει κυρώσεις αλλά και τις σκοπιμότητες ορισμένων ισχυρών χωρών όπως η Γερμανία, κατέδειξαν ότι υφίσταται σημαντικό έλλειμμα στρατηγικής και συμμαχιών της χώρας μας, καθώς και οι ενδεδειγμένες αποφάσεις σε κρίσιμα θέματα στην ώρα τους.

Η επέτειος των 200 χρόνων από την επανάσταση του ‘21 θα πρέπει να επικεντρωθεί σε ένα μήνυμα προς κάθε κατεύθυνση. Ένα μήνυμα, κυρίως προς εμάς τους ίδιους τους πολίτες, τους σύγχρονους Έλληνες, σε όσα πέτυχαν οι Έλληνες ενωμένοι για την Ελλάδα να μεγαλουργεί, αλλά και σε όσα έχασαν ή υπέστησαν διχασμένοι με την Ελλάδα ταπεινωμένη. Το ιστορικό αυτό δίδαγμα, δεν είναι εντόνως φωτεινό στις μέρες μας.

Σημειώνω, ότι οι κυβερνήσεις, για παράδειγμα των δύο τελευταίων περιόδων, αρνήθηκαν και αρνούνται τη συνεννόηση στα εθνικά θέματα την οποία όμως επιζητούσαν και επιζητούν ως αξιωματικές αντιπολιτεύσεις. Αυτό το γαϊτανάκι, επιτέλους, πρέπει να τελειώνει. Οι κυβερνητικές αστοχίες, δεν μπορεί να είναι μικροκομματικές ωφέλειες για την αντιπολίτευση όταν πρόκειται για εθνικά θέματα. Βέβαια, η αναξιόπιστη αντιπολίτευση, κύριε Υπουργέ, δεν μπορεί να αποτελεί άλλοθι για τις κυβερνητικές αποτυχίες. Είναι πληγές που μένουν ανοιχτές και δύσκολα επουλώνονται.

Το ΠΑΣΟΚ και το Κίνημα Αλλαγής με την πατριωτική αφετηρία και διαδρομή του υποστηρίζει σταθερά την ανάγκη εθνικής συνεννόησης με κάθε θεσμικό τρόπο για μία ισχυρή εθνική στρατηγική που θα απεγκλωβίσει τη χώρα μας από τους τακτικισμούς και τα ενδεχόμενα νέα αδιέξοδα.

Πέρυσι τέτοιες μέρες ζητούσαμε, εκτός από την αποτελεσματική διπλωματική παρέμβαση στην Ευρωπαϊκή Ένωση, την ταυτόχρονη ενδυνάμωση της αποτρεπτικής ισχύος των Ενόπλων Δυνάμεων. Η κυβέρνηση της ΝΔ αντί να προωθήσει έγκαιρα τα εξοπλιστικά προγράμματα που είχαν κολλήσει είτε από ανάγκη στην καρδιά της κρίσης είτε από επιλογή στην περίοδο της επόμενης κυβέρνησης του ΣΥΡΙΖΑ, εισηγήθηκε στη Βουλή τη μείωση του προϋπολογισμού, για τις αμυντικές δαπάνες, την οποία ψήφισαν από κοινού η κυβέρνηση της ΝΔ και η Αξιωματική Αντιπολίτευση του ΣΥΡΙΖΑ. Βέβαια, η κυβέρνηση ήρθε το καλοκαίρι να τροποποιήσει τον προϋπολογισμό και να καλύψει τις υπαρκτές ανάγκες που είχαν δημιουργηθεί. Το Κίνημα Αλλαγής καταψήφισε τη μείωση αυτή και φέτος με την αύξηση του προϋπολογισμού και την επίσπευση εξοπλιστικών προγραμμάτων, περίπου 2 δισ. η αύξηση αυτή, τη στήριξε, την ψήφισε και ταυτόχρονα απαίτησε, επιτάχυνση των κρίσιμων εξοπλιστικών προγραμμάτων με απόλυτη διαφάνεια και σχέδιο ενίσχυσης της αμυντικής μας βιομηχανίας, η οποία ουσιαστικά έχει εγκαταλειφθεί έξι χρόνια τώρα, όχι χθες.

Κυρίες και κύριοι συνάδελφοι, σε αυτό το σημείο θέλω να αναφερθώ σε κινήσεις ευρύτερης σημασίας, που συναρτώνται όμως με τη συγκυρία. Η σημαντική συμφωνία για την ΑΟΖ με Ιταλία που επικύρωσε η Βουλή των Ελλήνων είχε ως συνέχεια μια τμηματική και εξ ανάγκης, όπως επικαλέστηκε η κυβέρνηση, συμφωνία με την Αίγυπτο, λόγω του παράνομου τουρκολιβυκού συμφώνου. Το παράθυρο, όμως, που άφησε αυτή η συμφωνία για μια ολοκληρωμένη συμφωνία της χώρας μας με την Αίγυπτο, δυστυχώς έμεινε μετέωρη χωρίς την προωθητική δύναμη μιας εθνικής στρατηγικής που θα μπορούσε να την έχει ήδη ωθήσει.

Επίσης, η σημαντική απόφαση για το νομοσχέδιο που συζητείται στην Επιτροπή Εθνικής Άμυνας και Εξωτερικών Υποθέσεων, για την επέκταση της αιγιαλίτιδας ζώνης από 6 στα 12 ναυτικά μίλια στο Ιόνιο, δυστυχώς σταματά στο ακρωτήριο Ταίναρο αφήνοντας αναιτιολόγητα μέχρι τώρα έξω την συνεχόμενη περιοχή δυτικά της Κρήτης και νότια της Κρήτης, μέχρι και το τμήμα της συμφωνίας Ελλάδας - Αιγύπτου.

Η επέκταση από 6 σε 12 ναυτικά μίλια και σε αυτήν την περιοχή, κατά την άποψη τη δική μας, έπρεπε να έχει προηγηθεί της επανάληψης διερευνητικών συνομιλιών, που ούτως ή άλλως για την Ελλάδα και το διεθνές δίκαιο, αφορούν μόνο την Υφαλοκρηπίδα και την ΑΟΖ.

Σήμερα στην Επιτροπή Εξωτερικών και Άμυνας, συζητούμε την έγκριση τριών Συμβάσεων που αφορούν την προμήθεια 18 αεροσκαφών RAFALE, την εν συνεχεία υποστήριξη των μαχητικών αυτών, τον εξοπλισμό τους και την εν συνεχεία υποστήριξη του εξοπλισμού και βέβαια συναφείς υπηρεσίες. Σημαντικής και καταλυτικής σημασίας προμήθεια αυτού του οπλικού συστήματος. Κανείς δεν αμφισβητεί, δεν μπορεί να αμφισβητήσει, τη δυναμική του RAFALE. Μια δυναμική που μπορεί να αλλάξει τα δεδομένα στον ευρύτερο επιχειρησιακό χώρο ενδιαφέροντος της Πολεμικής μας Αεροπορίας, των Ενόπλων Δυνάμεων και της χώρας εν γένει. Μια προμήθεια και ένα οπλικό σύστημα που μπορεί να αλλάξει τις ισορροπίες ως ένας εξαιρετικός πολλαπλασιαστής ισχύος και ένας παίκτης εναέριας υπεροχής στην άμυνα της χώρας μας ενισχύοντας την αποτρεπτική και κατασταλτική ισχύ των Ενόπλων Δυνάμεών μας. Αλλά ταυτόχρονα, δυστυχώς, καταδεικνύεται ένας εξαιρετικής κρισιμότητας αρνητικός παράγοντας. Αυτός της έλλειψης μακρόπνοου σχεδιασμού, που υπαγόρευσε η επίσης ελλείπουσα εθνική στρατηγική.

Είναι σωστή η αντίδραση της Κυβέρνησης, έστω στο παραπέντε, να ενισχύσει και να εξοπλίσει την άμυνα της χώρας. Αλλά αυτό, κατά την άποψή μας, δεν έπρεπε να είναι αντίδραση, αλλά δράση. Δεν έπρεπε να προκύπτει από την έκτακτη ανάγκη, αλλά από την πρόνοια για αυτήν, που ταυτόχρονα θα μπορούσε να έχει λειτουργήσει και απόλυτα αποτρεπτικά για όλα όσα βιώσαμε το τελευταίο εξάμηνο με την κλιμάκωση της επιθετικότητας της Τουρκίας. Ένα σχεδιασμό εξοπλισμού των Ενόπλων Δυνάμεων που δεν έγινε τα τελευταία χρόνια, δεν τον έκανε η προηγούμενη Κυβέρνηση, δεν τον έκανε η σημερινή Κυβέρνηση ενάμιση χρόνο, που βρίσκεται στη διακυβέρνηση της χώρας. Τη διαπίστωση μας άλλωστε αυτή τη συνομολόγησε και ο Υπουργός Άμυνας, ο κύριος Παναγιωτόπουλος στις 17 Δεκεμβρίου του 2020 στη συνεδρίαση της αρμόδιας Επιτροπής Εξοπλιστικών Προγραμμάτων όταν είπε επί λέξη: «η απαίτηση για την προμήθεια των αεροσκαφών ανέκυψε όπως γνωρίζετε εξαιρετικά μετά την κλιμάκωση της έντασης από την Τουρκία και ασφαλώς από την ανάγκη διασφάλισης της εθνικής άμυνας της χώρας ιδίως με όρους αεροπορικής υπεροχής». Αυτή η έλλειψη μακρόπνοου αμυντικού σχεδιασμού, για τον οποίο ευθύνονται οι κυβερνήσεις των τελευταίων χρόνων, είναι η αιτία παράκαμψης των θεσμοθετημένων διαδικασιών του ισχύοντος νόμου 3978/11, για τα εξοπλιστικά προγράμματα. Αν υπήρχε ο μακρόπνοος σχεδιασμός, αν οι διαδικασίες γίνονταν στην ώρα τους ως δράση και όχι ως αντίδραση, δεν θα είχε καμία αιτιολογία η Κυβέρνηση σήμερα να φέρνει επείγοντα νομοσχέδια.

Με αυτή την έννοια είπα ότι είναι πολιτική επιλογή και όχι διαδικαστικό λάθος. Όσοι καταλογίζουν διαδικαστικά λάθη στην Κυβέρνηση, την αθωώνουν στη βάση του ολέθριου σφάλματος της μη εκπόνησης μακρόπνοου σχεδιασμού. Και αυτό βεβαίως αφορά και τη σημερινή και την προηγούμενη.

Η πολύχρονη αδράνεια για τη συντήρηση των MIRAGE 2000 ήρθε πέρυσι με παράκαμψη της διαδικασίας γιατί ακριβώς είχε μείνει στα συρτάρια κάποια χρόνια. Προσωπικά και ως εκ εκπρόσωπος του Κινήματος Αλλαγής να το θυμίσω στον κύριο Δαβάκη ότι είχα θέσει το θέμα εδώ στην Επιτροπή. Το τι άκουσα από τον Πρόεδρο της Επιτροπής Εξοπλιστικών, δεν περιγράφεται. Τα είχαμε πει αυτά. Έπρεπε έγκαιρα να γίνουν.

Στο σχέδιο νόμου και στις σχετικές Συμβάσεις, που συζητάμε διαπιστώνουμε ότι για μια ακόμη φορά η Κυβέρνηση έρχεται την τελευταία στιγμή κοινοβουλευτικά, χωρίς να παρέχει τον διαθέσιμο χρόνο προς μελέτη κ.λπ.. Αυτή είναι η κοινοβουλευτικά λαθεμένη επιλογή. Είναι άλλο από το ολέθριο πολιτικό λάθος των κυβερνήσεων συνολικά.

Επί της αρχής. Αξίζει να σημειωθεί για άλλη μια φορά ότι σύμφωνα με τα δεδομένα που έχουμε μέσω των τριών συμβάσεων, πρόκειται να προβούμε στην προμήθεια ενός πλήρους πακέτου οπλικού συστήματος αεροσκαφών και όπλων και εν συνεχεία υποστήριξης και των δύο από την πρώτη στιγμή. Αυτό είναι το θετικό. Τα αρνητικά είναι ότι υπάρχουν κενά σε σχέση με την απόλυτη διασφάλιση του δημοσίου συμφέροντος που θα τα δούμε αύριο και στην συζήτηση την εμπιστευτική αλλά και στην επιμέρους συζήτηση για τα άρθρα και τις συμβάσεις. Και βέβαια, δεν γίνεται κανένας λόγος για τη συνεργασία και συνέργεια με την Εθνική Αμυντική Βιομηχανία ιδιωτική και κρατική, δεν υπάρχει πρόβλεψη για βιομηχανικές επιστροφές ούτε στην παραγωγή ούτε στη συντήρηση. Μια διαδικασία που θα έδινε δυνατότητα στήριξης και εξυγίανσης της Αμυντικής Βιομηχανίας της χώρας μας. Μια διαδικασία, που δεν είναι δυνατόν να λείπει από μια σύμβαση δυόμισι δισεκατομμυρίων και να μην αποφέρει ένα σημαντικό εθνικό βιομηχανικό όφελος τουλάχιστον 500 εκατομμυρίων, μαζί με τις υπηρεσίες παροχής και συντήρησης στις οποίες θα μπορούσαν να συμμετέχουν οι ελληνικές κρατικές και ιδιωτικές αμυντικές βιομηχανίες.

Για σκοπούς σύγκρισης, σύμφωνα με δημοσιευμένα στοιχεία και πληροφορίες στην αντίστοιχη προμήθεια της Ινδίας ανεξάρτητα αν πρόκειται για μεγαλύτερο αριθμό αεροσκαφών, προβλέπονται βιομηχανικές επιστροφές 70% της αξίας της προμήθειας συμπαραγωγής στη χώρα της. Μπορεί να είναι φουσκωμένα τα στοιχεία, δεν γνωρίζω είναι όμως δημοσιευμένα, δεν έχουν αμφισβητηθεί και αξίζει τον κόπο να μελετηθούν γιατί μπορεί να υπάρχει και μία υπερκοστολόγηση που να δικαιολογεί και αυτήν την μεγάλη επιστροφή. Μένει όμως να απαντηθούν αύριο αυτά στην συνάντηση την οποία θα έχουμε, είναι πάρα πολύ κρίσιμα.

Ενώ λοιπόν στις συμβάσεις που συζητούμε δεν γίνεται λόγος γι’ αυτά, οι δυνατότητες υπάρχουν. Η ενδεχόμενη συνεργασία θα μπορούσε να αφορά και τη συντήρηση σε τρίτο βαθμό άλλα θα έπρεπε αυτή να προβλεφθεί στις συμβάσεις. Αυτά είναι κορυφαία λάθη κατά την άποψή μου, αφού η Ελληνική Αμυντική Βιομηχανία μπορεί να συμβάλει καθοριστικά. Δεν θα πρέπει να μας διακατέχει κάποιο αρνητικό σύνδρομο από τις επιστροφές και όλα όσα είχαμε δει πριν τον νόμο του 2011 να συμβαίνουν στην πατρίδα μας, διότι συνέβησαν και αυτά. Αλλά όλα τα αρνητικά θα πρέπει να μας γίνονται μαθήματα για να έχουμε θετική αντιμετώπιση των αρνητικών με θετικό τρόπο, προκειμένου να διασφαλίζουμε αυτό που θέλουμε και για το δημόσιο και για την Ελλάδα συνολικότερα.

Η ενδεχόμενη συνεργασία όπως σας είπα θα μπορούσε να αφορά τη συντήρηση σε τρίτο βαθμό και όπως ξέρετε, η Εθνική Αμυντική Βιομηχανία όλοι, μπορεί να παίξει διπλό ρόλο, και δεν το έχουμε τα τελευταία χρόνια βάλει ως προτεραιότητα, και να ενισχύσει την αποτρεπτική ικανότητα της χώρας μας, ιδιαίτερα σε μια περίοδο που η επιθετικότητα κλιμακώνεται και παίρνει επικίνδυνες διαστάσεις αλλά και να συμβάλει καθοριστικά στην οικονομική ανάπτυξη της χώρας, στην ενίσχυση της ανταγωνιστικότητας ενός τομέα ο οποίο με τη σειρά του, ενισχύει τη γενικότερη εθνική ισχύ.

Γιατί λοιπόν να μην προσφέρει έργο η ΕΑΒ σε θέματα εργοστασιακής συντήρησης υποδομών, ερώτηση. Γιατί να μη δοθεί η δυνατότητα στη χώρα μας να αποκτήσει υψηλής τεχνολογίας συστήματα με στρατηγική σημασία για την άμυνα της. Η χώρα μας δεν επιτρέπεται να χάνει τέτοιες ευκαιρίες που θα τη φέρουν πολλά βήματα μπροστά στην τέταρτη βιομηχανική επανάσταση, στην παραγωγή και στον αμυντικό τομέα.

Γνωρίζετε, νομίζω όλοι, ότι πριν δέκα χρόνια, περίπου, η ΕΑΒ συμμετείχε σε πρόγραμμα παραγωγής μη επανδρωμένου μαχητικού με τη γαλλική εταιρεία. Αυτό είναι κάτι που έγινε πριν δέκα χρόνια. Και σήμερα, γιατί δεν αναφέρεται καν στις προθέσεις μας, στη σύμβαση;

Το Κίνημα Αλλαγής λέει ναι, στην προμήθεια των RAFALE, αλλά απαιτεί και τη απόλυτη διασφάλιση του δημοσίου συμφέροντος και τη συνεργασία με την ελληνική βιομηχανία, ιδιωτική και κρατική. Πιστεύουμε, ότι με αυτόν τον τρόπο, θα είχαμε μια ολοκληρωμένη απόφαση. Από τη στιγμή που έφυγε και δεν είναι μια απλή προμήθεια και έρχεται με χωριστό νόμο, θα μπορούσε όλα αυτά να τα περιλαμβάνει, ούτως ώστε, να συμβάλουμε στην εθνική ισχύ μέσω της αμυντικής βιομηχανίας και στην αύξηση του βαθμού αυτοδυναμίας των Ενόπλων Δυνάμεων. Να δημιουργήσουμε θέσεις εργασίας στη χώρα μας, με εξειδίκευση υψηλής τεχνολογίας, να έχουμε προστιθέμενη αξία, κοινωνικό, οικονομικό και εθνικό όφελος.

Κλείνω την τοποθέτησή μου επί της αρχής, με αυτά τα λόγια και επιφυλάσσομαι για τα επιμέρους ζητήματα, που αφορούν είτε θέματα που θα τύχουν της εμπιστευτικής ενημέρωσης από τον Υπουργό Άμυνας, είτε θέματα που άπτονται επιμέρους άρθρων, διατάξεων και παραμέτρων των τριών συμφωνιών, να τοποθετηθώ στις αυριανές δύο συνεδριάσεις. Σας ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αναστασιάδης Σάββας, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Μπούγας Ιωάννης, Κεδίκογλου Συμεών (Σίμος), Κεφαλογιάννη ΄Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Βρούτσης Ιωάννης, Χατζηβασιλείου Αναστάσιος (Τάσος), Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Συντυχάκης Εμμανουήλ, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής) :** Ευχαριστούμε πολύ κύριε Κεγκέρογλου.

Το λόγο έχει ο Ειδικός Αγορητής του Κομμουνιστικού Κόμματος, κ. Νικόλαος Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής του Κ.Κ.Ε.) :** Από τους προλαλήσαντες, ακούστηκαν μέχρι τώρα, διαφωνίες σε τεχνικά θέματα, διαφωνίες σε οικονομικά θέματα. Δεν ακούστηκε η παραμικρή διαφοροποίηση σε πολιτικό επίπεδο. Παράδοξο; Όχι. Και κάτι μου λέει, ότι δεν θα υπάρξει διαφοροποίηση σε πολιτικό επίπεδο, μέχρι να τελειώσει αυτή η συνεδρίαση. Γιατί το πολιτικό κριτήριο που θα διαφοροποιούσε από τις θέσεις της Κυβέρνησης, μία τοποθέτηση, είναι μία και μοναδική, αν θέλετε, η κύρια. Και αυτή είναι, η αποδοχή, η παραδοχή των Ελληνικών Ενόπλων Δυνάμεων, ενταγμένων, μέσα στο πλαίσιο του ΝΑΤΟ. Γιατί το ΝΑΤΟ, δεν είναι κάτι το οποίο απουσιάζει από τη σημερινή συζήτηση της προμήθειας των αεροσκαφών RAFALE. Είναι εδώ, έχει βάλει τη σφραγίδα του, έχει βάλει τις προδιαγραφές του, έχει επέμβει στην τυποποίηση, όπως επεμβαίνει σε κάθε απόφαση που αφορά τις Ένοπλες Δυνάμεις. Το κρατάμε αυτό, θα τοποθετηθώ και στη συνέχεια.

Μπαίνω στο κυρίως θέμα της σημερινής συζήτησης. Τη Συμφωνία που συζητάμε σήμερα, δεν μπορεί κανείς να τη δει ξεκομμένη από τις γεωπολιτικές εξελίξεις που συμβαίνουν στην περιοχή μας. Οι εξελίξεις αυτές, στην Ανατολική Μεσόγειο, στη Μέση Ανατολή και στον Περσικό Κόλπο, είναι, πλέον, ραγδαίες. Χαρακτηρίζονται ως σταθμός στην πορεία των σχέσεων των αραβικών κρατών. Επιδρούν καταλυτικά και στην εξέλιξη των ιμπεριαλιστικών ανταγωνισμών, ανάμεσα σε παγκόσμιες δυνάμεις, όπως οι ΗΠΑ, η Ευρωπαϊκή Ένωση, η Ρωσία, η Κίνα, αλλά και στις αντίστοιχες περιφερειακές, όπως η Σαουδική Αραβία, η Τουρκία και το Ιράν. Το θερμόμετρο στην περιοχή του Περσικού Κόλπου, που αποτελεί, διαχρονικά, θέατρο σύγκρουσης ισχυρών μονοπωλιακών συμφερόντων, δείχνει να ανεβαίνει επικίνδυνα.

Η πρόσφατη απόφαση της Κυβέρνησης των Ηνωμένων Πολιτειών, να δώσει εντολή παραμονής στο αεροπλανοφόρο «Νίμιτς» στην περιοχή της Αραβικής Χερσονήσου, η απειλητική παρουσία, στην ίδια περιοχή, του πυρηνικού υποβρυχίου «Georgia», οι τορπιλάκατοι και οι πρόσφατες πτήσεις των βομβαρδιστικών τύπου Β-52, αποτελούν αντικειμενικά στοιχεία κλιμάκωσης της αμερικανονατοϊκής επιθετικότητας, με τις κάννες στραμμένες προς το Ιράν.

Οι συμφωνίες αποκατάστασης των σχέσεων ανάμεσα στο Ισραήλ και τα Αραβικά Κράτη του Κόλπου, όπως και ανάμεσα στο Κατάρ και τα μέλη του Συμβουλίου Συνεργασίας του Κόλπου, Μπαχρέιν, Κουβέιτ, Ομάν Κατάρ, Σαουδική Αραβία και Ηνωμένα Αραβικά Εμιράτα. Κράτη που συνεργάζονται με το ΝΑΤΟ και ενισχύουν την προβολή ισχύος του στην περιοχή, αλλά και η υπογραφή συμφωνίας εξομάλυνσης των σχέσεων Σουδάν-Ισραήλ ολοκληρώνουν το παζλ των επικίνδυνων γεωπολιτικών εξελίξεων στην περιοχή.

Το κλειδί για να κατανοηθούν καλύτερα αυτές οι εξελίξεις βρίσκεται στους σχεδιασμούς της Κίνας, που απειλεί άμεσα πλέον την πρωτοκαθεδρία των ΗΠΑ στην ιμπεριαλιστική πυραμίδα, αλλά και ο ενισχυμένος ρόλος της Ρωσίας στην ευρύτερη Μέση Ανατολή. Σε αυτούς τους επικίνδυνους σχεδιασμούς τα Αμερικανό-Νατοϊκής έμπνευσης και υλοποίησης, επιζητεί αναβαθμισμένο ρόλο και η αστική τάξη της Ελλάδας, με όχημα την πολιτική που εφαρμόζει η Κυβέρνηση. Αυτό τον σκοπό υπηρετεί η ανάπτυξη των οικονομικών και στρατιωτικών σχέσεων των ελληνικών κυβερνήσεων με το Ισραήλ και τα κράτη του Κόλπου.

Ενδεικτικά βήματα σε αυτή την κατεύθυνση είναι: Η προετοιμασία της Κυβέρνησης να στείλει συστοιχία πυραύλων Πάτριοτ στη Σαουδική Αραβία με αντίστοιχο πολυμελές προσωπικό, με παράλληλη σημαντική αύξηση των κοινών στρατιωτικών ασκήσεων και συνεκπαιδεύσεων των δύο χωρών. Η υπογραφή συμφωνίας οικονομικής και της στρατιωτικής συνεργασίας με τα Ηνωμένα Αραβικά Εμιράτα με τις ευλογίες των ΗΠΑ. Η προοπτική αυτής της συμφωνίας είναι να εξελιχθεί σε ένα πολυμερές σχήμα απαρτιζόμενο και από άλλα κράτη της περιοχής φτάνοντας ακόμη και μέχρι την Ινδία.

Ακόμη πιο πρόσφατη είναι η υλοποίηση αμυντικής συμφωνίας ύψους ενός δισεκατομμυρίων εξακοσίων ογδόντα εκατομμυρίων δολαρίων, μεταξύ Ελλάδας και Ισραήλ. Συμφωνία που μεταξύ άλλων, προβλέπει τη δημιουργία διεθνούς εκπαιδευτικού κέντρου της Πολεμικής Αεροπορίας στην Καλαμάτα, όπου στο μέλλον θα εκπαιδεύεται και προσωπικό από τα κράτη του κόλπου, ενισχύοντας τον κοινό επιχειρησιακό βηματισμό, που επιδιώκουν οι ΗΠΑ, το ΝΑΤΟ για τους συμμάχους τους στην ευρύτερη περιοχή.

Τέλος ανοιχτό παραμένει το ενδεχόμενο συμμετοχής του Ελληνικού Πολεμικού Ναυτικού σε νέα πολυεθνική δύναμη στον κόλπο, με πρόσχημα την προστασία της διεθνούς ναυσιπλοΐας, που θα λειτουργεί και ως δαμόκλειος σπάθη εναντίον του Ιράν.

Ταυτόχρονα συνεχίζεται αναβαθμιζόμενη σταθερά η μετατροπή ολόκληρης της χώρας σε πολεμικό ορμητήριο των Αμερικανό-νατοϊκών, αλλά και σε προκεχωρημένο αγκυροβόλιο του αμερικανικού 6ου στόλου με την ενσωμάτωση βασικών υποδομών λιμάνια, ναυπηγεία και τα λοιπά στον δολοφονικό σχεδιασμό του με ευθύνη της Κυβέρνησης του ΣΥΡΙΖΑ και των άλλων αστικών κομμάτων, που συμμετέχουν σε αυτήν την θετικότητα.

Όλα αυτά συμβαίνουν τη στιγμή που ο λαός μας, οι εργαζόμενοι βιώνουν μια άνευ προηγουμένου επίθεση στο πλαίσιο των αντιλαϊκών πολιτικών της Κυβέρνησης και της Ευρωπαϊκής Ένωσης. Συμβαίνουν τη στιγμή που η πορεία φτωχοποίησης των λαϊκών στρωμάτων, ακουμπά πρωτόγνωρα επίπεδα με ένα σύστημα υγείας, που ήδη πριν το ξέσπασμα της επιδημίας, δεν ανταποκρίνονταν ούτε καν οριακά στις τρέχουσες ανάγκες.

Επιπλέον, αποκάλυπτε περίτρανα ως κατ’ εξακολούθηση κοινωνικά ανεύθυνους και δολοφόνους όλους όσους έφτασαν αυτό σύστημα υγείας σε αυτήν την κατάσταση επικαλούμενοι, τι; Κρατικές, οικονομικές δυσχέρειες. Όμως φαίνεται, ότι χρήματα βρέθηκαν και μάλιστα πολλά, μοιράστηκαν σε τράπεζες, μοιράστηκαν σε μεγάλους επιχειρηματικούς ομίλους, δεν διατέθηκε όμως ούτε σεντς, για την κάλυψη ζωτικών για το λαό κοινωνικών δαπανών.

Με τις ευλογίες Κυβέρνησης και αστικών κομμάτων άρχισαν να κυριαρχούν στα μέσα μαζικής ενημέρωσης «τσιτάτα» του τύπου, αυτά τα χρήματα, πρέπει να πάνε στην άμυνα, για να έχουμε πατρίδα, ή κοστίζει πολλά αυτή η ιστορία, αλλά δεν μπορεί να γίνει κι αλλιώς.

Όλα αυτά έχουν στόχο. Είναι η ύπουλη και κατευθυνόμενη παραπλάνηση του χειμαζόμενου, μέσα σε απάνθρωπες συνθήκες εργασίας και διαβίωσης, λαού. Αυτό ακριβώς το «μιντιακό μασάζ» στοχεύει στον εγκλωβισμό και στην εξαχρείωση της ελάχιστης υπόνοιας διεκδίκησης μπροστά στα δήθεν χειρότερα, που επιφυλάσσει η κρίση που βρίσκεται σε εξέλιξη.

Όσον αφορά την αγορά των Rafale. έχουμε μεγάλη εμπειρία του τι σημαίνει το κυνήγι των εξοπλισμών. Είναι μια διαδικασία, χωρίς τέλος και αρχή. Είναι γνωστή η λογική, σήμερα μια χώρα υλοποιεί ένα τεράστιο και προφανώς πανάκριβο εξοπλιστικό πρόγραμμα, αύριο ο δυνητικός αντίπαλός της το αχρηστεύει αγοράζοντας κάτι πιο σύγχρονο, πιο εξελιγμένο. Ποιο είναι το αποτέλεσμα; «Μια τρύπα στο νερό», που λέει ο λαός.

Αυτός ο κύκλος όμως, αενάως συνεχίζεται . Ποιοι βγαίνουν κερδισμένοι από αυτή τη διαδικασία; Πρώτα οι βιομηχανίες παραγωγής πολεμικού υλικού. Θησαυρίζουν στην κυριολεξία. Στην περίπτωση όμως της χώρας μας υπάρχει κι άλλος κερδισμένος. Είναι η «λυκοσυμμαχία» του ΝΑΤΟ. Βλέπει με ανείπωτη χαρά και ικανοποίηση την νοτιοανατολική της πτέρυγα να γιγαντώνεται εξοπλιστικά. Ας μην κρυβόμαστε πίσω από το δάχτυλό μας. Πρώτο και κύριο μέλημα του ΝΑΤΟ είναι η με κάθε τρόπο ισχυροποίηση του στο πλαίσιο περικύκλωση και απομόνωσης της Ρωσίας και της αντιμετώπισης της ραγδαίας ανόδου της Κίνας.

Το αντικείμενο των εξοπλισμών τόσο της Ελλάδας όσο και της Τουρκίας είναι γνωστό ότι καταμετράται αυτόματα και προστίθεται στη συνολική επιχειρησιακή ισχύ του ΝΑΤΟ. Στις παρούσες συνθήκες αυτή η προστιθέμενη ισχύς είναι τεράστια. Είναι αεροπλάνα, είναι καράβια, είναι μίνι αεροπλανοφόρα από την πλευρά της Τουρκίας, είναι σμήνη από drones, είναι πυραυλικά συστήματα, είναι τορπίλες και τελειωμό δεν έχει αυτός ο κατάλογος. Μιλάω και για την Ελλάδα και για την Τουρκία, βλέποντας την συνολικά σαν παράγοντα αύξησης ισχύος του ΝΑΤΟ στην περιοχή μας. Το σημαντικότερο όμως είναι, ότι αυτή η ισχυροποίηση δεν κοστίζει ούτε ένα σεντ στις μεγάλες ιμπεριαλιστικές δυνάμεις που τα συμφέροντά τους στηρίζει η «λυκοσυμμαχία». Ας είναι καλά τα κορόιδα οι λαοί, που εξαπατώμενοι από τις κυβερνήσεις τους πληρώνουν τις νατοϊκές επιχειρήσεις.

Επομένως, δεν χρειάζονται πανηγυρισμοί. Ο αντίλογος που εκφράζει το Κομμουνιστικό Κόμμα, πρέπει να είναι σεβαστός. Εκφράζει την τεράστια αγωνία μεγάλου μέρους του λαού μας πολλαπλάσιο του εκλογικού του ποσοστού. Εκφράζει ανθρώπους που αντιλαμβάνονται ότι αντί ο ιδρώτας τους να μετουσιώνεται σε ασπίδα αντιμετώπισης της τουρκικής προκλητικότητας στο Αιγαίο και στην Ανατολική Μεσόγειο, ουσιαστικά ισχυροποιεί τις πολεμικές μηχανές του ΝΑΤΟ, αυτού δηλαδή, που με τη στάση του σιγοντάρει και αποθρασύνει την τουρκική επιθετικότητα.

Γνωρίζετε πολύ καλά τις επαναλαμβανόμενες δηλώσεις του Γενικού Γραμματέα Στόλτενμπεργκ. Χαρακτηριστικά πριν λίγες μέρες, αρχές του Γενάρη, το ΝΑΤΟ ανέθεσε για το 2021 στην Τουρκία την ηγεσία της δύναμης ταχείας αντίδρασης που διαθέτει. Της ανέθεσε δηλαδή τη διοίκηση γύρω στις 6,5 χιλιάδες στρατιωτών, ειδικά εκπαιδευμένων στρατιωτών του ΝΑΤΟ. Οι ευθύνες των μέχρι σήμερα κυβερνήσεων, αλλά και των υπόλοιπων αστικών κομμάτων, για όλα αυτά είναι τεράστιες.

Και για να μη λέμε λόγια του αέρα, ας αναρωτηθεί ο καθένας γιατί η Ελλάδα αυτή τη στιγμή διαθέτει τα πανάκριβα αεροσκάφη F-16 ή τα Μιράζ, για να αστυνομεύουν τους βαλκανικούς ουρανούς; Γιατί σπαταλά σημαντικό μέρος από το πεπερασμένο όριο ζωής τους σε αποστολές εκτός συνόρων; Γιατί σπαταλά τον ιδρώτα του Έλληνα εργαζόμενου χρηματοδοτώντας αυτές τις αποστολές; Οι απαντήσεις σε αυτά τα ερωτήματα συνοψίζονται σε μία και μοναδική. Απλά γιατί είναι νατοϊκή εντολή. Είναι εντολή απαγόρευσης της εναέριας εισόδου της Ρωσίας στους βαλκανικούς ουρανούς.

Η Κυβέρνηση εμπλέκει τις Ένοπλες Δυνάμεις σε αποστολές που καμιά απολύτως σχέση δεν έχουν με την άμυνα της χώρας. Αυτό, ακριβώς, είναι και το στοιχείο που εναγωνίως και με κάθε θυσία η Ελληνική Κυβέρνηση, θέλει να κρύψει από το λαό. Αυτό ακριβώς είναι και το πλαίσιο μέσα στο οποίο θα ενταχθούν και τα «φρεσκοαγορασμένα», όχι όμως και τόσο νέα αεροσκάφη, τα «RAFALE».

Η θέση του Κομμουνιστικού Κόμματος σε σχέση με την «επαγγελλόμενη» ενίσχυση των Ελληνικών Ενόπλων Δυνάμεων με την ισχύ και των πολεμικών αεροσκαφών«RAFALE», θα το πω λαϊκά, είναι ότι «θα πάει στράφι». «Θα πάει στράφι» γιατί; Είναι αβάσιμη και παραπλανητική η εξαγγελία της Κυβέρνησης, ότι μέσω αυτών των αεροσκαφών θα υπάρξει απόλυτη θωράκιση των ελληνικών ουρανών. Κι αυτό γιατί; Και αυτή η εξοπλιστική προμήθεια σε σημαντικό βαθμό είναι υποταγμένη σε ξένα με την προάσπιση της εδαφικής ακεραιότητας και των κυριαρχικών δικαιωμάτων της Ελλάδας. Δεν ενδιαφέρουν το ΝΑΤΟ, την Ευρωπαϊκή Ένωση ή τις Ηνωμένες Πολιτείες της Αμερικής τα σύνορά μας.

Ακούστηκαν μέχρι τώρα εκφράσεις, «εθνική ομοψυχία», «εθνικό απαιτητό», «εθνική συνεννόηση» και πολλές άλλες παρόμοιες εκφράσεις. Ουσιαστικά τι ζητούσαν όλοι όσοι εξέφρασαν αυτές τις έννοιες; Ζητούν ομοψυχία στην πολιτική εμπλοκής της χώρας μας στους σχεδιασμούς των Ηνωμένων Πολιτειών και του ΝΑΤΟ. Ζητούν ομοψυχία στις αποστολές στρατευμάτων εκτός συνόρων. Ζητούν ομοψυχία και συναίνεση στη μετατροπή της χώρας μας σε ιμπεριαλιστικό στρατόπεδο, όμως δεν ζητούν κατά βάσιν ομοψυχία. Ζητούν υποταγή στα κελεύσματα της αστικής τάξης της χώρας μας τα συμφέροντα της οποίας η Ελληνική Κυβέρνηση υπηρετεί.

Κατόπιν αυτών με απόλυτη ευθύνη απέναντι στο λαό μας και στις προσδοκίες του, στους εργαζόμενους που με τον ιδρώτα τους η Κυβέρνηση χρηματοδοτεί αυτά τα όπλα, στις γενιές που έρχονται, αλλά και στις απειλές που δέχεται η χώρα μας το Κομμουνιστικό Κόμμα Ελλάδας με θέση ευθύνης απέναντι σε όλα αυτά καταψηφίζει αυτή την προμήθεια.

Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει ο Ειδικός Αγορητής της Ελληνικής Λύσης, κ. Αντώνης Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης -ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ, κύριε Πρόεδρε.

Κύριοι Υπουργοί, κύριοι Αρχηγοί, κυρίες και κύριοι συνάδελφοι, θέλω να μπορέσω να καταλάβω ο έμπειρος, ο Θανάσης ο Παφίλης, ο Βουλευτής του Κομμουνιστικού Κόμματος Ελλάδας είπε προηγουμένως - και πολύ σωστά, συμφωνούμε όλοι, νομίζω - ότι όλοι πρέπει να είμαστε υπέρ της εθνικής μας άμυνας. Κάτι ανάλογο είπε και ο Ειδικός Αγορητής κι αυτός έμπειρος στα στρατιωτικά, ο συμμαθητής μου, ο Νίκος ο Παπαναστάσης, ο οποίος όμως έθεσε ένα θέμα, γιατί εκτός του ότι πρέπει να πούμε ορισμένα πράγματα για την κατάσταση την οποία βιώνουμε σήμερα - και οι Ένοπλες Δυνάμεις γενικότερα και η πατρίδα μας - πρέπει να πούμε και προτάσεις. Εγώ ρωτώ, έχουμε θέμα αν πρέπει να παραμείνει η χώρα μας στο ΝΑΤΟ ή να είναι μόνη της ή έχουμε θέμα εθνικής άμυνας.

Δεν άκουσα μέχρι στιγμής, γιατί η μόνη διαφοροποίηση, τα υπόλοιπα θα τα πούμε και τα χαρακτηριστικά και οι τιμές και αν πρέπει να είναι έτσι οι συμβάσεις, θα μας τα εξηγήσει αύριο και το Υπουργείο και ο κ. Αρχηγός, να δούμε τη Σύμβαση, αν είναι συμβατή, αν μπορεί να πληρώσει ο ελληνικός λαός αυτά τα λεφτά, αν πρέπει να πάρουμε άλλα αεροσκάφη, αλλά δεν άκουσα από το Κομμουνιστικό Κόμμα, Νίκο, πρόταση να πάρουμε τα Sukhoi Su– 57; Να πάρουμε κάτι άλλο; Να μην έχουμε αεροπλάνα καθόλου; Να πάρουμε Τσέσνα ; Τι να πάρουμε; Κάτι πρέπει να πάρουμε. Αφού είσαστε απέναντι από την αγορά των RAFALE, σημαίνει ότι κάποιο άλλο αεροσκάφος θέλετε να προτείνετε. Προτείνετε, λοιπόν, να το δούμε.

**ΝΙΚΟΛΑΟΣ ΠΑΠΑΝΑΣΤΑΣΗΣ(Ειδικός Αγορητής του ΚΚΕ):**Ομιλεί εκτός μικροφώνου.

Δεν είμαστε απέναντι στα RAFALE, είμαστε απέναντι στην πολιτική της Κυβέρνησης.

**ΑΝΤΩΝΙΟΣ ΜΥΛΩΝΑΚΗΣ(Ειδικός Αγορητής της Ελληνικής Λύσης):** Μάλιστα, πολιτικά, λοιπόν. Να φύγουμε από το ΝΑΤΟ. Να κάνετε κύριε Πρόεδρε, της Επιτροπής μας μία άλλη συζήτηση, να την οργανώσουμε εδώ, να δούμε αν πρέπει να παραμείνει η χώρα μας στο ΝΑΤΟ ή όχι. Αυτό θα το καταλάβω. Επειδή, όμως, είμαστε μεγάλα παιδιά πια, ο κόσμος δεν αντέχει και εγώ θα συμφωνήσω απόλυτα με τον κύριο Κεγκέρογλου, δεν είμαστε κράτος σοβαρό. Αυτό που γίνεται αυτή τη στιγμή και το ξέρουν πολύ καλά τα στελέχη τα οποία υπηρετούν από μικρά παιδιά αμούστακα στις Ένοπλες Δυνάμεις, μέχρι τα βαθιά γεράματα τους, πως χωρίς προγραμματισμό και σχέδιο κύριε Τσίπρα, δεν γίνεται τίποτα. Αλήθεια σας το λέω. Αυτή τη συζήτηση που κάνουμε σήμερα, θα σας δώσω ένα απλό παράδειγμα κυρίες και κύριοι, αυτή τη στιγμή η γαλλική πολεμική αεροπορία παραγγέλνει, το ξέρει ο κύριος Αρχηγός, τα RAFALE-F4, τα οποία είναι ένα ανώτερο επίπεδο από τα F -3R τα οποία παίρνουμε εμείς. Αυτά δεν παίρνουμε; Τι κάνει η γαλλική πολεμική αεροπορία; Έχει καμία ανάγκη αυτή τη στιγμή πολέμου; Όχι, έχει προγραμματίσει ότι το όριο ζωής ή το επίπεδο του αεροσκάφους, το οποίο είναι πέμπτης γενιάς πρέπει να ανέβει. Θα ανέβει σύμφωνα με τα ηλεκτρονικά του, θα ανέβει σύμφωνα με το ραντάρ του, θα ανέβει σύμφωνα με άλλα οπλικά συστήματα; Θα το δουν. Αλλά πάντως τι κάνει; Παρήγγειλε, λοιπόν, 28 RAFALE έναντι τιμής 2 δισεκατομμυρίων ευρώ.

Είναι πολύ απλά τα πράγματα όταν πέρυσι τον Σεπτέμβριο είδα αυτή την κατάσταση, η οποία επικρατεί και επειδή θα τα πούμε αύριο σε κλειστό χώρο χωρίς να μας ακούει ο κόσμος, τι πρέπει να καταλάβει κάποιος; Ότι είμαστε ένα κράτος που από το 2005 και θέλω να το πω αυτό στους εκπροσώπους της Νέας Δημοκρατίας, σταμάτησαν να πέφτουν λεφτά στις Ένοπλες Δυνάμεις ως δια μαγείας; Γιατί μη νομίζετε ότι θα κατηγορήσουμε εδώ συλλήβδην την Αριστερά. Όχι. Τουλάχιστον ο ΣΥΡΙΖΑ, έβαλε και 3,5 δισεκατομμύρια. Δεν είναι δυνατόν από το 2005 να έχουμε σταματήσει τη ροή των ανταλλακτικών και όλα τα άλλα τα οποία έπρεπε να έχουμε προγραμματίσει για την επόμενη γενιά είτε αυτό λέγεται Στρατός Ξηράς, όλα τα οπλικά συστήματα, είτε λέγεται Ναυτικό είτε λέγεται Αεροπορία, να μην έχουμε εκσυγχρονίσει αυτά τα οποία έπρεπε να έχουμε σήμερα και να είμαστε έτοιμοι για την αποτροπή. Τι νομίζετε, το δόγμα το ελληνικό ποιο είναι; Είναι διπλό αποτροπή και άμυνα. Αυτή τη στιγμή βλέπει κανείς να υλοποιείται; Όχι. Και τρέχει το Υπουργείο Άμυνας εδώ και ενάμιση χρόνο, οι αρχηγοί από το πρωί μέχρι το βράδυ και από το βράδυ μέχρι το πρωί δεν κοιμούνται για να δουν εάν η ΕΑΒ μπορεί να επιτελέσει το καθήκον της. Και θα ήθελα κύριε Υπουργέ, σας παρακαλώ πάρα πολύ, απολογισμό έργου από την ΕΑΒ.

Είναι απίστευτο αυτό που συμβαίνει με την ΕΑΒ, ντρέπομαι. Τη δεκαετία του ΄80 και του ΄90, εγώ πέταγα over all εκεί πέρα. Πετάγαμε δοκιμές, κύριε Αρχηγέ. Είχε τέσσερις γραμμές παραγωγής. Θυμόσαστε πως δούλευε. Δούλευαν οι άνθρωποι, κύριε Υπουργέ και τώρα μαθαίνω ότι δεν μπορούν να αλλάξουν ούτε ένα κινητήρα του C-130 και στέλνουμε τα C-130 στο Ισραήλ, το οποίο δεν είναι πιστοποιημένο, αντί να τα φτιάχνουμε εδώ μέσα, αντί να προσλάβουμε προσωπικό. Πως θα αναπτυχθεί η βιομηχανία μας κυρίες και κύριοι συνάδελφοι; Αυτά τα είπε ο κ. Κεγκέρογλου και μπράβο του, ο οποίος και αυτός είναι μέσα στο παιχνίδι διότι στο ΠΑΣΟΚ ήταν και αυτός μέσα, μην βγάζετε κ. Κεγκέρογλου την ουρά σας απέξω. Νέα Δημοκρατία, ΣΥΡΙΖΑ, ΠΑΣΟΚ κυβερνήσατε από 1974.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής):** Κι έχω και πολλά να πω.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης**  - **ΚΥΡΙΑΚΟΣ ΒΕΛΟΠΟΥΛΟΣ):** Ναι, βεβαίως και το ξέρω πολύ καλά, γιατί είστε άνθρωπος, ο οποίος τα λέτε και δεν μασάτε τα λόγια σας. Διότι τα λάθη αν δεν τα βλέπουμε, αν δεν κοιτάμε στον καθρέφτη να κάνουμε την αυτοκριτική μας, τι κάνουμε λοιπόν;

Κατέρρευσε, λοιπόν, μέσα σε λίγο χρονικό διάστημα η αμυντική μας βιομηχανία. Κατέρρευσε, δηλαδή, η βιομηχανία μας γενικότερα και παρέσυρε και αυτό το οποίο το είχαμε καμάρι, τα drones πολεμικά αεροσκάφη, ελικόπτερα.

Όταν τη δεκαετία του ΄90, κύριε Υπουργέ, πήγαμε ξέρετε να ξεκινήσουμε σαν αεροπορία στρατού να πάρουμε - θα θυμάται ο κ. Στεφανής - τα ελικόπτερα. Τότε, όταν προτείναμε το AH - 64A το APACHE, τη φονική μηχανή, αυτό το καλύτερο οπλικό σύστημα στον κόσμο από τότε μέχρι σήμερα, που ούτε το COMANCHE μπόρεσε να το περάσει, όλοι μας έλεγαν, τι είναι αυτά που λέτε; Κι όμως έγινε η αγορά. Προσέξτε τώρα να δείτε τι έγινε. Από την υπογραφή Βαρβιτσιώτη το ΄91 για την αγορά αυτή των APACHE, αυτή τη στιγμή τα APACHE δεν πετάνε.

Το λέω σε όλους μας. Δεν φταίει ο Υπουργός, εγώ θέλω να είμαι δίκαιος, έντιμος. Εκεί που φταίει, οι καθυστερήσεις που έχει, θα το πούμε, θα δούμε και τις συμβάσεις να μας εξηγήσουν τα πάντα, ναι. Γιατί το συμφέρον του ελληνικού λαού είναι να ελέγχουμε την κυβέρνηση και τις συμβάσεις που κάνει. Δεν είναι Government to Government είναι Government to be είναι business, αλλά άλλο το ένα, άλλο το άλλο. Εδώ μιλάμε ήρθαμε ξαφνικά να βλέπουμε τον Τούρκο προκλητικότατο. Λογικό, αφού εξοπλίστηκε, έφτιαξε την πολεμική βιομηχανία, αφού έγινε δυνατός, λέει, τώρα μάγκες εδώ είμαστε, θα κάνετε αυτό που θέλω εγώ.

Αποτροπή, λοιπόν, μηδέν. Κι εγώ σας λέω, είστε Πρωθυπουργός της χώρας και καλείτε τον κ . Φλώρο. Εξαιρετικός Αρχηγός. Έλα εδώ κ. Αρχηγέ των Ενόπλων Δυνάμεων, κάθισε απέναντί μου, φέρε και το βαλιτσάκι σου. Πες μου σε παρακαλώ τι μπορώ να κάνω;

Και ξαφνικά βλέπετε μια κατάσταση, η οποία είναι της τρέλας και ξαφνικά αρχίζει το τρέξιμο. Να πάρω εκείνο, να πάρω το άλλο. Πιέζουν οι εταιρίες, πιέζουν οι χώρες. Και η Γαλλία θέλει να πουλήσει και η Αμερική θέλει να πουλήσει και η Ρωσία θέλει να πουλήσει και το Ισραήλ θέλει να πουλήσει, όλοι θέλουν να πουλήσουν. 63,2 δισεκατομμύρια η νέα Δομή των Ενόπλων Δυνάμεων. Αυτό δεν είναι, κύριε Υπουργέ της δεκαπενταετίας το πρόγραμμα; 63,2 δις περίπου. Καλά. Λέτε 40 μέσα RAFALE και 40 F35. Το λέτε μέσα, 40 RAFALE. Και έρχεται τώρα να μου πει κάποιος ότι δεν πρέπει να τα αγοράσουμε αυτά τα RAFALE τώρα; Μα η διαφορά, πόσο είναι; 63,2 δις .

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** ( Δεν ακούγεται - Ομιλεί εκτός μικροφώνου)

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης**  - **ΚΥΡΙΑΚΟΣ ΒΕΛΟΠΟΥΛΟΣ):** Ναι, εντάξει, είναι δυνατόν να μπορέσουμε; Λέω, όμως, το εξής, προσέξτε, κύριε Υπουργέ, όταν το 2012 σταματάει η εφοδιαστική αλυσίδα των MIRAGE για λίγα εκατομμύρια το χρόνο φτάνουμε σε ένα σημείο τα MIRAGE τα 2005 να μην πετάνε. Και ξαφνικά να θέλουμε να τα χρησιμοποιήσουμε και να μην μπορούμε να τα χρησιμοποιήσουμε. Και μετά λες στο Γάλλο, σε παρακαλώ θέλω αυτό. Ναι θα σου πει, θέλεις αυτό τώρα; Πλήρωσέ το τώρα. Ενώ αν κάνεις τον προγραμματισμό σου, θέλεις την επόμενη γενιά, βλέπεις μέχρι πού είναι το όριο ζωής. Είναι απλά τα πράγματα, νοικοκύρεμα. Γι΄ αυτό ορισμένες οικογένειες προχωράνε και ανεβαίνουμε και είναι όμορφα τα παιδάκια τους, τα σπουδάζουν κ.λπ. κι άλλες οικογένειες, ο ένας τραβάει από δω, η μία τραβάει από κει, διαλύονται οι οικογένειες , τα παιδιά από δω κι από κει, να η οικογένεια. Η οικογένεια είναι το κράτος. Τι είναι; Μια μεγάλη οικογένεια είμαστε.

Είπαμε για την Αμυντική Βιομηχανία. Λυπάμαι τόσο πολύ, ντρέπομαι. Ντρέπομαι. Τα ΕΑΣ να έχουν απαξιωθεί σε τέτοιο βαθμό; Η ΕΛΒΟ να μην παράγει τίποτα, ενώ θέλουμε τζιπάκια, μεταφορές τα C-130 κάτω; Τρέχει όλος ο κόσμος. Όλος ο κόσμος τρέχει.

Πάμε λοιπόν στο νομοσχέδιο. RAFALE, τρεις Συμβάσεις. Είναι και η αγορά των μαχητικών, κυρίες και κύριοι, και των έξι καινούργιων και των δώδεκα μεταχειρισμένων και η εν συνεχεία υποστήριξης των αεροσκαφών με την επόμενη Σύμβαση και η τελευταία Σύμβαση τα όπλα του RAFALE, και συντήρηση, τροποποίηση υπαρχόντων όπλων, των Mirage 2005, που θα μπορούσαμε να χρησιμοποιήσουμε στα RAFALE.

Κύριε Υπουργέ, αργοπορήσατε και σ’ αυτό το ζήτημα, αλήθεια σας λέω. Ένα μήνα τώρα έπρεπε να είχατε φέρει το νομοσχέδιο, μας είχατε πει πριν τα Χριστούγεννα, αργοπορήσατε πολύ. Όταν λέμε ότι υπάρχει ανάγκη, υπάρχει ανάγκη.

Πάμε τώρα, κυρίες και κύριοι, καθαρά στα αεροσκάφη. Τα Mirage 2005, πιστεύω, ότι θα συνεχιστεί η ροή των ανταλλακτικών και πιστεύω ότι έχουν αρχίσει και βγαίνουν, διότι εμπιστεύομαι πάρα πολύ τους τεχνικούς και τις ομάδες συντήρησης στην Πολεμική Αεροπορία. Πλέον, δεν εμπιστεύομαι καθόλου την ΕΑΒ η οποία πρέπει να δώσει πνοή, να δώσει έργο, να παράγει έργο. Δεν παράγουμε τίποτα και να πω στον κύριο Σταϊκούρα, να αφήσει λίγο αυτά τα οποία σκέπτεται, να προσηλωθεί λίγο στην Αμυντική Βιομηχανία, διότι, στα χέρια του είναι, να την επιδοτήσει, να προσλάβουν προσωπικό κατάλληλο, η αεροδιαστημική μας εταιρεία πρέπει να είναι πάλι σε λίγα χρόνια το καμάρι.

Η Ελληνική Λύση, κυρίες και κύριοι, από την πρώτη στιγμή δύο πράγματα είπε: Το πρώτο, όταν ο κύριος Υπουργός, έφερε το θέμα, για την αγορά νέων αεροσκαφών ότι το RAFALE είναι το πλέον κατάλληλο για τον ελληνικό χώρο. Νομίζω, ότι δικαιωνόμαστε απόλυτα και από τα τεχνικά του χαρακτηριστικά, και από τα οπλικά του συστήματα, και από την προσφορά των Γάλλων. Θα δούμε, βέβαια, αναλυτικά και αύριο αλλά απ’ ότι είδα και απ’ ότι κατάλαβα, τα χρήματα τα οποία δαπανώνται και για τα καινούργια και για τα μεταχειρισμένα, νομίζω, ότι κάπου εκεί κοντά πρέπει να είναι. Θα το δούμε όμως, διότι κάθε εταιρεία έχει τα δικά τους. Ότι είναι κ. Υπουργέ, εμπροσθοβαρές το πρόγραμμα, είναι. Είναι πολλά λεφτά μπροστά και τα υπόλοιπα πίσω. Αυτό είναι ένα γεγονός το οποίο δεν ξέρω αν θα μπορούσαμε να το παρακάμψουμε. Είναι ένα αεροσκάφος νομίζω «φονική» πολεμική μηχανή. Είναι άριστα συνδεδεμένο με τον χώρο τον οποίον έχουμε εδώ στο Αιγαίο και νομίζω, ότι αυτή τη στιγμή, αυτό το αεροσκάφος θα κάνει τη μεγάλη διαφορά. Έστω και αυτή η μοίρα των 18 αεροσκαφών θα είναι ο τρόμος και ο φόβος των Τούρκων.

Όταν έχεις ένα αεροσκάφος με τέσσερα τέτοια οπλικά συστήματα πάνω, μικρού βεληνεκούς μέσου, και μεγάλου βεληνεκούς όπως είναι η ΜΕΤΕΟΡ και πυραύλους αέρος -εδάφους και αέρος- επιφανείας, EXCOSSET και SCALP, δηλαδή και νομίζω ότι είναι το τέλειο όπλο. Δεν μπορεί να το αντιμετωπίσει τα ραντάρ του. Η «Θαλής» νομίζω ότι είναι η εταιρεία η οποία πιστοποίησε για πολλά χρόνια την υπεροχή της στο θέμα των ηλεκτρονικών, στο θέμα των ραντάρ, στο θέμα της αυτοπροστασίας όπως είναι το Spectra και νομίζω, ότι είναι ένα αεροσκάφος, που αξίζει τον κόπο να έχουν οι Ελληνικές Ένοπλες Δυνάμεις.

Αυτό που θέλω να πω, κυρίες και κύριοι, είναι το εξής: Ότι δεν ξέρω, κύριε Υπουργέ, αν θα μπορούσε η Πολεμική μας Βιομηχανία, η Αμυντική μας Βιομηχανία η ΕΑΒ να παίξει κάποιο ρόλο στο συγκεκριμένο αεροσκάφος. Δεν ξέρω εάν θα μπορέσει η ΕΑΒ κάποια στιγμή, για την επόμενη φουρνιά το αεροσκαφών, γιατί προφανώς θα ολοκληρωθεί αυτό κάποια στιγμή, να «μπει στο παιχνίδι» να αρχίσει και αυτή να παράγει ορισμένα τμήματα του αεροσκάφους, να υλοποιεί τη συντήρηση των αεροσκαφών αυτών- για τις μεγάλες συντηρήσεις μιλάω -γιατί όπως και να το κάνουμε η αεροπορική «ομπρέλα» είναι το όπλο το οποίο πρέπει να έχει κάθε σύγχρονος στρατός.

Οι Ένοπλες Δυνάμεις, δηλαδή, όταν βλέπουμε ότι έχουνε τα F-16, τα οποία πρέπει να τα αναβαθμίσουμε σε Viper, έχουμε τα Rafale, έχουνε οπωσδήποτε και τα Mirage 2005, νομίζω πλέον, ότι η Ελλάδα θα είναι σε ένα καλό επίπεδο. Το θέμα είναι πότε θα υλοποιηθούν, εάν ολοκληρωθεί το πρόγραμμα αυτό και εάν δεν σταματήσουν, κυρίες και κύριοι συνάδελφοι, τα προγράμματα και υποπρογράμματα τα άλλα, τα οποία έχει φέρει το Υπουργείο και πρέπει οπωσδήποτε να συνεχιστούν.

Θα μου πείτε τώρα, «που θα βρούμε λεφτά»; Το πού θα βρούμε λεφτά, κυρίες και κύριοι συνάδελφοι, θα πρέπει να ρωτήσουμε τον εαυτό μας, γιατί μέχρι τώρα δεν δίναμε τα απαραίτητα κονδύλια στις Ένοπλες Δυνάμεις, για να μη φτάσουμε στην κατάσταση αυτή που είναι σήμερα. Και αν κάποια στιγμή, μετά από 10 χρόνια, 9 χρόνια, 15 χρόνια, σταματήσουμε πάλι αυτή την προσπάθεια η οποία γίνεται σήμερα, όταν θα χρειαστούμε πάλι τα οπλικά μας συστήματα, θα θέλουμε τα τριπλάσια λεφτά. Αυτός είναι ο νόμος της αγοράς είτε θέλουμε να το καταλάβουμε είτε όχι.

Από την άλλη μεριά, κύριε Υπουργέ, είναι ορισμένα πράγματα τα οποία πρέπει να τα βάλουμε κάτω. Δηλαδή, το Υπουργείο Άμυνας, πρέπει να δουλέψει με σύστημα, σοβαρότητα και από εδώ και πέρα με προγραμματισμό. Ποια είναι τα όπλα; Θέλουμε όπλα για τους στρατιώτες; Να δούμε ένα καλό όπλο και να ξεκινήσουμε να το παράγουμε. Θέλουμε άρματα, θέλουμε drones; Πρέπει να μπούμε σε μία τάξη. Είμαστε εν αταξία ή τουλάχιστον ήμασταν εν αταξία.

Επίσης κάτι που θέλω να πω στο Υπουργείο, είναι ότι κυκλοφόρησε ότι από το Μάιο αυξάνει η θητεία, κύριε Υπουργέ. Εμείς είχαμε προτείνει την αύξηση και βέβαια θα είμαστε σύμφωνοι στο 12μηνο σαν Ελληνική Λύση, όμως αυτά τα αλαμπουρνέζικα που ακούω, τα άκουσα και πριν ορισμένα χρόνια και πήγανε στο βρόντο. Όταν λέτε, ότι όσοι εθελοντικά θέλουν να υπηρετήσουν στον Έβρο και στα νησιά θα υπηρετούν 9 μήνες, εγώ σας ερωτώ: Το 80% δεν γουστάρει να πάει, με την κατάσταση που είναι τώρα, στον Έβρο και στα νησιά να υπηρετήσει εννέα μήνες. Τι θα κάνετε; Αυτός ο εθελοντισμός, αυτό το «εγώ το ζητάω», ο στρατιώτης δηλαδή, δεν πρέπει να υπάρχει. Ή πρέπει να υπάρχει σε όλους 12 μήνες και όλοι είμαστε υποχρεωμένοι να υπηρετούμε την πατρίδα μας. Βάλτε και τις γυναίκες μέσα, σας έχουμε πει. Όχι, κύριε Υπουργέ, στον εθελοντισμό, όλοι πρέπει να υπηρετούν παντού τα ελληνικά σύνορα.

Η Ελληνική Λύση, η οποία ήταν και αυτή η οποία πρότεινε βεβαίως τα Rafale, είναι θετική επί της αρχής. Θα δούμε τώρα τα υπόλοιπα από αύριο.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε, κύριε Κεγκέρογλου το Κίνημα Αλλαγής τι ψηφίζει;

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής):** Tο Κίνημα Αλλαγής τάσσεται υπέρ της προμήθειας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε, το λόγο έχει ο κ.Υπουργός, ο κ. Στεφανής

**ΑΛΚΙΒΙΑΔΗΣ ΣΤΕΦΑΝΗΣ (Υφυπουργός Εθνικής Άμυνας**): Θα ήθελα να θέσω ένα θέμα παρακαλώ, γιατί το έθεσε τώρα ο κ. Μυλωνάκης, το θέμα ότι η πλειονότητα των νέων δεν θέλει να υπηρετήσει στον Έβρο. Επειδή μας ακούνε στην τηλεόραση και μας ακούει όλη η Ελλάδα θα ήθελα να πω το εξής. Το αντίθετο ακριβώς συμβαίνει. Εκείνο το οποίο έχουμε ως εισερχόμενο είναι, ότι σε αυτή τη δύσκολη κατάσταση οι νέοι μας, όχι μόνο δεν θέλουνε, αλλά και αυτοί που γύρισαν με μετάθεση πίσω, ζήτησαν να επανέλθουν μπροστά στις Μονάδες.

Άρα, λοιπόν, είμαστε πολύ περήφανοι για αυτά τα παιδιά και εσείς είστε και δικά σας παιδιά, είναι παιδιά όλων μας. Είμαστε πολύ περήφανοι και για τους αξιωματικούς, τα στελέχη μας, τα οποία τα προετοιμάζουν σωστά, αλλά και για τους στρατιώτες μας που υπηρετούν εκεί.

Θα ήθελα να το πω αυτό, για να μην μείνει καμία παρανόηση στο τι ακούει ο κόσμος.

Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής**): Ευχαριστούμε κύριε Υπουργέ, το λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης**): Κύριε Πρόεδρε, να διευκρινίσω κάτι, εγώ δεν είπα ότι δεν θέλουν, λέω αυτό το «εθελοντικά» ίσως είναι και επικίνδυνο.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε, το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Σας ευχαριστώ πολύ, κύριε Πρόεδρε.Κύριοι συνάδελφοι και στην προηγούμενη συνεδρίαση αναφερθήκαμε στο θεμελιώδες ζήτημα των αρχών και της στρατηγικής στην πολιτική. Κανείς δεν μπορεί να διαφωνήσει με την αμυντική ενίσχυση της χώρας, ιδίως σήμερα, που η χώρα σύρεται σε μια διαπραγμάτευση με τον αναθεωρητικό γείτονα και με την αποδοχή, μάλιστα, και επί διαιτητή, ο οποίος χρησιμοποιεί την Τουρκία σαν όχημα στον γεωπολιτικό του σχεδιασμό.

Θα ήμασταν και εμείς υπέρμαχοι στην ενίσχυση της χώρας, βάσει σχεδίου και στρατηγικής. Αν, δηλαδή, η ενίσχυση αποτελούσε το θεμέλιο μιας εθνικής πολιτικής, με στόχο τη διασφάλιση των συμφερόντων του λαού.

Η συζήτηση δεν γίνεται για το εάν ο καθένας μας υστερεί κατά της ενίσχυσης της άμυνας ή υπέρ ή κατά της επιλογής συγκεκριμένων οπλικών συστημάτων.

Το θεμελιώδες ζήτημα είναι το πιθανά ή το προσδοκώμενο όφελος, για τον τόπο και για τον ελληνικό λαό.

Θα το επαναλάβω. Ο πατριωτισμός ούτε παζαρεύεται ούτε εξαντλείται στις εμπορικές πτυχές της πολιτικής ημερήσιας διάταξης.

Στο ιστορικό των εξοπλισμών της χώρας μας, διαπιστώνουμε ότι οι επιλογές μας, δεν προέκυπταν από τις αντικειμενικές εθνικές ανάγκες μας. Δυστυχώς, στο μεγαλύτερο βαθμό, καθορίζονται και από τον παράγοντα των ισορροπιών μεταξύ των περίφημων συμμάχων μας.

Η οικονομία, αλλά και η ασφάλεια της χώρας μας, επιβαρύνεται από μία άτακτη πολιτική εξοπλισμών, που αρκείται στο να αποτελεί έρμαιο των συγκυριών και των εκάστοτε βλέψεων των συμμάχων.

Εδώ φαίνεται καθαρά πως κυριαρχούν άλλα κριτήρια και πάνω απ’ όλα οι εξαρτήσεις.

Η πολυτυπία στους εξοπλισμούς μας θα μπορούσε να είναι πλεονέκτημα, εάν ήταν αποτέλεσμα εθνικού σχεδιασμού και αν βασιζόταν αποκλειστικά σε αμυντικά κριτήρια. Όμως, στο ελληνικό παράδειγμα η πολυτυπία προέκυψε από τις συγκυριακές εξαρτήσεις της χώρας μας. Είναι αποτέλεσμα της έλλειψης εθνικού σχεδιασμού και για το λόγο αυτό, λειτουργεί σαν μειονέκτημα.

Ήδη, διαβάζουμε για ενδεχόμενη ενίσχυση και με F-35. Άλλωστε, υπήρχε κάποια στιγμή η πρόβλεψη για προμήθεια 40 υπερσύγχρονων αεροσκαφών. Συνεπώς, υπάρχει πεδίο δόξης λαμπρό, για άλλες πολεμικές βιομηχανίες ανταγωνιστικές των γαλλικών.

Υποθέτω ότι η Ελλάδα θα συνεχίσει να δηλώνει πάντα πρόθυμη και πρόσφορη στις πολεμικές βιομηχανίες και στις κυβερνήσεις των κρατών τους.

Δεν πρέπει κάποια στιγμή, κυρίες και κύριοι συνάδελφοι, να γίνει και ένας απολογισμός για τον ετεροβαρής χαρακτήρα αυτών των συναλλαγών;

Εντέλει. Ποια στήριξη είχαμε από αυτά τα κράτη, που μας προμηθεύουν πανάκριβα με τα όπλα τους;

Στις πρόσφατες επιθετικές ενέργειες της Τουρκίας, οι όποιες ελληνικές προσδοκίες απέμειναν χωρίς αντίκρισμα και χωρίς καμία θετική προοπτική. Οι Σύνοδοι Κορυφής διαδέχονται η μία την άλλη, για να προσθέτουν απογοητεύσεις σε όσους, μάλλον ανόητα, ελπίζουν σε ουσιαστική στήριξη από όλους αυτούς. Σε αυτές τις συνθήκες θα βρεθούμε σε λίγο και στην Κωνσταντινούπολη, να αντιμετωπίζουμε τις τουρκικές αξιώσεις στην ελληνική κυριαρχία και στα κυριαρχικά μας δικαιώματα, σε μια διαπραγμάτευση με την πλάτη στον τοίχο και με επιτήδειο επί διαιτητή.

Πρέπει να ξανά θυμίσω ότι από τη Μεταπολίτευση, μέχρι και το 2018, στην Τουρκία αντιστοιχεί το 11,5% των γερμανικών εξαγωγών, ενώ στην Ελλάδα το 9,65%. Αν λάβουμε υπ’ όψιν την παραδοσιακή σχέση Γερμανίας – Τουρκίας, από τον 19ο αιώνα, το μέγεθος της γείτονος, αλλά και τα προβλήματα της σημερινής Τουρκίας, το συμπέρασμα είναι αναμφισβήτητο. Η χώρα μας είναι αναλογικά ο καλύτερος πελάτης της Γερμανίας, τουλάχιστον, με όρους εμπορικών συναλλαγών.

Να δούμε και τις εξαγωγές της Γαλλίας. Με εξαίρεση ορισμένα αραβικά κράτη, όπως Ηνωμένα Αραβικά Εμιράτα, Σαουδική Αραβία, Αίγυπτος και Ιράκ, η Ελλάδα κατατάσσεται μόνο κάτω από Κίνα, Ινδία και Ταιβάν, αλλά και πάνω από όλα τα μέλη της Ευρωπαϊκής Ένωσης, πάνω και από Ισπανία και Γερμανία, χωρίς να υπολογίζουμε την παρούσα Συμφωνία.

Σε σχέση με την ελληνική διπλωματία των εξοπλισμών, υπάρχουν και δύο σημαντικά προβλήματα της άμυνας μας.

Το πρώτο είναι η εξάρτηση από συγκεκριμένα συστήματα, που θέτει σε σοβαρή αμφιβολία το αν οι κατασκευάστριες χώρες θα μας επιτρέψουν εντέλει να τα χρησιμοποιούμε, όταν και όποτε επιθυμούμε.

Το δεύτερο είναι η πλήρης ένταξη μας σε ένα δίκτυο διεθνών σχέσεων, ας πούμε κατ’ επίφαση συμμαχιών, όπου οι υποχρεώσεις μας είναι δυσανάλογα μεγαλύτερες σε σχέση με τα οφέλη.

Ας έρθουμε, όμως και στο προκείμενο.

Με τέτοιες συμφωνίες στρεφόμαστε ενάντια και στην έννομη τάξη μας σαν κράτος δικαίου, αλλά και στην κοινή λογική. Στα εξοπλιστικά, ας μου επιτραπεί η έκφραση για μια ακόμη φορά, ο ορθολογισμός πάει περίπατο.

Ποιος είναι ο λόγος επιλογής των Rafale σε σχέση με άλλα αεροσκάφη;

Ας υποθέσουμε προς στιγμήν ότι είναι κρίσιμος ο στρατηγικός χαρακτήρας των όπλων τους. Ότι μπορούν, δηλαδή, να πλήττουν εχθρικές δυνάμεις από απόσταση ασφαλείας, χωρίς να απαιτείται η εμπλοκή σε αερομαχίες.

Αν αυτή η στρατηγική δυνατότητα είναι κρίσιμη, τότε γιατί δεν ισχύει το ίδιο, λόγου χάρη και για τις φρεγάτες; Η πολιτική εξοπλισμών, πρέπει να βασίζεται σε δύο κριτήρια, στην αποτελεσματική εξασφάλιση της εθνικής κυριαρχίας και των κυριαρχικών δικαιωμάτων της χώρας και στο κριτήριο του τελικού οφέλους, που θα πρέπει τουλάχιστον να αντισταθμίζει το κάθε κόστος και οικονομικό και κοινωνικό και πολιτικό.

Ακούσαμε τον κύριο Πρωθυπουργό τονίζει για αυτή τη συμφωνία ότι ποτέ άλλοτε ένα τόσο σύνθετο και σημαντικό εξοπλιστικό πρόγραμμα, δεν έχει εκτελεστεί τόσο σύντομα και αποτελεσματικά. Στα αλήθεια, είναι αυτός λόγος να υπερηφανεύεται η Κυβέρνηση; Ίσως μόνο αν παραβλεφθούν κρίσιμα ζητήματα ουσίας.

Για να δούμε πόσο αποτελεσματικά έγιναν όλα. Η συγκεκριμένη συμφωνία έχει κηρύξει τον πόλεμο στο υφιστάμενο νομοθετικό πλαίσιο των προμηθειών αμυντικού εξοπλισμού. Κατ’ αρχήν ένα σημαντικό μέρος της συμφωνίας τίθεται εκτός του δημοκρατικού πολιτικού διαλόγου, με τον εκτεταμένο χαρακτηρισμό απορρήτου. Σε κάθε περίπτωση, το περιεχόμενο της συμφωνίας δεν επιβεβαιώνει καμία διαπραγματευτική επιτυχία. Είναι μία ακόμα ετεροβαρής, λεόντεια σε βάρος μας συμφωνία. Ας δούμε πέρα από τα δήθεν απόρρητα, που ενδεικτικά περιλαμβάνουν μέχρι και θέματα αλληλογραφίας. Τι δεχόμαστε εδώ; Δεχόμαστε μεταχειρισμένα αεροσκάφη και καινούργια αεροσκάφη με μεταχειρισμένα υλικά. Ακριβώς αυτό προβλέπεται. Στο πρώτο μόνο έτος θα καταβληθεί το 60% του κόστους της συμφωνίας. Θα έχουν παραδοθεί πλήρως εξοπλισμένα και τα δέκα αεροσκάφη από τα συνολικά 18; Και δεν αναφέρομαι σε 10 μεταχειρισμένα, αλλά σε αναλογία μεταχειρισμένων και καινούριων αντίστοιχη προς το 60% του όλου κόστους. Το 60% που καταβάλλει η χώρα είναι άτοκο για τον προμηθευτή.

Σημειώστε ότι είναι 1,5 δισεκατομμύριο ευρώ άτοκα. Αυτό σημαίνει ότι οι προμηθεύτριες εταιρείες, δεν χρειάζονται δικά τους διαθέσιμα κεφάλαια. Αυτά τα διαθέτουμε εμείς και μάλιστα άτοκα. Πού αλλού θα βρουν οι γαλλικές αυτές εταιρείες τόσο γαλαντόμο πελάτη; Βέβαια κάνουμε τους γαλαντόμους με τα χρήματα των Ελλήνων φορολογουμένων, από το πραγματικό υστέρημα αυτών που δοκιμάζονται εδώ και μια δεκαετία τουλάχιστον. Η χώρα μας είναι υποχρεωμένη ουσιαστικά σε μονομερή παραλαβή, ακόμη και σε περιπτώσεις που το συμβατικό υλικό δεν προσφέρεται στις συμφωνημένες προθεσμίες και με τις προβλεπόμενες συμβατικές ιδιότητες. Ακόμα δεν υπάρχει καν πρόβλεψη για υποχρέωση εγγύησης καλής λειτουργίας, εκ μέρους των προμηθευτών.

Η συμφωνία είναι προβληματική και ως προς το μέρος που αφορά στα οπλικά συστήματα των μιράζ, ως προς τον καθορισμό και την ποσότητα των οποίων, υπάρχει πλήρης ασάφεια. Στη χώρα μας οι κοινωνικοί πόροι επιβαρύνουν τον προμηθευτή. Στη συμφωνία αυτή επιβαρύνουν τη χώρα μας και δεν είναι αυτά λίγα: Αποτελούν 6,1% της δαπάνης. Η συμφωνία θα έπρεπε να προβλέπει ρητά κατασκευαστική συμμετοχή της χώρας μας, όπως ενδεικτικά για τμήματα του κινητήρα και μάλιστα, όχι μόνο για τα δικά μας αεροσκάφη, αλλά και για τις παραπέρα εξαγωγές της εταιρείας και πέρα από αυτό, δεν υπάρχει πουθενά πρόβλεψη ούτε για συμμετοχή της εγχώριας βιομηχανίας στο πλαίσιο της εν συνέχεια υποστήριξης. Αντίστοιχα, ετεροβαρείς είναι και οι συμβατικές προβλέψεις για την διαιτησία.

Συνοψίζοντας, κυρίες και κύριοι συνάδελφοι, έχουμε πολύ σοβαρό προβληματισμό επειδή η συγκεκριμένη συμφωνία συγκρούεται τόσο με την υφιστάμενη νομοθεσία για τις εξοπλιστικές συμβάσεις, όσο και με την πρακτική που ακολουθείται σχετικά στη χώρα μας και δηλώνουμε επιφύλαξη για την τελική μας στάση, η οποία σαφώς θα επηρεαστεί και από το περιεχόμενο των χαρακτηρισμένων ως απορρήτων, μόλις καταφέρουμε να αποκτήσουμε γνώση αυτών. Ευχαριστώ πολύ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ, κυρία Σακοράφα.

Έχει ολοκληρωθεί ο κύκλος των Εισηγητών και περνάμε στους ομιλητές.

Ο κ. Λαμπρόπουλος έχει το λόγο.

**ΙΩΑΝΝΗΣ ΛΑΜΠΡΟΠΟΥΛΟΣ:** Ευχαριστώ, κύριε Πρόεδρε. Θέλω κατ’ αρχήν να ευχηθώ στην πολιτική και στρατιωτική ηγεσία της χώρας μας, να έχουν υγεία, να έχουν δύναμη, δύναμη να ανταπεξέλθουν, όπως τα κατάφεραν και στάθηκαν όρθιοι τους περασμένους μήνες. Να ευχηθούμε βέβαια να υπάρξει ηρεμία, να υπάρξει ησυχία, να επικρατήσει ο διάλογος, να επικρατήσει η σύνεση και να πορευτούμε με ειρήνη.

Είμαστε ένας λαός, που αγαπάμε την ειρήνη και δίνουμε χέρι κλάδο ελαίας σε όλους τους γείτονές μας. Όποιος, όμως, θέλει την ειρήνη, πρέπει, να προετοιμάζεται για κάθε ενδεχόμενο, αυτό λέει η ιστορία μας. Είδαμε, άλλωστε, τις προκλήσεις, ζήσαμε τις προκλήσεις τους περασμένους μήνες και το ερώτημα είναι, λοιπόν: Σε αυτά που αντιμετωπίσαμε, στα προβλήματα, στις απειλές, δεν πρέπει, να βιαστούμε; Αφού όλοι συμφωνούμε, όλοι θέλουμε και όλα τα Κόμματα πιστεύουμε ότι πρέπει, να έχουμε ετοιμοπόλεμες Ένοπλες Δυνάμεις, ισχυρή αποτρεπτική δύναμη, δεν πρέπει, να βιαστούμε; Θα πρέπει, να συζητάμε τώρα «το επείγον ή όχι αν πρέπει ή δεν πρέπει»; Μήπως είναι προφάσεις, για να καταψηφίσουμε κι αυτό, όπως μέχρι τώρα είχαν καταψηφιστεί πολλές φορές προτάσεις, υποπρογράμματα, για αναβάθμιση και στήριξη των Ενόπλων μας Δυνάμεων;

Το έχω πει και θα το ξαναεπαναλάβω, μέχρι το 2010 ό,τι είχαμε πέταγε, έπλεε και λειτουργούσε και οι διαθεσιμότητες τότε ήταν 80% και 90%. Έβλεπα τα πληροφοριακά κάθε πρωί και χαιρόμουν και αισθανόμουν πατριωτισμό. Ήρθε η κρίση η οικονομική και έπληξε μαζί με το λαό μας και τις Ένοπλες Δυνάμεις. Δε μπορούσε ίσως και να γίνει κι αλλιώτικα, αλλά ήρθε και η απραξία του 2014 με 2019, που από επιλογή δεν αγοράστηκαν τα ανταλλακτικά, που έπρεπε, να αγοραστούν για να μην έχουν φτάσει τα Mirage ή κάποια άλλα οπλικά συστήματα σε άσχημη κατάσταση. Δεν παραγγέλθηκε τίποτα. Βόλτες έκαναν κάποιοι με τα ελικόπτερα, τα τότε συνεταιράκια του ΣΥΡΙΖΑ.

Η σημερινή Κυβέρνηση σε συνεργασία αγαστή με την Ηγεσία των Ενόπλων Δυνάμεων και από προτάσεις τους που γνωρίζουν και πάντα πρέπει, να εμπιστευόμαστε σε αυτά τα θέματα οι Πολιτικές Ηγεσίες τη Στρατιωτική Ηγεσία, που αυτοί γνωρίζουν και ξέρουν, τι πρέπει, να προμηθευτούμε, στο τι πρέπει, να δώσουμε προτεραιότητα. Έχουν γίνει βήματα με αυτή τη συνεργασία και με αυτή τη διάθεση και με αυτή τη θέληση, την πολιτική βούληση της σημερινής Κυβέρνησης, αλλά - επαναλαμβάνω - και τη συμφωνία όλων των Κομμάτων, έχουν γίνει βήματα μεγάλα και γίνονται και θα γίνουν παρά τη στενότητα την οικονομική. Στα πλαίσια αυτά, λοιπόν, είναι και τα αεροπλάνα τα RAFALE, που όλοι γνωρίζουμε ότι θα αναβαθμίσουν τη μαχητική ικανότητα της Πολεμικής μας Αεροπορίας και όχι μόνο, αλλά θα αναβαθμίσουν και τη στρατιωτική σχέση και συμμαχία με τη Γαλλία, η οποία απέδειξε, για άλλη μια φορά, πως σε αυτή τη μεγάλη κρίση την περσινή στάθηκε δίπλα μας και κοντά μας.

Οι στόχοι μας είναι δύο: Ό,τι έχουμε να πλέει, να πετάει και να λειτουργεί και, παράλληλα, οι επιλογές αυτές που γίνονται με τη συνεργασία των Ενόπλων Δυνάμεων και της Πολιτικής Ηγεσίας να πάρουμε και να διαθέσουμε το υστέρημα του ελληνικού λαού, για να οπλιστούμε καλύτερα, για να προστατεύσουμε την ειρήνη, για να μην έχουμε, να φοβηθούμε κανέναν. Ο λαός μας, οι πολίτες το θέλουν αυτό, το επιζητούν, γιατί ο πατριωτισμός είναι μέσα στην ψυχή του Έλληνα και η αγάπη προς την πατρίδα και την Ελλάδα μας.

Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον κύριο Λαμπρόπουλο.

Το λόγο έχει η κυρία Γιαννάκου.

**ΜΑΡΙΟΡΗ (ΜΑΡΙΕΤΤΑ) ΓΙΑΝΝΑΚΟΥ:** Θέλω να ευχηθώ καλή χρονιά στην Ηγεσία των Ενόπλων Δυνάμεων και στον Υπουργό Εθνικής Αμύνης και η φετινή χρονιά να είναι καλύτερη τουλάχιστον από την περσινή.

Είναι γεγονός ότι το αντικείμενο της σημερινής συζήτησης ήρθε με την έννοια του κατεπείγοντος από την κυβέρνηση και η Βουλή βρέθηκε υπό πίεση. Θέλω να δηλώσω, ότι θεωρώ, ότι εσείς δεν έχετε καμία ευθύνη για αυτό το θέμα και αναζητήσατε τη βέλτιστη λύση, για να συζητήσουμε αύριο στην Αίθουσα Καποδίστριας του Υπουργείου Εθνικής Αμύνης. Αν θέλουμε, όμως, να απαλλαγούμε από τις ψευδαισθήσεις ότι τα ξέρουμε όλα, το να μεταβαίνουν κάποιοι εκπρόσωποι των κομμάτων σε ένα γραφείο ειδικού γραμματέως όπου πληροφορούνται μέσα από χιλιάδες σελίδες διάφορα τα οποία μεταβιβάζουν που; Και αν τα κατάλαβαν και όλα. Σε κανέναν. Η ιστορία αυτή έχει την πλευρά της τη μη φανερή, αυτό είναι γεγονός.

Τούτων δοθέντων όμως και επειδή χρειάζεται η χώρα να εξοπλιστεί, εγώ ως κοινοβουλευτικός ενοχλούμαι από αυτές τις διαδικασίες και πρέπει να το πω, αλλά ως άτομο γενικότερα είμαι πεπεισμένη ότι έχουμε τεράστιες ανάγκες βοήθειας οπλικών συστημάτων. Τα συγκεκριμένα αεροπλάνα της aviation DASSAULT έχουν πολλά πλεονεκτήματα όπως φαίνεται και γι’ αυτό έγινε η επιλογή από την ελληνική πλευρά. Με κάποιες πληροφορίες που θα πάρουμε αύριο για θέματα απορρήτων, αν μπορούμε να το πούμε έτσι, πρέπει και προτείνω στους συναδέλφους όλων των κομμάτων να δεχθούμε την πρόταση αυτή, γιατί υπό συγκεκριμένους όρους και προϋποθέσεις συγκεκριμένες, είναι ανάγκη να υπάρχει μια υπέρβαση από όλες τις πλευρές.

Επομένως, κύριε Πρόεδρε, εγώ στηρίζω την υπόθεση της αγοράς των Rafale. Ξέρω ότι υπάρχουν τεράστιες ανάγκες παντού και κυρίως στην Αεροπορία, ξέρω ότι περάσαμε 10 χρόνια όπου είχε μεταβιβαστεί το κεφάλαιο από το Υπουργείο Εθνικής Αμύνης στο Υπουργείο Οικονομικών, λαμβάνοντας υπόψιν και πολλά τα οποία είχαν συμβεί στο παρελθόν, τώρα που έχει ξεκαθαρίσει το τοπίο καλό είναι και μέσα στο πλαίσιο των διερευνητικών επαφών με την Τουρκία να υπάρχει μια μεγαλύτερη δυναμική της ελληνικής πλευράς. Να έχουν υπόψη τους από την άλλη πλευρά ότι ορισμένες υπερβάσεις των δικαιοδοσιών τους θα έχουν κόστος, όσον αφορά στην ελληνική αντίδραση. Ευχαριστώ πολύ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ: ( Πρόεδρος Εξοπλιστικών)** Ευχαριστώ, κύριε Πρόεδρε. Θέλω και εγώ να ευχηθώ, σε όλα τα μέλη της Επιτροπής μας, καλή χρονιά και να είναι παραγωγική για το καλό της πατρίδας και των Ενόπλων Δυνάμεων οι οποίες αποτελούν, όπως συνηθίζουμε να λέμε, το καύχημα και την ασπίδα του έθνους. Θέλω να συγχαρώ για την παραμονή τους στην ηγεσία των Ενόπλων Δυνάμεων του Υπουργείου Εθνικής Άμυνας τόσο τον Υπουργό όσο και τον Υφυπουργό, γιατί αποτελούν ένα ισχυρό δίδυμο, συνεκτικό δίδυμο, το οποίο λειτουργεί με αποτελέσματα. Διότι, οι τραυματικές εμπειρίες του παρελθόντος με τα πολλά λόγια και τα ελάχιστα ή λίγα έργα, μας κάνουν να αισθανόμαστε σήμερα μια σιγουριά και μια ευρύτερη αισιοδοξία, για το μέλλον όσον αφορά τα θέματα των Ενόπλων Δυνάμεων μας.

Αγαπητοί συνάδελφοι, κύριε Πρόεδρε, η ενίσχυση της αποτρεπτικής ισχύος των Ενόπλων μας Δυνάμεων και η σφυρηλάτηση ισχυρών αμυντικών δεσμών με στρατιωτικά και τεχνολογικά ισχυρές χώρες, αποτελούν δύο βασικούς παράγοντες ανάσχεσης του τουρκικού αναθεωρητισμού.

Οι Συμβάσεις, λοιπόν, που καλούμαστε να εγκρίνουμε σήμερα και να ψηφίσουμε επιτυγχάνουν πιστεύω ταυτόχρονα αυτόν τον διπλό σκοπό. Η υλοποίησή τους θα αποτελέσει μια μεγάλη ένεση ισχύος, όπως πολύ σωστά είπε η Υπουργός και Αντιπρόεδρος της Κοινοβουλευτικής Επιτροπής του ΝΑΤΟ, κυρία Γιαννάκου. Ένεση ισχύος για τις Ένοπλες Δυνάμεις μας στο πεδίο της αεροπορικής μας κυριαρχίας και όχι μόνο. Τα RAFALE είναι μια λύση, που καλύπτει μια σειρά από αμυντικές ανάγκες, όπως οι εγγύς αερομαχίες σε συνθήκες κορεσμού, οι αερομαχίες πέραν του οπτικού ορίζοντα, η ναυτική κρούση και οι αεροπορικοί βομβαρδισμοί ακριβείας σε μεγάλες αποστάσεις. Παράλληλα, εκτός από τις επιχειρησιακές τους δυνατότητες η απόκτησή τους θα ενισχύσει τη διαλειτουργικότητα των Ενόπλων μας Δυνάμεων, αλλά και τη στρατηγική μας συμμαχία με τη Γαλλία, η οποία όπως όλοι γνωρίζουμε είναι η στρατιωτικά πιο ισχυρή δύναμη της Ευρωπαϊκής Ένωσης.

Πριν κλείσω θέλω να κάνω μία παρατήρηση που αφορά στο περιεχόμενο των Συμβάσεων, το οποίο δυστυχώς αποτυπώνει σε ορισμένα σημεία όπως ενδεικτικά στα άρθρα 12.4 και 12.5 της πρώτης Σύμβασης, τις επιπτώσεις των δυσεξήγητων αποφάσεων της προηγούμενης Κυβέρνησης και συγκεκριμένα του πρώην Υπουργού Εθνικής Άμυνας, κυρίου Πάνου Καμμένου στο θέμα της μη παραλαβής των NH 90 ελικοπτέρων.

Στα άρθρα αυτά αποτυπώνεται η προσπάθεια των Γάλλων προμηθευτών να προστατευθούν από το ενδεχόμενο μιας απρόβλεπτης απόφασης μη παραλαβής του υλικού. Προσέξτε, δεν μιλάμε για τις περιπτώσεις που τα υπό παράδοση αεροσκάφη για κάποιο λόγο αποκλίνουν από τα συμφωνηθέντα. Γι’ αυτές τις περιπτώσεις, υπάρχουν άλλες συγκεκριμένες προβλέψεις. Τα σημεία αυτά που προανέφερα, αντιθέτως, αφορούν στο ενδεχόμενο της άρνησης παραλαβής του υλικού από την πλευρά του αγοραστή. Με άλλα λόγια, τα άρθρα 12.4 και 12.5 αντανακλούν το ρίσκο που ο προμηθευτής θεωρεί ότι έχει ως αποτέλεσμα της τραυματικής εμπειρίας - εννοώ την άρνηση Καμμένου - παρά τις επίσημες υπηρεσιακές εισηγήσεις αν θυμάστε, να κωλυσιεργήσει στο θέμα της παραλαβής των NH90.

Στα χέρια μας, λοιπόν, κρατάμε ένα νομοσχέδιο που υλοποιεί ένα σημαντικό τμήμα του εξοπλιστικού προγράμματος που ο Πρωθυπουργός Κυριάκος Μητσοτάκης εξήγγειλε τον περασμένο Σεπτέμβριο στην Έκθεση Θεσσαλονίκης. Ξεδιπλώνεται αυτή η εξαγγελία με πραγματικά δεδομένα και αποτελέσματα.

Τα τεχνικά χαρακτηριστικά των αεροσκαφών RAFALE που θα προμηθευτούμε καθώς και το σύντομο χρονοδιάγραμμα υλοποίησης της προμήθειας ανταποκρίνονται πλήρως στις απαιτήσεις του στρατηγικού μας περιβάλλοντος και παράλληλα η απόκτησή τους θα ενισχύσει όπως είναι αντιληπτό από τον καθένα σημαντικότατα την στιβαρή σημαντική στρατηγική μας συνεργασία με τη φίλη χώρα Γαλλία.

Είναι συνεπώς προφανές ότι θα στηρίξω το συγκεκριμένο νομοσχέδιο. Επίσης, θέλω να εξάρω τη λύση που δόθηκε να γίνει η συνεδρίαση αύριο στο Υπουργείο Εθνικής Άμυνας προκειμένου ορισμένα ζητήματα που δεν εθίχθησαν στην Επιτροπή Εξοπλιστικών Προγραμμάτων να διαλευκανθούν και να διαφωτιστούν. Καλή επιτυχία στην προσπάθεια αυτή. Πιστεύω ότι θωρακίζει έτη περαιτέρω την αμυντική και αεροπορική κάλυψη της πατρίδας μας από πλευράς των γειτόνων, αλλά και όχι μόνο. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Το λόγο έχει ο κύριος Υπουργός.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Κύριε Πρόεδρε, κυρίες και κύριοι συνάδελφοι, καταρχήν επιτρέψτε μου να ευχηθώ από του βήματος αυτού καλή χρονιά και καλή δύναμη σε όλους, καλό και παραγωγικό κοινοβουλευτικό έργο και να πω εισαγωγικά, πριν μπω στην τοποθέτησή μου επί της αρχής αυτού του σχεδίου νόμου, ότι είναι λογικό και επόμενο, να έχουν υπάρξει κάποιες ενστάσεις οι οποίες όμως επιλύθηκαν με καλή διάθεση απ’ όλες τις πλευρές επί της διαδικασίας. Είναι λογικό και επόμενο γιατί η διαδικασία έγκρισης αυτού του νομοθετήματος, είναι αρκετά σύνθετη και περίπλοκη διαδικασία. Πρέπει να συνδυάζει αποτελεσματικότητα αλλά και διαφάνεια, ταχύτητα η οποία επιτεύχθηκε βέβαια, αλλά και τήρηση του τύπου του κοινοβουλευτικού.

Ασφαλώς και έχει να κάνει με την Επιτροπή Εξοπλιστικών Προγραμμάτων η οποία όμως ενημερώθηκε στις 17 Δεκεμβρίου, όχι για κάποια έγκριση υποπρογράμματος αλλά για την πρόθεση μας να φέρουμε σχέδιο νόμου, δηλαδή αυτές τις τρείς συμβάσεις, περιβάλλοντας τες κατ’ αυτόν τον τρόπο από αυτό το θεσμικό περίβλημα έτσι ώστε να γίνουν αποδεκτές δεδομένου των αποκλίσεων και τα λοιπά και τα λοιπά. Αλλά να παράσχουμε παράλληλα και μία πολύ εμβριθή και σε βάθος ενημέρωση επί της ουσίας του νομοσχεδίου δηλαδή τι είναι ακριβώς αυτό το θέμα της απόκτησης των rafale και να φέρουμε σήμερα στη συνεδρίαση της Επιτροπής Εξωτερικών και Άμυνας αυτό το ζήτημα.

Καταλαβαίνω το Σώμα δεν έχει συνηθίσει καταρχήν δεν έχει συνηθίσει σε αυτού του είδους τις ταχύτητες και τους ρυθμούς. Ασφαλώς και είναι ασυνήθιστο. Επιπλέον, δεν είναι ενδεχομένως συνηθισμένο και στην έγκριση μεγάλων εξοπλιστικών προγραμμάτων, έχουμε καιρό να το δούμε αυτό έχει καιρό η ελληνική κοινωνία να τεθεί προ ενός τέτοιου ζητήματος πωλώ δε μάλλον τα μέλη του σώματος, αλλά γίνονται αυτά τα πράγματα.

Θα μου επιτρέψτε και δυο τρία ακόμη σημεία. Έφυγε η κυρία Σακοράφα αλλά θα ήθελα να πω για να το πληροφορηθεί κιόλας ότι τα απόρρητα σημεία των συμβάσεων είναι διαθέσιμα στους εκπροσώπους των κομμάτων, είναι διαθέσιμα αρκεί να έρθουν σε επικοινωνία με τη σχετική υπηρεσία την αρμόδια υπηρεσία της Βουλής. Ανεξαρτήτως αυτών που θα πούμε αύριο κατά την κεκλεισμένων των θυρών συνεδρίαση της Επιτροπής, θα πούμε να δώσουμε κάποιες εξηγήσεις σε τεχνικά ζητήματα, σε ζητήματα κόστους και λοιπά όπως προσδιορίσαμε αλλά, μπορεί όποιος θέλει εκπροσώπους κομμάτων να έχει πρόσβαση στα απόρρητα σημεία, προκειμένου να οργανωθεί να βρει απαντήσεις στις απορίες του.

Η συζήτηση για τη θητεία επίσης είναι αντικείμενο που θα μας απασχολήσει στο μέλλον δεν είναι της παρούσης να το συζητήσουμε θα έρθει η σχετική πρόταση μας, την επεξεργάζεται η πολιτική και στρατιωτική ηγεσία, ασφαλώς και εκεί θα δώσουμε λύσεις και εκεί θα έρθουμε να ρυθμίσουμε καταστάσεις. Είναι όμως άλλη συζήτηση και αυτό θα ρυθμίσουμε όμως, όπως ρυθμίστηκαν και άλλα πολλά άλλα σε αυτούς τους 18 μήνες, όπως ρυθμίσαμε και δρομολογήσαμε την αναβάθμιση των 84 F16 στην εκδοχή viper ήταν τελματωμένα και αποτελματώθηκε τώρα τρέχει. Όπως δρομολογήσαμε την εν συνεχεία υποστήριξη των μιράζ 2005 που είχαν φτάσει σχεδόν σε οριστικό απόλυτο σημείο καθήλωσης λόγω έλλειψης ανταλλακτικών από το 2012 και αυτό το ρυθμίσαμε. Όπως ρυθμίσαμε, και φέραμε ενώπιον της Επιτροπής Εξοπλιστικών και εγκρίθηκε η εν συνεχεία υποστήριξη του μεταγωγικού μας στόλου και των C27και των C130. Τώρα θα αρχίσει να τρέχει εγκρίθηκε όμως η εν συνεχεία υποστήριξη. Για πολύ καιρό αδρανείς.

Όπως δρομολογήσαμε την ολοκλήρωση ναυπήγησης των δύο πυραυλακάτων από τα Ναυπηγεία Ελευσίνας. Εύχομαι να ευοδωθεί και με θετική προσπάθεια και να περάσει σε μία νέα μέρα η παραγωγική ναυπηγική μονάδα βασικό στοιχείο της αμυντικής βιομηχανίας, αλλά αυτό είναι μια άλλη υπόθεση όχι του Υπουργείο Άμυνας.

Εμείς ε εμπλέξαμε την ολοκλήρωση της ναυπήγησης των δύο πυραυλακάτων. Η μία έχει παραδοθεί στο Πολεμικό Ναυτικό. Ολοκληρώνονται οι τελευταίες εργασίες εκεί, ιδίως, όσον αφορά τα συστήματα μάχης, διοίκησης και μάχης και τα όπλα. Επίσης, δρομολογείται, είναι στην τελική ευθεία και η ναυπήγηση της έβδομης και τελευταίας και έπεται συνέχεια. Αλλά, δρομολογήθηκε και αυτό. Και πολλά άλλα. Δεν είναι και λίγα.

Σήμερα, όμως, είναι μια άλλη, θα έλεγα, πολύ σημαντική μέρα για τις Ένοπλες Δυνάμεις. Μια μέρα όπου, κατά τρόπο, ίσως, συμβολικό, η διπλωματία συμβαδίζει με την αποτροπή. Διότι σήμερα, προ ολίγου, συνεδρίασε η Επιτροπή Εξωτερικών και Άμυνας, για να επεξεργαστεί το νομοσχέδιο του Υπουργείου Εξωτερικών, σχετικά με την επέκταση των χωρικών υδάτων της χώρας και τώρα, αμέσως μετά, συνεδριάζουμε, ως Επιτροπή Εξωτερικών και Άμυνας πάλι, προκειμένου να συζητήσουμε την προμήθεια των RAFALE.

Οι Ελληνικές Ένοπλες Δυνάμεις, λοιπόν, κυρίες και κύριοι συνάδελφοι, καλούνται να διαδραματίσουν έναν ιδιαίτερα κρίσιμο και απαιτητικό ρόλο, ως προς τη διαφύλαξη της εθνικής ανεξαρτησίας και εδαφικής ακεραιότητας της χώρας, αλλά και τη διασφάλιση της σταθερότητας στην ευρύτερη περιοχή της Ανατολικής Μεσογείου, προβάλλοντας το έντονο αποτύπωμα της αποτρεπτικής ισχύος τους.

Η αποτρεπτική ισχύς των Ενόπλων Δυνάμεων είναι αφενός, η ισχύς των όπλων της και αφετέρου, η ποιότητα του πολλαπλασιαστή ισχύος τους, που δεν είναι άλλη, από το έμψυχο δυναμικό της. Η προσπάθεια για επαύξηση μαχητικής ισχύος και της αποτρεπτικής ικανότητας των Ενόπλων Δυνάμεων, είναι μια υπόθεση διαρκής και εντατική. Καθίσταται αυτήν την ώρα επιτακτική, υπό το πρίσμα της παρούσης γεωπολιτικής κατάστασης, με τις πολλές και σύνθετες προκλήσεις ασφαλείας που απαντώνται στο ευρύτερο περιβάλλον μας, αλλά, κυρίως, και με δεδομένη την προκλητική αναθεωρητική και παραβατική συμπεριφορά της Τουρκίας, η οποία, ευθέως, αμφισβητεί κυριαρχικά μας δικαιώματα και απειλεί την ειρήνη και σταθερότητα στην Ανατολική Μεσόγειο.

Στο πλαίσιο, λοιπόν, αυτής της διαρκούς και εντατικής, ιδίως, προσφάτως, προσπάθειας και λαμβανομένων υπόψη το πρίσμα των εξαγγελιών του Πρωθυπουργού από το βήμα της ΔΕΘ, το Σεπτέμβρη που μας πέρασε, με βάση τις απαιτήσεις της ισχύουσας δομής δυνάμεων 2015/27, αλλά και τις υπό έγκριση δομής δυνάμεων 2020/34 - για την οποία Επιτροπή Εξοπλισμών, θυμίζω, έχει γνωμοδοτήσει θετικά, πριν από δύο μήνες περίπου - και βέβαια, με βάση και γνώμονα το συνολικό οργανωμένο προτεραιοποιημένο και κοστολογημένο σχέδιο, που εκπονήθηκε και εκτελείται, σχετικά με τα εξοπλιστικά της χώρας, τα 105 υποπρογράμματα, τα οποία θα υλοποιηθούν σε βάθος 5 με 7 ετών - όχι το ολιστικό σχέδιο των 60 εκατομμυρίων, όπως είχατε πει κ. Μυλωνάκη, αυτό είναι, ίσως, η ιδεατή κατάσταση, σε βάθος 15ετίας, εξήντα τόσα δισεκατομμύρια - εμείς κάναμε ένα προτεραιοποιημένο, οργανωμένο σχέδιο, σύμφωνα με τις προτάσεις των επιτελείων, που επεξεργάστηκε και συνέθεσε ο Αρχηγός ΓΕΕΘΑ και η ομάδα του και βέβαια, έφερε ενώπιον μας, προκειμένου να συμφωνήσουμε. Και εμείς, ακολούθως, το θέσαμε υπόψη του Πρωθυπουργού, ο οποίος το ενέκρινε. Αυτό το σχέδιο, λοιπόν, εκτελείται τώρα. Εκατό πέντε υποπρογράμματα, χρηματοδοτημένα, συμβασιοποιημένα, υπό συμβασιοποίηση. Υπάρχει, όμως, το σχέδιο αυτό και εκτελείται. Και ένα κομμάτι αυτού, έρχεται ενώπιον σας, σήμερα.

Βάσει, λοιπόν, της Δομής Δυνάμεων που ανέλυσα, προβλέπεται, μεταξύ άλλων, ότι θα πρέπει να αποκτηθούν 40 σύγχρονα μαχητικά αεροσκάφη για την Πολεμική Αεροπορία μέχρι το 2025. Σαράντα σύγχρονα μαχητικά, στο σύνολο. Βάσει, λοιπόν, όλων αυτών, αποφασίσαμε και την προμήθεια των RAFALE, στην εκδοχή του F3R, που είναι η πιο προηγμένη αυτού του αεροσκάφους. Ενός υπερσύγχρονου αεροσκάφους, του οποίου τα ειδικά χαρακτηριστικά και η ισχύς των όπλων του, διαμορφώνουν υπέρ της Πολεμικής Αεροπορίας σαφείς συνθήκες της περιοχής στο πεδίο, δηλαδή στο Αιγαίο, αλλά και στην Ανατολική Μεσόγειο και στο συνολικό ισοζύγιο αεροπορικής ισχύος και μαχητικής ισχύος, αεροπορικής μαχητικής ισχύος Ελλάδας-Τουρκίας.

Γιατί επιλέξαμε τα RAFALE. Δεν θα πω πολλά σχετικά με τα τεχνικά χαρακτηριστικά. Κάποια, θα έλεγα, ότι έχουν και το χαρακτήρα των εμπιστευτικών πληροφοριών. Θα πούμε ενδεχομένως και περισσότερα αύριο στην κεκλεισμένων των θυρών συζήτηση. Αρκούμαι, όμως, να πω, ότι το αεροσκάφος RAFALE, της κατασκευάστριας εταιρείας DASSAULT, αποτελεί ένα από τα πλέον σύγχρονα μαχητικά αεροσκάφη. Ανήκει στην τέταρτη και βάλε, είναι ανάμεσα στην τέταρτη και πέμπτη γενιά και αποτελεί μια πλατφόρμα με τεχνολογικές καινοτομίες, που το καθιστούν ικανό να αντιμετωπίσει με ταχύτητα και αποτελεσματικότητα, όλες τις αποστολές σε ολόκληρο τον ελληνικό εναέριο χώρο, καθώς και στην Ανατολική Μεσόγειο, έχοντας δυνατότητα εκτέλεσης επιχειρήσεων εναντίον εξελιγμένων τεχνολογικά αντιπάλων και μέσα σε ένα σύνθετο και κορεσμένο απειλές πεδίο μάχης.

Τα ανωτέρω επιτυγχάνονται με τη σύζευξη των πληροφοριών και την απεικόνιση των ιπτάμενων από όλα τα συστήματα που διαθέτει μεταξύ των οποίων είναι και το περίφημο LING SIXTIN, το οποίο καθιστά δυνατή και την συνεργασία με τον υπάρχοντα στόλο μεταξύ άλλων και των F-16.

Τα υπό προμήθεια αεροσκάφη έχουν, όπως είπα τη διαμόρφωση FTR, η πιο τελευταία και πιο εξοπλισμένη εκσυγχρονισμένη έκδοση RAFALE, που βγαίνει αυτή τη στιγμή από τη γραμμή παραγωγής της κατασκευάστριας εταιρείας από τις αρχές του 2020.

Μεταξύ άλλων το RAFALE, θα είναι εξοπλισμένο με ραντάρ ενεργητικής, ηλεκτρονικής σάρωσης το περίφημο «AESA». Αυτό αποκαλύπτει, παρακολουθεί, εγκλωβίζει κατευθύνει πυραύλους σε ένα μεγάλο αριθμό στόχων. Είναι γνωστό.

Επίσης, ένα ολοκληρωμένο σύστημα αυτοπροστασίας με πέντε υποσυστήματα, δεν θα το αναλύσω πιο διεξοδικά, κάποια από αυτά ασφαλώς θα αναλυθούν και από τους Αρχηγούς, τον Αρχηγό ΓΕΕΘΑ, ιδίως τον Αρχηγό ΓΕΑ, ο οποίος -θα έλεγα- είναι ο πιο άμεσα εμπλεκόμενος σε αυτή την υπόθεση και την έχει παρακολουθήσει και συνεχίζει να την διεκπεραιώνει. Σας ενημέρωσε, σας είχε ενημερώσει και στην Επιτροπή Εξοπλισμών.

Τα πέντε αυτά υποσυστήματα, λοιπόν, προειδοποιούν, καταδεικνύουν, παρεμβάλουν και προστατεύουν από οποιαδήποτε μορφής πιθανή απειλή καθώς, επίσης, παρέχουν και έγκαιρη προειδοποίηση στον ιπτάμενο για επερχόμενο πλήρωμα. Ασφαλώς το πολύ ελκυστικό –θα έλεγα- πακέτο αυτής της προμήθειας έχει να κάνει με το γεγονός, ότι οι αυξημένες επιχειρησιακές ικανότητες των RAFALE, συνδέονται άρρηκτα και με τη χρήση των όπλων αυτών και αυτό που πρέπει να συγκρατήσουμε από αυτήν την προμήθεια είναι, ότι είναι -θα έλεγα- μια ολιστική προσέγγιση, διότι έχουμε να κάνουμε με την προμήθεια της πλατφόρμας των 18 αεροσκαφών, με την σύμβαση -εν συνέχεια υποστήριξης τους- γιατί δεν είναι μόνο η αρχική υποστήριξη, προκειμένου, να έρθουν, να εγκατασταθούν, να υποστηριχθούν από τα σχετικά σε επίπεδο υποδομών βάσεων τεχνικής υποστήριξης κατά την έλευσή τους και την εγκατάστασή τους στην Ελλάδα, έχουμε να κάνουμε και με την συνεχή υποστήριξή τους σε βάθος χρόνου τετραετίας. Γιατί αυτό ισχύει σε όλες αυτές παρόμοιες περιπτώσεις, γιατί η τεχνολογία εξελίσσεται, τα συστήματα αλλάζουν, για αυτό και ανανεώνονται οι συμβάσεις εν συνεχεία υποστήριξης όλου των συστημάτων, αλλά κυρίως και με την προμήθεια των όπλων.

Η προμήθεια των όπλων -θα έλεγα- ότι είναι πολύ μεγάλη υπόθεση και είναι πολύ σημαντικό, που όλα αυτά αποκτώνται μαζί. Και προχωρήσαμε στην προμήθεια αυτή με ασυνήθιστη -θα έλεγα- ταχύτητα για τα ελληνικά δεδομένα. Για αυτό και -επιτρέψτε μου- να εξανίσταμαι λίγο και είμαι σίγουρος, ότι το ίδιο αισθάνονται εδώ ο Υφυπουργός και οι Αρχηγοί, όταν ακούν για καθυστερήσεις. Τι καθυστερήσεις δηλαδή; Σε τέσσερις μήνες υπογραφή συμβάσεων, σύνθετων συμβάσεων, περίπλοκων, όχι μόνο για καινούργια αεροσκάφη, αλλά και για μεταχειρισμένα με ειδικά ζητήματα προς επίλυση, που επιλύθηκαν. Σε ένα χρόνο θα έλθουν τα πρώτα αεροσκάφη, σε ένα χρόνο, ένα χρόνο εννοώ από την αρχή των διαπραγματεύσεων, τέσσερις μήνες, μέχρι να πάμε στη σύμβαση και έξι μέχρι να αρχίσουν να έρχονται τα πρώτα αεροσκάφη και θα συνεχίσουν να έρχονται με ένα ρυθμό 6 τον πρώτο χρόνο, 6 το δεύτερο, 3 το τρίτο.

Άλλες χώρες κάνουν 4 χρόνια, προκειμένου, να διαπραγματευτούν και να παραλάβουν τα πρώτα αεροσκάφη, τέσσερα χρόνια. Αυτά θα τα πούμε αύριο και τα όπλα παραλαβή σε μερικούς μήνες παραλαβή και όπλο.

Ποια καθυστέρηση, λοιπόν; Επειδή λόγω του, ότι έπρεπε να εξασφαλίσουμε και απόλυτες συνθήκες διαφάνειας επιλέξαμε, να πάμε, για τον προσυμβατικό έλεγχο στο Ελεγκτικό Συνέδριο; Μα αυτό είναι, όχι μόνο για τη δική μας προ θωράκιση, αλλά για την καλύτερη -θα έλεγα- αντιμετώπιση αυτής της προμήθειας και από το Σώμα.

Θα έπρεπε να επί χαίρετε όλοι, που επιλέξαμε, να πάμε και στον προσυμβατικό έλεγχο του Ελεγκτικού Συνεδρίου, γιατί το Ελεγκτικό Συνέδριο, διασφαλίζει τη νομιμότητα και οποίες σκιές θα μπορούσαν να υπάρξουν, θα έλεγα, ότι απαντώνται ή μάλλον αντιμετωπίζονται, όταν έχει υπάρξει προσυμβατικός έλεγχος από το Ελεγκτικό Συνέδριο. Παίρνει χρόνο, ναι. Και εκεί θα κάνουμε, ότι μπορούμε. Ήδη έχουμε ζητήσει –γιατί- δεν μπορούμε να επιβάλουμε σε μία Ανεξάρτητη Δικαστική Αρχή στο Ελεγκτικό Συνέδριο, να προχωρήσει γρήγορα.

Σε κάθε περίπτωση και εκεί θα προχωρήσουμε γρήγορα, διότι όπως σας είπα όλοι οι ρυθμοί διεκπεραίωση αυτής της υπόθεσης δεν έχουν καμία σχέση με ότι συνέβαινε στο παρελθόν. Και για να ελαφρύνω λίγο την ατμόσφαιρα, είμαστε κουρασμένοι, έχετε πέρασε ιδίως όσοι παρεστήκατε στην προηγούμενη συνεδρίαση σχετικά με το προηγούμενο νομοσχέδιο, όταν ακούω καθυστέρηση αισθάνομαι λίγο - για να κάνω έναν ποδοσφαιρικό παραλληλισμό - όπως οι Ολλανδοί το 74΄. Το 74 η εθνική Ολλανδίας έπαιξε τελικό Παγκοσμίου Κυπέλλου με αντίπαλο την εθνική Δυτικής Γερμανίας τότε. Κάνανε σέντρα, άλλαξαν 13 πάσες οι Ολλανδοί παίκτες, χωρίς να παρεμβληθεί Γερμανός, μπήκαν στην περιοχή, κέρδισαν πέναλτι, το εκτέλεσαν και προηγήθηκαν με 1-0 στο 2ο λεπτό. Όταν ακούω για καθυστέρηση, είναι σαν να αισθάνομαι ότι ασκείται κριτική στην Ολλανδία επειδή άλλαξε 13 πάσες και σκόραρε σε δύο λεπτά, ενώ θα έπρεπε να είχε αλλάξει 5 πάσες και να έβαζε κατευθείαν γκολ. Να μη κέρδιζε πέναλτι στο δίλεπτο. Αυτό αισθάνομαι πραγματικά.

Καθυστέρηση τέσσερις μήνες; Ποιος μπορεί να θυμηθεί κάποια παρόμοια ταχύτητα διεκπεραίωσης στο παρελθόν αντίστοιχης σύμβασης; Όχι. Έπρεπε, λοιπόν, να ανταποκριθούμε στην ανάγκη. Θεωρώ ότι το κάνουν με το καλύτερο τρόπο, οι διαπραγματεύσεις ήταν εντατικές και δύσκολες, ολοκληρώθηκαν σε τρεις μήνες, χάρη στη σκληρή δουλειά όλων των εμπλεκόμενων. Επιτελείων, ΓΕΕΘΑ, ΓΕΑ, ασφαλώς της ΓΔΑΕΕ, που είχε το κύριο βάρος, αν θέλετε, στη διαπραγμάτευση με τη Γαλλική πλευρά, η οποία έχει εγκατασταθεί δια εκπροσώπου της κατασκευάστριας εταιρεία στην Ελλάδα, ήδη από το Σεπτέμβριο, η ΓΔΟΣΥ, υπηρεσία του Υπουργείου, ως προς το οικονομικό κομμάτι και χάρη βέβαια και στην καλή διάθεση συνεργασίας από τη Γαλλική πλευρά.

Θα μου πείτε ναι, πληρώθηκαν. Γνωστά αυτά. Αλλά παρά ταύτα, έδειξαν κάθε καλή διάθεση σε μία περίπλοκη υπόθεση. Παρενέβη Υπουργός Άμυνας οπότε ανέκυψε ζήτημα όσον αφορά την επίλυση προβλημάτων σχετικά με την κατάσταση των μεταχειρισμένων, ζήτησε από τη Γαλλική Αεροπορία να κάνει το καλύτερο δυνατόν για να βοηθήσει εμάς τους Έλληνες, ανταποκρίθηκε η Γαλλική Αεροπορία, επιλέχθηκαν τα σωστά αεροσκάφη και επιτεύχθηκε νομίζω το καλύτερο δυνατό αποτέλεσμα.

Επιλέξαμε τη διαδικασία διαπραγμάτευσης χωρίς δημοσίευση προκήρυξης διαγωνισμού γιατί αυτή ήταν η ταχύτερη και η προσφορότερη, λόγω κατεπείγουσας ανάγκης που οφειλόταν σε κρίση. Τα γνωστά που δεν είναι ανάγκη να αναλύσω περαιτέρω. Τέσσερις μήνες από την έναρξη των διαπραγματεύσεων, φέρνουμε προς ψήφιση από το Σώμα το παρόν νομοσχέδιο. Αποτελεί το ενιαίο ειδικό κανονιστικό πλαίσιο, που διέπει αυτή την προμήθεια.

Στις 17/12/20 στη συνεδρίαση της Επιτροπής Εξοπλιστικών είχα περιγράψει, νομίζω αρκετά εκτενώς και με σαφήνεια, τον οδικό χάρτη για την προμήθεια αυτή. Ενημέρωση της Επιτροπής, όχι γνωμοδότηση Υποπρογράμματος. Δεν υπάρχει Υποπρόγραμμα. Απλά ενημερώθηκε το Σώμα για τα θέματα ουσίας προμήθειες των Rafale. Νομοθετική ρύθμιση ακολούθως στη Βουλή των Ελλήνων, μέσα από την Επιτροπή Εξωτερικών και Άμυνας, αυτό που κάνουμε τώρα δηλαδή, αμέσως μετά την επανέναρξη των εργασιών του Κοινοβουλίου, Ιανουάριος 21΄, προ συμβατικό έλεγχος από το Ελεγκτικό Συνέδριο ακολούθως μετά την ψήφιση και από την Ολομέλεια και τελικά, υπογραφή των συμβάσεων μεταξύ των αντισυμβαλλομένων, του εξουσιοδοτημένου εκπροσώπου του Υπουργείου Εθνικής Άμυνας, του Γενικού Διευθυντή της ΓΔΑΕΕ από τη μια και από την άλλη, των κατασκευαστριών εταιρειών.

Παράλληλα, δρομολογείται η έναρξη του σταδίου της εκπαίδευσης. Έχει ήδη υπάρξει προεπιλογή των πρώτων ιπτάμενων που θα μεταβούν με την υπογραφή της σύμβασης στη Γαλλία, για το πρώτο στάδιο της εκπαίδευσης, αλλά και των τεχνικών που θα τους συνοδεύσουν. Αυτά έχουν αποφασισθεί ανάμεσα στις δύο πλευρές, της Ελληνικής και της Γαλλικής. Τρεις συμβάσεις θα είναι, όπως ορθότητα ανέλυσε στην τοποθέτησή του ο Εισηγητής μας, ο συνάδελφος κ. Λαζαρίδης. Του Υπουργείου με την Dassault για την προμήθεια των αεροσκαφών, του Υπουργείου με την Dassault, την THALES και την SAFRAN, όσον αφορά την εν συνεχεία υποστήριξη των αεροσκαφών και η τρίτη σύμβαση, του Υπουργείου με την κατασκευάστρια των όπλων, δηλαδή των πυραύλων SCALP-EXOCET, στρατιωτικού πλήγματος όπλων, αλλά και των αντιαεροπορικών MICA και METEOR. Οι πύραυλοι METEOR είναι ένα καινούργιο όπλο το οποίο θα εμπλουτίσει, αν θέλετε, τις δυνατότητες του στόλου των αεροσκαφών μας με ιδιαίτερη σημασία. Αυτά θα αναλυθούν με μεγαλύτερη λεπτομέρεια αύριο.

Καταρτίστηκαν λοιπόν τρία σχέδια Συμβάσεως, σήμερα φέρονται προς συζήτηση.

Το πρώτο, Σύμβαση μεταξύ Υπουργείου Εθνικής Άμυνας και «Dassault», 6 καινούργια και 12 μεταχειρισμένα αεροσκάφη, τέσσερα εξ αυτών διθέσια για λόγους εκπαίδευσης μετά του συναφούς εξοπλισμού τους και παροχή υπηρεσιών για την αρχική, γιατί άλλο «Αρχική», άλλο «Εν Συνεχεία» Υποστήριξή τους.

Δεύτερο σχέδιο Σύμβασης «Εν Συνεχεία Υποστήριξης» των «RAFALE», Υπουργείο Εθνικής Άμυνας, τρεις κατασκευάστριες.

Τρίτο σχέδιο Σύμβασης, προμήθεια εξοπλισμού όπλων για τα «RAFALE», καθώς επίσης και σημαντικό αυτό, συντήρηση, τροποποίηση των υπαρχόντων όπλων των αεροσκαφών «Mirage 2000-5», προκειμένου τα όπλα αυτά να χρησιμοποιηθούν και από τα αεροσκάφη «RAFALE».

Στο παράρτημα 14 του εν λόγω σχεδίου Σύμβασης περιλαμβάνονται η «Εν Συνεχεία Υποστήριξη» των όπλων και πυρομαχικών για τα «RAFALE». Η 3η αυτή Σύμβαση συνάπτεται μεταξύ του Υπουργείου Εθνικής Άμυνας και της κατασκευάστριας εταιρείας «MBDA» και κατά τις διαπραγματεύσεις οφείλω να πω, διαπιστώθηκε ότι υφίστανται απαιτήσεις των εταιρειών σε επιμέρους θέματα, η κάλυψη των οποίων απαιτεί τη θέσπιση ειδικού κανονιστικού πλαισίου. Διαπιστώθηκαν κάποιες αποκλίσεις από την κείμενη νομοθεσία, αυτή δηλαδή που διέπει την εκτέλεση των Συμβάσεων προμηθειών στον τομέα της άμυνας, διατάξεις του ν. 3978/2011 που παραπέμπουν για τα ζητήματα αυτά στον ν. 3433/2006. Οι αποκλίσεις ήδη θα ‘λεγα ότι αναλύθηκαν κατά την συνεδρίαση του Δεκεμβρίου από τον Γενικό Διευθυντή ΓΔΑΕΕ θα δοθούν και κάποιες διευκρινήσεις αύριο, σταχυολογώντας όμως σας θυμίζω ότι έχουν να κάνουν, πρώτα με το ζήτημα των όρων πληρωμών. Οι εταιρείες είχαν ζητήσει πέραν της λήψης αρχής προκαταβολής και την λήψη πληρωμής σε 6 μήνες ως τμηματική εξόφληση στο άλλο 30%, δηλαδή 60%, όντως εμπροσθοβαρές, αλλά εμπροσθοβαρής, αντιλέγω, είναι και η παράδοση των αεροσκαφών όπως και των όπλων. Επομένως, δεν μπορούμε να πούμε ότι είναι όρος «Λεόντειας Σύμβασης» διότι εμπροσθοβαρώς, γρήγορα, έρχονται και τα αεροσκάφη. Περιέγραψα τους χρόνους και νομίζω ότι είναι πραγματικά πολύ χαρακτηριστικά ταχείς αυτοί οι χρόνοι.

Δεύτερο ζήτημα, εγγυητικές επιστολές. Συμφωνήθηκε τελικά να κατατεθεί τραπεζική εγγυητική στο 5% της συνολικής συμβατικής αξίας της προμήθειας, αντί 10% που πρόβλεπε η κείμενη νομοθεσία. Θυμίζω, όμως, έχουμε να κάνουμε με μία προμήθεια ιδιαίτερα μεγάλου οικονομικού αντικειμένου, επομένως και το 5% είναι ένα πάρα πολύ σεβαστό ποσό για τις εταιρείες, ιδίως στις εποχές αυτές της πανδημίας, όπου πραγματικά οι ρυθμοί θα έλεγα οι ρυθμοί λειτουργίας δεν είναι αυτοί που ήταν παλαιότερα και επομένως υπάρχουν ανάγκες. Υπήρχε η δυνατότητα να ικανοποιήσουμε αυτή την απαίτηση της εταιρείας, η οποία αρχικώς, δεν ζητούσε καμία εγγύηση, τελικά συμφωνήθηκε, διότι κάποιοι όροι, όπως καταλαβαίνετε μέσα από την διαπραγμάτευση, ικανοποιούνται εν όλω, άλλοι εν μέρει, άλλοι καθόλου. Αυτό είναι και οι διαδικασίες διαπραγμάτευσης. Εδώ, λοιπόν, συμφωνήθηκε εγγύηση 5% και να μην ξεχνάτε ότι συνήθως όταν ορίζεται μεγάλη εγγύηση αυτή τελικά μετακυλίεται που; Στον αγοραστή, διότι απλά οι εταιρείες λένε «εντάξει, βάζεις και εγγύηση, θα πληρώσεις τόσα παραπάνω» θα μας χρέωναν δηλαδή, απλά, αρκετές δεκάδες για να μη πω κάνα δύο εκατοντάδες εκατομμύρια, διακόσια εκατομμύρια παραπάνω εάν τους υποχρεώναμε να καταβάλουν εγγύηση ύψους 10%. Αυτή είναι η πραγματικότητα της διαπραγμάτευσης και επιλέγουμε μέσα από αυτή που να είμαστε «άκαμπτοι», που να είμαστε ευέλικτοι και που να ικανοποιήσουμε κάποιες απαιτήσεις των άλλων, προκειμένου και άλλοι να ικανοποιήσουν κάποιες απαιτήσεις δικές μας.

Τρίτο σημείο, η διαδικασία παραλαβής συμβατικού αντικειμένου. Οι εταιρείες ζήτησαν μονομερή παραλαβή συμβατικού αντικειμένου για την περίπτωση απραξίας ή μη αιτιολογημένης άρνησης αποδοχής από την ελληνική πλευρά. Αυτό όπως καταλαβαίνετε δεν πρόκειται να συμβεί. Καμία ελληνική πλευρά, δεν θα έρθει να πει «επιδεικνύω απραξία, δεν το δέχομαι, δεν το παραλαμβάνω», αντιθέτως όλοι αδημονούμε κυριολεκτικά - και αυτό ισχύει περισσότερο, για τους ιπτάμενους εκεί στην Τανάγρα - να παραληφθεί το αντικείμενο αυτής της προμήθειας, δηλαδή τα αεροσκάφη.

Τέταρτο σημείο, επιβολή προστίμου, λόγω εκπρόθεσμης παράδοσης. Εδώ ορίστηκε καθορισμός ανώτατου ορίου προστίμου που ανέρχεται στο ύψος του 6% της αξίας των εκπρόθεσμα παραδοτέων υλικών. Κατά τη νομοθεσία ήταν «ελεύθερο» αυτό το ζήτημα του ύψους επιβολής προστίμου, συμφωνήσαμε σε αυτό το ποσοστό.

Πέμπτο σημείο, επιβολή διοικητικών κυρώσεων λόγω καθυστερημένης παράδοσης, συμφωνήθηκε τελικά η πρόβλεψη περιόδου χάριτος τουλάχιστον 8 μηνών πριν την έναρξη αυτής της διαδικασίας, κήρυξης δηλαδή της εταιρείας ως έκπτωτης. Δεν νομίζω ότι θα ανακύψει από την πραγματικότητα τέτοιο ζήτημα, δεδομένης της διάθεσης και της δουλειάς που εκπονήθηκε, μέχρι σήμερα.

Έκτο σημείο, ευθύνη έναντι τρίτων, εδώ πάλι συμφωνήθηκε καθορισμός ανώτατου ορίου οικονομικής αποζημίωσης, στα 15 εκατομμύρια όσον αφορά στην προμήθεια και την εν συνεχεία υποστήριξη των αεροσκαφών RAFALE, στα 4 εκατομμύρια όσον αφορά στην προμήθεια των όπλων. Κατά τη νομοθεσία δεν υπήρχε όριο, ελεύθερα μπορούσε να είχε ορισθεί οικονομική αποζημίωση λόγω ευθύνης έναντι τρίτων, συμφωνήθηκε να υπάρχει μέχρι συγκεκριμένου ορίου και ο έβδομος όρος, που κλείνει, αν θέλετε, την επτάδα των αποκλίσεων από την κείμενη νομοθεσία, που μας οδήγησε να πάμε σε αυτή την οδό του σχεδίου νόμου με τις συμβάσεις, όροι διαιτησίας και επίλυσης διαφορών. Τελικά συμφωνήθηκε να υπάρχει δυνατότητα προσφυγής στη διαιτησία από το Διεθνές Εμπορικό Επιμελητήριο, INTERNATIONAL CHAMBER OF COMMERCE, με έδρα την Αθήνα και όχι ουδέτερη χώρα, όπως είχαν προτείνει οι Γάλλοι, την Ελβετία, με τρεις διαιτητές, σύμφωνα με τις προβλέψεις του ελληνικού δικαίου.

Με γνώμονα, λοιπόν, την προστασία του δημοσίου συμφέροντος και τη βούληση να προχωρήσουμε ταχύτατα, χωρίς βέβαια να υποχωρούμε και από τις ξεκάθαρες γραμμές που είχαμε θέσει εξαρχής, δεχθήκαμε αυτές τις ελάχιστες δυνατές αποκλίσεις από την ισχύουσα νομοθεσία, με την εισαγωγή ειδικών ρυθμίσεων, οι οποίες έχουν χαρακτήρα κυρίως τεχνικό και αφορούν στην εκτέλεση των συμβάσεων. Αυτοί οι όροι θυμίζω, τα είχαμε πει και στην Επιτροπή Εξοπλιστικών του Δεκεμβρίου, δεν παρεκκλίνουν από τις διατάξεις του ενωσιακού δικαίου, που ενσωματώθηκε στο ελληνικό δίκαιο με το ν. 3978 του 2011, η γνωστή Ευρωπαϊκή Οδηγία. Οι εταιρείες με τις οποίες θα συναφθούν οι συμβάσεις έχουν το κοινό χαρακτηριστικό ότι είναι οι μοναδικοί κατασκευαστές συστημάτων των οποίων την κατασκευή ή υποστήριξαν ή θα αναλάβουν. Ένας κατασκευάζει, η DASSAULT τα αεροσκάφη και οι λοιπές εταιρείες, οι τρεις, PMBTA τα όπλα, μοναδικοί κατασκευαστές. Επομένως, εδώ θα έλεγα αυτό έχει να κάνει και με το ζήτημα της εμπλοκής της Αμυντικής Βιομηχανίας της εγχώριας. Δεν μπορεί σε μια προμήθεια, όπου το αντικείμενο της προμήθειας προέρχεται από έναν μοναδικό κατασκευαστή να συζητήσεις, στο ζήτημα της προμήθειας της πρώτης σύμβασης, την εμπλοκή της εγχώριας Αμυντικής Βιομηχανίας, προβλέπεται όμως στη σύμβαση, και θα αναλυθεί και αύριο, στο μέλλον σε ζητήματα που έχουν να κάνουν με την εν συνεχεία υποστήριξη, δυνητικά να εμπλακούν και στοιχεία εταιρείες της Ελληνικής Αμυντικής Βιομηχανίας. Δεν μπορούσε όμως να γίνει αυτό για τον ξεκάθαρο λόγο ότι αντισυμβάλλεσαι με την DASSANT και τις άλλες δύο κατασκευαστικές, τη THALES και τη SAFRAN. Τονίζετε όμως, ότι χωρίς αυτές τις ειδικές προβλέψεις, δεν θα είχε ευοδωθεί τελικά η υπόθεση προμήθειας και η εν συνεχεία υποστήριξη των μαχητικών αεροσκαφών RAFALE και θα στερούνταν η Πολεμική Αεροπορία τις πολύτιμες επιχειρησιακές δυνατότητες αυτού του αεροσκάφους.

Σε ότι αφορά στη νομοθετική έκδοση των συμβάσεων, προ της υπογραφής τους οφείλω να διευκρινίσω τα εξής. Με δεδομένες τις ασυμβατότητες και τις διαφοροποιήσεις κάποιων συμβατικών όρων με το ισχύον νομικό πλαίσιο, δεν θα ήταν νομικώς επιτρεπτό τα εν λόγω σχέδια συμβάσεων να υπογραφούν και να κυρωθούν εν συνεχεία νομοθετικά ώστε να ισχυροποιηθούν οι όροι αυτών, καθώς η ισχύουσα νομοθεσία, δεν θα επέτρεπε τη σύναψη και ως εκ τούτου την εκτέλεσή τους, λαμβάνοντας ιδιαίτερα υπόψη ότι η εκτέλεση των συμβάσεων αρχίζει άμεσα. Περαιτέρω, είναι επίσης, προφανές ότι το Ελεγκτικό Συνέδριο δεν θα παρείχε έγκριση υπογραφής των εν λόγω σχεδίων κατά τον προσυμβατικό έλεγχο νομιμότητας αυτών. Αυτό όμως δεν σημαίνει ότι έχουμε κηρύξει και τον πόλεμο στην ισχύουσα νομοθεσία, όπως άκουσα να διατυπώνεται εδώ, νομίζω από την Εισηγήτρια του ΜέΡΑ25, την κυρία Σακοράφα, διότι θυμίζω ότι αυτή η προμήθεια έχει να κάνει ενδεχομένως, με δυο τρία υποπρογράμματα, προμήθεια αεροσκαφών, εν συνεχεία υποστήριξη, όπλα, αυτό σε υποπρογράμματα αυτά τα τρία ξεχωριστά.

Από την ανάληψη των καθηκόντων μας έχουμε περάσει 47 ή 48 υποπρογράμματα. Τρία υποπρογράμματα που αποκλίνουν από την ισχύουσα νομοθεσία, 48 που εκτελούνται σύμφωνα ακριβώς με την ισχύουσα νομοθεσία. Δεν το λες αυτό και πόλεμο, ότι δεν θέλουμε να εφαρμόσουμε την κείμενη νομοθεσία, όταν έχουμε περάσει 48 σύμφωνα με το νόμο και για τα 3 αυτά, λόγω της κρισιμότητας αλλά και του ιδιαίτερα μεγάλου οικονομικού αντικειμένου και για λόγους ταχύτητας διεκπεραίωσης, επιλέγουμε να φέρουμε ειδικό νόμο και όχι να εφαρμόσουμε τα ισχύοντα στην κείμενη νομοθεσία.

Η ισχυροποίηση, λοιπόν, των εν λόγω συμβατικών όρων που αποκλίνουν από την υφιστάμενη νομοθεσία μπορεί να γίνει επιτρεπτώς μόνο με νομοθετική ρύθμιση μέσω της οποίας η εθνική αντιπροσωπεία θα εγκρίνει τα σχέδια των συμβάσεων και θα εξουσιοδοτεί τα αρμόδια όργανα να προβούν στη σύναψη τους.

Η νομοθετική έγκριση σχεδίων συμβάσεων έγινε και στο παρελθόν. Οφείλω να το πω. Έχουν εγκριθεί σχέδια συμφωνιών πλαίσιο της εν συνεχεία υποστήριξης αεροσκαφών τύπου MIRAGE 2000-5 με τις ίδιες κατασκευάστριες? Γράψτε άλλο ένα υποπρόγραμμα στο οποίο ακολουθήθηκε η οδός της νομοθετικής ρύθμισης, επειδή ακριβώς υπήρχαν αποκλίσεις από την ισχύουσα νομοθεσία. Επομένως 4 υποπρογράμματα, 48, όμως, που εκτελέστηκαν κατά την κείμενη νομοθεσία, ακόμα και άλλα στο παρελθόν.

Θα θυμίσω εις το παρελθόν άλλο ένα με τον ν.3885 του 2010, κύρωση συμβάσεων που αφορούν το μέλλον των Ελληνικών Ναυπηγείων, ΕΝΑΕ και τα προγράμματα των υποβρυχίων του Πολεμικού Ναυτικού», το 2010. Στο άρθρο μόνο, παράγραφος 4 αυτού του προγράμματος, προβλέφθηκε πολύ συγκεκριμένα ότι στις συμβάσεις που κυρώνονται με τον παρόντα νόμο περιλαμβάνονται και όλα τα συνημμένα σε αυτές κείμενα, ιδίως πρωτόκολλα και δηλώσεις, καθώς και τα εμπιστευτικά τεχνικά παραρτήματα, στα οποία γίνεται μνεία και τα οποία έχουν μονογραφηθεί από το ΓΕΝ, στο οποίο και φυλάσσονται τα σχετικά πρωτότυπα κείμενα τους, για λόγους βέβαια εμπιστευτικότητας της διαδικασίας και υπηρεσιακού απορρήτου.

Ακόμα με τον ν.4494 του 2017, επί Υπουργού Εθνικής Άμυνας Πάνου Καμμένου, το σχέδιο σύμβασης αντισταθμιστικών ωφελημάτων μεταξύ της εταιρίας Raytheon και της ΓΔΑΕΕ ΥΠΕΘΑ αφορούσε στην παροχή υλικών και ανταλλακτικών προς τις Ένοπλες Δυνάμεις και στην ανάθεση του υποκατασκευαστικού έργου σε ελληνικές εταιρείες. Και εδώ διαβάζω από το σχετικό νόμο, άρθρο 29, Έγκριση σχεδίου σύμβασης του τομέα της άμυνας: Τα ως άνω παραρτήματα δεν προσαρτώνται στο παράρτημα του παρόντος για λόγους διασφάλισης υπηρεσιακού απορρήτου.

Παρά το γεγονός ότι θεωρώ ότι έχει επιλυθεί μεταξύ μας αυτό το ζήτημα -όπως σας είπα, είναι ελεύθερη η πρόσβαση, για τους εκπροσώπους των κομμάτων στα απόρρητα στοιχεία αυτών των συμβάσεων, που έχουν παραδοθεί από εμάς ήδη από την προηγούμενη εβδομάδα στη Βουλή- νομίζω ότι καλό είναι να το ξεκαθαρίζουμε, διότι, όπως καταλαβαίνετε, υπάρχουν κάποια σημεία, που επιβάλλουν, επιτάσσουν μάλλον τα πρωτότυπα κείμενα των εγκεκριμένων αυτών σχεδίων συμβάσεων να φυλάσσονται στη ΓΔΑΕΕ, διότι περιλαμβάνουν μεγάλο πλήθος απόρρητων πληροφοριών που άπτονται της οργάνωσης, της διάρθρωσης, του εφοδιασμού και προφανώς του εξοπλισμού των Ενόπλων Δυνάμεων, η δημοσίευση των οποίων θα προκαλούσε βλάβη στην άμυνα και την ασφάλεια της χώρας. Διέπονται, λοιπόν, από καθεστώς υπηρεσιακού απορρήτου.

Επιπρόσθετα περιλαμβάνονται πληροφορίες με τη μορφή τεχνικών λεπτομερειών, προδιαγραφών, σχεδίων κ.λπ.. που άπτονται και του βιομηχανικού απορρήτου των συμβαλλόμενων εταιρειών, οι οποίες ως μοναδικοί κατασκευαστές, ζήτησαν να μην αποκαλυφθούν, προκειμένου να διαφυλαχθούν τα νόμιμα συμφέροντά τους. Το ίδιο είχε ζητήσει και είχε προβλεφθεί, βέβαια, πέρυσι η DASSAULT, όταν ψηφίστηκε από τη Βουλή το Δεκέμβρη του 2019 η συμφωνία πλαίσιο για την εν συνεχεία υποστήριξη των MIRAGE 2000-5.

Εν κατακλείδι, κυρίες και κύριοι συνάδελφοι, το νομοσχέδιο εξασφαλίζει την ενίσχυση των επιχειρησιακών δυνατοτήτων της Πολεμικής Αεροπορίας, για την αποτελεσματική εκπλήρωση της αποστολής της. Έχουμε βέβαια περιθώριο μέχρι την Πέμπτη στη συζήτηση στην Ολομέλεια, θα προέτρεπα, όμως, όλες τις πολιτικές παρατάξεις να τοποθετηθούν θετικά για πολλούς λόγους. Όλοι αντιλαμβανόμαστε και παραδεχόμαστε, όλες τις παρατάξεις, το άκουσα από τους εκπροσώπους σχεδόν όλων των πολιτικών παρατάξεων εδώ σήμερα, ότι αυτή η προμήθεια όντως θωρακίζει, ενισχύει μάλλον τη μαχητική ικανότητα της Πολεμικής Αεροπορίας, ενδυναμώνει το αποτρεπτικό αποτύπωμα των Ενόπλων Δυνάμεων, αλλά καλό είναι να το αποδείξουμε και δια της ψήφου μας. Καλό είναι να το κάνουμε αυτό.

Εναπόκειται σε εμάς τη Βουλή των Ελλήνων και ειδικά τα μέλη της Επιτροπής Εξωτερικών και Άμυνας που συνεδριάζει αυτή την ώρα, να υπερψηφίσουμε το υπό κρίση νομοσχέδιο, εκπέμποντας με όρους εθνικής συνεννόησης ένα θετικό σήμα στήριξης αυτής της σκληρής και εντατικής προσπάθειας, για ακόμα καλύτερη αμυντική θωράκιση της χώρας.

Σας ευχαριστώ για την προσοχή σας. Αύριο θα έχουμε την δυνατότητα στις άλλες δύο συζητήσεις που θα ακολουθήσουν με τη διαδικασία αποφασίσαμε να απαντήσουμε και σε επιμέρους ζητήματα.

Κύριε Πρόεδρε, θα πρότεινα και για την οικονομία του χρόνου εκτός αν υπάρχει κάποια άλλη άποψη επ’ αυτού, «ανοικτοί» είμαστε σε κάθε πρόταση - ο Αρχηγός ΓΕΕΘΑ και Αρχηγός ΓΕΑ, αν δεν υπάρχουν απορίες, να τοποθετηθούν πάνω στα ειδικά τεχνικά θέματα, μερικά από τα οποία άπτονται και του υπηρεσιακού απορρήτου και της εμπιστευτικότητας κατά την αυριανή διπλή συζήτηση, τόσο στην Αίθουσα Καποδίστριας, όσο και στην απογευματινή συνεδρίαση, που στην ουσία θα είναι επί των άρθρων η β’ ανάγνωση. Είναι περισσότερο τεχνικά ζητήματα που έχουν να κάνουν με τα όπλα, τις δυνατότητες τους, τα συστήματα αυτοπροστασίας, τα ραντάρ του αεροπλάνου, και φυσικά, θα συμπληρώσω εγώ κάποια ειδικά στοιχεία για το ζήτημα του κόστους, γιατί νομίζω, ότι πρέπει να έχουμε να πούμε κάτι και γι’ αυτό.

Θέλω μόνο να συμπληρώσω κάτι όσον αφορά ένα ακόμα ζήτημα που είχε τεθεί από το Δεκέμβριο. Εκτός από το ζητήματα τα τεχνικά, όσον αφορά την επιλογή των RAFALE, μας τέθηκε υπόψη και το ζήτημα της καλής κατάστασης των μεταχειρισμένων αεροσκαφών και εύλογα. Θέλω να θίξω μόνο δύο τρία σημεία επ’ αυτού. Το πρώτο είναι, ότι γίνανε όντως εντατικές διαπραγματεύσεις πάνω σε αυτό το ζήτημα της καλύτερης διαλογής, δηλαδή, των καλύτερων για τα συμφέροντα μας αεροσκαφών σε σύντομο χρονικό διάστημα. Στην ουσία, από το Σεπτέμβρη μέχρι αρχές Δεκεμβρίου του 2020. Η γαλλική πλευρά έδειξε πάρα πολύ καλή διάθεση, είχαμε τουλάχιστον μία φορά παρέμβαση της Υπουργού Άμυνας της Γαλλίας, της ομολόγου μου της κυρίας Parlie, προς τη Γαλλική Αεροπορία με εντολή να κάνουν το καλύτερο δυνατό για τους Έλληνες.

Το σύστημα που προέκριναν και μας πρότειναν οι Γάλλοι ικανοποίησε εντελώς την ελληνική πλευρά, δηλαδή, την Πολεμική Αεροπορία. Οι Γάλλοι κατασκεύασαν επινόησαν, ένα σύστημα δείκτη καταπόνησης του αεροσκάφους, το λεγόμενο Fating Index, με κάποιες ειδικές παραμέτρους που προσδιόρισαν πόσο καταπονημένο ήταν κάθε αεροσκάφος από αυτά που μας προσφέρουν. Γιατί ξέρετε; Υπάρχουν διαφορετικά χαρακτηριστικά που παίζουν ρόλο. Για παράδειγμα: δεν υφίσταται την ίδια καταπόνηση στον ίδιο αριθμό ωρών πτήσεως ένα ελληνικό μαχητικό σε σχέση με το γαλλικό. Διότι σε δύο ή τρία ή τέσσερα λεπτά- ξέρει καλύτερα ο Αρχηγός- από την απογείωση το ελληνικό μαχητικό έχει εμπλακεί σε αερομαχία και φτάνει πολλές φορές στα όρια των δυνατοτήτων του, εμπλεκόμενο με αντίστοιχα τουρκικά μαχητικά σε μια αναχαίτιση. Με τα γαλλικά δεν ισχύει το ίδιο. Μία ώρα πτήσης για το γαλλικό, μπορεί να είναι μία πολύ άνετη πτήση, χωρίς καταπονήσεις του αεροσκάφους σε δύσκολους και πολλές φορές, επικίνδυνους ελιγμούς. Επομένως όλα αυτά λήφθηκαν υπόψη.

Τελικά η λύση που πρότειναν οι Γάλλοι κρίθηκε άκρως ικανοποιητική από την Πολεμική Αεροπορία και επιπλέον, και αυτό είναι ένα πολύ σημαντικό σημείο, εξασφαλίζεται το 70% της επιχειρησιακής ζωής κάθε αεροσκάφους. Δηλαδή, η γαλλική πλευρά μας εξασφαλίζει 3500 ώρες από ένα σύνολο 5000 ωρών που είναι το όριο ζωής κάθε RAFALE. Δηλαδή, 3500 μπροστά από τις 5000 και βέβαια, με τη δυνατότητα αναβάθμισης που μας προσφέρουν θα καταστεί δυνατό, εάν το επιλέξουμε, το 2023 αυτό το όριο ζωής να επεκταθεί στις 7.000 ώρες και το 2025 στις 9.000 ώρες. Επομένως, το συντριπτικά μεγαλύτερο περιθώριο του συνολικού ορίου ζωής των αεροσκαφών RAFALE που θα μας παραδοθούν, βρίσκεται μπροστά. Δεν έχουν εξαντλήσει ούτε καν έχουν φτάσει στο μισό του σημείου αυτού. Κ-ι αυτό, όπως είπα, οφείλεται στις επιτυχείς διαπραγματεύσεις και στη καλή διάθεση κάθε πλευράς.

Τέλος, νομίζω, ότι είναι σκόπιμο να σημειώσω, ότι η Dassault εδώ εγγυάται για το υπόλοιπο της ζωής τους. Τα αεροσκάφη της Γαλλικής Πολεμικής Αεροπορίας παραδίδονται στην Dassault, η Dassault προβαίνει σε κάποιο έλεγχο της κατάστασής τους, σε κάποια μερική αναβάθμιση ή ανανέωση κάποιων συστημάτων και τα παραδίδει, από εκεί και πέρα, στην ελληνική πλευρά, καθότι συμβάλλεται με την ελληνική πλευρά.

Αυτά θα ήθελα να πω, κυρίες και κύριοι συνάδελφοι, κύριε Πρόεδρε ευχαριστώ για την ανοχή. Θα συμπληρώσουμε αύριο με τα ειδικότερα και ιδίως με τα απόρρητα.

Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Εμείς ευχαριστούμε, κύριε Υπουργέ. Και αυτή η πρόταση που κάνατε, o Αρχηγός ΓΕΕΘΑ και ο Αρχηγός ΓΕΑ να μιλήσουν αύριο στο Υπουργείο Εθνικής Άμυνας, νομίζω ότι είναι το καλύτερο, γιατί ενδεχομένως να υπάρχουν και θέματα που θα τεθούν και είναι εμπιστευτικά, θέματα απόρρητα, τα οποία καλύτερα να συζητηθούν εκεί.

Θα ήθελα να παρακαλέσω όλους τους συναδέλφους, αύριο να εξαντλήσουμε στην κεκλεισμένων των θυρών συνεδρίαση οποιαδήποτε απορία έχουμε, σχετικά με όλα τα υπόλοιπα που ακούστηκαν εδώ- οπλικά συστήματα, ικανότητα του αεροσκάφους- για να ολοκληρώσουμε πλέον στην ανοικτή συνεδρίαση με τα υπόλοιπα θέματα του νομοσχεδίου.

Στο σημείο αυτό και πριν ολοκληρώσουμε, να ρωτήσω λίγο τους Εισηγητές και τους Αγορητές των Κομμάτων για την τοποθέτησή τους επί της αρχής.

Ο Εισηγητής της Πλειοψηφίας, ο κύριος Λαζαρίδης τι ψηφίζει;

**ΜΑΚΑΡΙΟΣ ΛΑΖΑΡΙΔΗΣ (Εισηγητής της Πλειοψηφίας**): Ψηφίζουμε «Υπέρ».

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ο Εισηγητής της Μειοψηφίας, ο κ. Τσίπρας, τι ψηφίζει;

**ΓΕΩΡΓΙΟΣ ΤΣΙΠΡΑΣ (Εισηγητής της Μειοψηφίας):** Η Παράταξή μας λέει, να γυρίσει πίσω η σύμβαση με ορισμένες αλλαγές, για να ψηφίσουμε. Αυτό λέμε προς το παρόν.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Άρα, ψηφίζετε «Επιφύλαξη».

**ΓΕΩΡΓΙΟΣ ΤΣΙΠΡΑΣ (Εισηγητής της Μειοψηφίας):** Πείτε το έτσι, θα εκφραστούμε στην Ολομέλεια, εγώ νομίζω και για τη διαπραγμάτευση με τους Γάλλους, καλό κάνουμε που σας ασκούμε αυτή την κριτική , κύριε Παναγιωτόπουλε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ο κύριος Κεγκέρογλου από το Κίνημα Αλλαγής είπε πριν φύγει, ότι αν ψηφίσει το Κίνημα Αλλαγής «Υπέρ».

Ο κ. Παπαναστάσης, Ειδικός Αγορητής του Κ.Κ.Ε., είπε ότι καταψηφίζει το Κομμουνιστικό Κόμμα.

Ο κ. Μυλωνάκης ψηφίζει «Υπέρ».

Η κυρία Σακοράφα εξέφρασε «Επιφύλαξη» από την πλευρά του ΜέΡΑ25.

Στο σημείο αυτό λοιπόν ολοκληρώνεται, με την ψήφιση κατά πλειοψηφία επί της αρχής του νομοσχεδίου, η συζήτηση αυτή και αύριο στη μία, κύριοι συνάδελφοι στην Αίθουσα «Καποδίστριας» στο υπουργείο Εθνικής Άμυνας, συνεχίζουμε τη συζήτηση.

Καλή σας νύχτα, λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αναστασιάδης Σάββας, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Μπούγας Ιωάννης, Κεδίκογλου Συμεών (Σίμος), Κεφαλογιάννη ΄Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Βρούτσης Ιωάννης, Χατζηβασιλείου Αναστάσιος (Τάσος), Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Συντυχάκης Εμμανουήλ, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία

Τέλος, και περί ώρα 21:30’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ ΑΝΑΣΤΑΣΙΟΣ(ΤΑΣΟΣ) ΧΑΤΖΗΒΑΣΙΛΕΙΟΥ**